މަލަކާ (4ވަނަ ބައި) – Esfiya\nމަލަކާ (4ވަނަ ބައި)\nއިޒްޔާންއަށް ފޯނުގެ ސްކްރީނަށް ބަލާލެވުނު ވަގުތު އޭނާއަށް ހީވީ އޭނާގެ އެތެރެހަށީގައި ހިނގަހިނގާހުރި ނޭވާ ހުއްޓުނުހެންނެވެ.\nބުދެއްހެން ހުއްޓިފައި އިޒްޔާންއަށް އިނދެވުނީ ޤަބޫލުނުކުރެވިފައެވެ. އައި ރުޅިން އޭނާއަށް ފޯނު ހޫރާލެވުނެވެ. “އޭތް. ކީއްވެ ތި ފޯނު ހޫރާލީ؟” އަޝްފާގް ހައިރާންވެފައި އަހާލިއެވެ.\nކުއްލިއަކަށް އިޒްޔާން ތެދުވެ އަޝްފާގްގެ ޓީޝާޓުގައި ހިފާ ޖޯލިން ނެގިއެވެ. އޭރު ރުޅިއައިސް ރަތްވެފައި ހުރި އިޒްޔާންގެ ދެއަތް ތުރުތުރުލަމުންދެއެވެ. ވާނުވާ ނޭނގި އަޝްފާގް ދެލޯ ބޮޑުކޮށްގެން ހުރެ ވީ ކީއްތޯ ސުވާލުކުރަމުން ދިޔައެވެ.\n“އަޝް ބޭނުންހާ އެއްޗެއް ނުކިޔޭނެ. މަލަކާއަކީ ތިހީކުރާ ކަހަލަ ކުއްޖެއްނޫން.” އިޒްޔާން ރުޅިވެރިކަމާއެކު އަޝްފާގް ކޮއްޕާލިއެވެ. އަޝްފާގް ނުވިސްނާ ހުރުމުން ގޮސް ޖެހުނީ ޖޯލިގަނޑަށެވެ.\n“ހަނދާންކުރާތި! މީގެފަހުން މަލަކާއޭ ކިޔާފައި ވާހަކައެއް ދެއްކުމުގެ ކުރިން އަހަރެން ކަލޭގެ ކުޑަދޫ ދަމައިގަންނާނަން.” އިޒްޔާން އިނގިލި ދިއްކޮށްލަމުން ބުނެލިއެވެ. އޭރު އޭނާގެ ދެލޮލުން ރުޅިވެރިކަމުގެ ދިލަ ހޫނު އަރައަރާ ހުއްޓެވެ. އެހެން ބުނެ މަޑުވެސްކޮށްނުލާ އިޒްޔާން ދާން ހިނގައިގަތެވެ. އިޒްޔާން ދިޔަގޮތަށް ގޮސް ސައިކަލަށް އަރާ ދުއްވާލިއެވެ. އިޒްޔާން ދާތަން ފެނި އަޝްފާގް އަވަސްއަވަހަށް ޖޯލިން ތެދުވެ މަޑުކުރުމަށް ގޮވިއެވެ. އަދި ދުވެފައި ގޮސް ފޯނު ނެގިއެވެ. އަޝްފާގް ގޮވަގޮވާ ހުއްޓާ އިޒްޔާން ގޮސް އޮބާލުމުން އަޝްފާގްވެސް ސައިކަލަށް އަރާ ދުއްވާލިއެވެ. އިޒްޔާން ދިޔަ މަގުން ފުލް ސްޕީޑްގައި ގޮސް އިޒްޔާންގެ ކުރިމައްޗަށް ސައިކަލު މަޑުކޮށްލިއެވެ. އަޝްފާގް ވިސްނާނުލާ ސައިކަލު މަޑުކޮށްލުމުން އިޒްޔާން އައިސް ސައިކަލުގައި ޖެހިފައި ސައިކަލާއެކު ވެއްޓުނެވެ. އަޝްފާގް ސައިކަލުން ފައިބައިގެން ގޮސް އިޒްޔާން ތެދުވަން އެހީތެރިވުމުގެގޮތުން އަތް ދިއްކޮށްލިއެވެ. އަޝްފާގް ކަންތައްކުރި ގޮތުން އިޒްޔާން އައިސްފައިހުރި ރުޅިވީ ގަދައެވެ. އަޝްފާގްގެ އަތުގައި ހިފުމުގެ ބަދަލުގައި އޭނާ އަމިއްލައަށް ތެދުވިއެވެ.\n“އަހަރެން ހިއެއްނުކުރަން އަޝް ތިހާ ގޯސްވާނެ ކަމަކަށް.” ނުރުހިފައި އިޒްޔާން ބުނެލިއެވެ. ވެއްޓި ޖެހުނުގޮތުން އިޒްޔާންގެ އަތްވެސް އޮތީ ޒަޚަމްވެފައެވެ. ފަޔަށްވެސް ތަދުވެފައި ހުރުމުން ހިނގަންވެސް ދަތިވިއެވެ.\n“ސޮރީ އިޒް! އަހަރެން ކިތަންމެ ގޯހަސް މީހަކަށް ގެއްލުމެއް ނުދޭނަން. އަހަރެން މިއައީ އިޒްއަށް ހަޤީޤަތް ކިޔައިދޭން.” އަޝްފާގްގެ ވާހަކަތަކަށް ރައްދުދިނުމުގެ ބަދަލުގައި އިޒްޔާން ބެލީ ވެއްޓިފައި އޮތް ސައިކަލު ނެގޭތޯއެވެ.\n“މަލަކާ އެއީ އިޒް ތިހީކުރާ ކަހަލަ ކުއްޖެއްނޫން. އަހަރެންނަކަށް ނޭނގެ މަލަކާ އިޒްއަށް ދެއްކީ ކޮން ދަޅައެއްކަމެއް.” އަޝްފާގްގެ ވާހަކަ ނުނިމިގެން އުޅެނިކޮށް އިޒްޔާން ސައިކަލަށް އަރާ ދުއްވާލަން އުޅުނެވެ. ކުއްލިއަކަށް އަޝްފާގް ސައިކަލުގެ ކުރިމައްޗަށް އެރިއެވެ.\n“އޯކޭ! އިޒްއަށް ޤަބޫލުނުކުރެވެންޏާ ހިނގާ މިރޭ ދާން. އޭރުން އިޒްއަށް މަލަކާގެ ހަޤީޤަތް އެނގޭނެ.” އިޒްޔާން އެއްވެސް ބަހެއްނުބުނެ ސައިކަލު ދުއްވާލިއެވެ. އެހެންކަމުން އަޝްފާގަށް މަޖުބޫރުވީ ސައިކަލު ކުރިމަތިން ދުރަށްދާށެވެ.\n“ހަޤީޤަތް އެނގެން ބޭނުމިއްޔާ މިރޭ ދިހަގަޑި ބަޔަށް ރެއިންބޯ ހޮޓެލްއަށް އާދޭ.” އިޒްޔާންއަށް އަޑުއިވޭވަރަށް އަޝްފާގް ގޮވާލިއެވެ.\nއިޒްޔާން ސައިކަލު މަޑުވެސްކޮށްނުލާ ދިޔައީއެވެ. މިވަގުތު އޭނާ ބޭނުންވަނީ އެކަނިވެލާށެވެ. އެހެންކަމުން ބާރު ސްޕީޑްގައި ދުއްވާފައި ގޮސް ގޭދޮށަށް ސައިކަލު މަޑުކޮށްލިއެވެ. ގެއަށް ވަދެގެން ދިޔައިރު އެއްވެސް މީހަކު ފެންނާކަށް ނެތެވެ. އިޒްޔާން ގޮސް ކޮޓަރިއަށް ވަދެ އެނދުގައި ޖައްސާލީ ސިކުނޑިއަށް ލިބިފައިވާ ބުރަ ލުއިކޮށްލުމަށެވެ.\n“މަލަކާ އެއީ އެބުނާ ކަހަލަ ކުއްޖަކަށް ވެދާނެބާ؟ މިއޮއް ހުރިހާ ދުވަހު އެކުގަ އުޅުނުއިރުވެސް މަލަކާގެ ކިބައިން އެކަހަލަ އެއްވެސް ސިފައެއް ނުފެނޭ. ދެން ކީއްވެ އެންމެން އެހެން އެކިޔަނީ؟” އިޒްޔާން ދަށްބޮލުން އެނދުގެ ހެޑްބޯޑްގައި ތަޅަންފެށިއެވެ. ހާސްކަމާއި ނުތަނަވަސްކަމުން އިޒްޔާންގެ ހިތް ހުއްޓެން އުޅޭހެންވެސް ހީވެއެވެ. އެތެރެއަށްލާ ނޭވާ ބޭރުވެސް ކޮށްލެވެނީ ވަރަށް އުނދަގުލުންނެވެ. އިރުގަނޑެއް ވަންދެން އެފަދަ ހާލެއްގައި އިޒްޔާން އުޅުނެވެ. އެއަށްފަހު އިޒްޔާން ފޯނު ހުޅުވާލިއެވެ.\n“މަލަކާ! ކޮބައިތަ ޔޫ؟ އަހަރެން ހާދަ އިންތިޒާރެއް ކޮށްފީމޭ. މިހިތަށް އިތުރަށް ތަދުނުކޮށް އައިސްބަލަ. މި އެންމެން އެދައްކަނީ ދޮގު ވާހަކަތަކެއްކަން ހާމަކޮށްދީބަލަ. ޕްލީޒް!” އިޒްޔާން ފޯނުގައި އިން މަލަކާގެ ފޮޓޯއަށް ބަލަން އިނދެ އެހިތުގައިވާ ޝަކުވާތައް އެފޮޓޯއާ ކުރަމުންދިޔައެވެ.\nއިރުއޮއްސި އަނދިރިވެ ރަތްވިލާ އޮއްސިގެން ދިޔައިރުވެސް އިޒްޔާޏް އޮތީ އެނދުގައެވެ. ތެދުވާ ހިތްނުވެ، ކާހިތްނުވެ، ބޯހިތްނުވެ އިޒްޔާން އެނދުގައިއޮވެގެން ވިސްނަމުންދިޔައެވެ. އެތައް ގޮތަކަށް ވިސްނައިގެންވެސް އޭނާއަށް މަލަކާގެ ހަޤީޤަތް ހޯދޭނެގޮތެއް ނޭނގުނެވެ.\n“އޮތީ އެންމެ ގޮތެއް. އަޝް އެބުނާ ގަޑިއަށް އެތަނަށް ދިޔުން. އެތަނަށް ގޮސްފިނަމަ މަލަކާއަށް ހީވާނެ އަހަރެން އޭނާއަށް ޝައްކުކުރަނީއޭ. ދުވަހަކުވެސް މަލަކާއަށް ޝައްކެއް ނުކުރަން. އެކަމަކު ކަންތައްވާގޮތުން ޝައްކުކުރަންވެސް މަޖުބޫރުވީ.” އިޒްޔާން ހިތާހިތާ ކިޔާލިއެވެ. އިޒްޔާޏް ނިންމީ ކޮންމެ ގޮތެއްވިޔަސް މަލަކާގެ ހަޤީޤަތް ހޯދުމަށް އެހޮޓެލަށް ދިއުމަށެވެ.\nގަޑިން ދިހައެއް ޖެހިއިރު އިޒްޔާން ހުރީ ރެިންބޯ ހޮޓެލް ދޮރުމަތީގައެވެ. އެގޮތަށް އިރުކޮޅަކު ހުރުމަށްފަހު ދެކޮޅަށް ހިނގަންފެށިއެވެ. މިހާރު ވަގުތުވެސް ކުރިއަށް ނުގޮސް ހުއްޓިފައިވާހެން އިޒްޔާންއަށް ހީވެއެވެ. އެތައް ފަހަރަކު ގަޑިއަށް ބަލާލިއިރުވެސް ދިހަގަޑި ފަނަރަ ނުހިނގައެވެ. އިޒްޔާން ހޮޓެލް ދޮރުމައްޗަށް އައިސްފައި އަޝްފާގްއަށް ގުޅުމުން ދިހަގަޑި ފަނަރައަށް އަންނަން ބުނިފަހުން އިޒްޔާންގެ ހިތް ތެޅެންފެށި ގޮތަށް ހުއްޓޭކަށްވެސް ނޫޅުނެވެ.\n“އަނެއްކާ އަޝް އަހަރެންނަށް ލަނޑެއްދޭން އުޅެނީބާ؟ ކޮންމެގޮތެއްވިޔަސް މިރޭ ދާނީ އަޝް އެދައްކަންއުޅޭ އެއްޗެއް ބަލާފަ.” އިޒްޔާން ހިތާހިތާ ކިޔާލިއެވެ. މިހާރު އިޒްޔާން ބޭނުންވަނީ ކޮންމެ ގޮތަކުންނަމަވެސް މަލަކާގެ ހަޤީޤަތް ހޯދާށެވެ. އެހެންކަމުން ކިތަންމެ ދިގު އިންތިޒާރެއް ކުރަންވެސް އޭނާ ހުރީ ތައްޔާރަށެވެ.\n“ކޮބާ ދާންވީނު އެތެރެއަށް.” ސައިކަލުން ފައިބައިގެން އައިސް އަޝްފާގް އިޒްޔާންއަށް ހިނިތުންވުމެއް ރައްދުކުރަމުން ބުނެލިއެވެ.\n“ކޮބާ މަލަކާ؟” އިޒްޔާން ވަށައިގެން ހޯދާލަމުން ހައިރާންކަން އެކުލެވިގެންވާ އަޑަކުން އަހާލިއެވެ. އަޝްފާގް ހިނިގަނޑެއް ޖަހާލަމުން ކެތްކޮށްލާށޭ ބުނެލިއެވެ.\n“މަލަކާވެސް އަންނާނެ.” އަޝްފާގްއާއެކު އިޒްޔާން ދާން ހިނގައިގަތެވެ. ވާނުވާ ނޭނގޭތީ އިޒްޔާންގެ ހިތުގައި ސުވާލުތައް ގިނަވަމުން ދިޔައެވެ. އަޝްފާގް ގޮސް ކައުންޓަރާ ގާތްވާއިރަށް ކައުންޓަރުގައި އިން އަންހެންކުއްޖާ ތަޅުދަނޑިއެއް ދިއްކޮށްލިއެވެ. އަޝްފާގް ޝުކުރުއަދާކުރަމުން ހިނިތުންވެލިއެވެ. އެއަށްފަހު ލާނެތް ބަސްތަކެއް ބުނެލަމުން ހިނގައިގަތެވެ. އަޝްފާގްގެ ލާނެތް ބަސްތައް އަޑުއިވިފައި ކައުންޓަރުގައި އިން އަންހެންކުއްޖާ ރަކި ގޮތަކަށް ހީލިއެވެ. ކައުންޓަރުގައި އިން އަންހެންކުއްޖާ އޭނާއަށް ބަލާކަން އިޒްޔާންއަށް ފާހަގަވިއެވެ. އޭނާ އެކަމާ އަޅާނުލާ އިސްއޮބާލައިގެން ހުރެ ހިނގައިގަތެވެ. ސިޑިން މައްޗަށް އަރައިގެން ހަނި މަގަކުން ހިނގަމުންގޮސް ތިންވަނައަށް ހުރި ކޮޓަރީގެ ދޮރު އަޝްފާގް ހުޅުވާލިއެވެ. އެއަށްފަހު އިޒްޔާން ގާތު އެތެރެއަށް ވަނުމަށް ބުންޏެވެ.\nއިޒްޔާން ތެޅިތެޅި އޮތް ހިތަކާއެކު މަޑުމަޑުން އެތެރެއަށް ވަނެވެ. ކޮޓަރިތެރެ ވަރަށް އަނދިރިއެވެ. އެއަނދިރިކަމާއި ހިމޭންކަމުގެ ތެރޭގައި އިޒްޔާންއަށް އޭނާގެ މޭތެރޭގައި އޮތް ހިތުގެ ތެޅުމުގެ އަޑު އިވެއެވެ. އެވަގުތު ކޮޓަރި ދިއްލާލާފައި އަޝްފާގް އެތެރެއަށްވަދެ ދޮރުލެއްޕިއެވެ. އިޒްޔާން ކޮޓަރިތެރެއަށް ނަޒަރު ހިންގާލިއެވެ. އެއްވެސް މީހަކު ފެންނާކަށް ނެތެވެ. އަޝްފާގް ގޮސް އުޑުތިލަމަތިން އެނދުގައި އޮށޯވެލިއެވެ. އިޒްޔާން ހުރީ ޖެހި ބުދެއްހެން ގުޑާވެސްނުލައެވެ. އޭނާގެ ހިތުގައި ހިނގަމުންދާ ހައިޖާނުގެ ސަބަބުން ހިއްސުތައް ހަމަޖައްސަން އުނދަގޫވެފައެވެ. އެގޮތުގައި ވަގުތުތައް ދިގުލާދާހެން އޭނާއަށް ހީވާންފެށިއެވެ. ހާސްކަމުގެ ސަބަބުން އިޒްޔާންގެ ނިތްކުރިން ދާތިކިތައް ވިދަންފެށިއެވެ.\n“އޭ އަޝް! ކޮބައިތަ މަލަކާ؟ އަޝް އަހަރެން ގެނައީ މަލަކާގެ ހަޤީޤަތް އަންގާކަށްނު. މިހާރު ކިހާއިރެއް ވެއްޖެ މިތާ ތިބޭތާ.” އިޒްޔާން ހިތްހަމަނުޖެހިފައި ސުވާލުކުރިއެވެ. މިހާރު އޭނާގެ ކެތްތެރިކަން ކޮޅުންލަނީއެވެ. އޭނާ ބޭނުންވަނީ ވީހާވެސް އަވަހަކަށް މަލަކާއޭ ކިޔައިގެން އެދެކެވޭ ވާހަކައިގެ ހަޤީޤަތް އެނގޭށެވެ. ކޮޓަރިތެރޭގައި ދެކޮޅަށް ހިނގާލަ ހިނގާލަ ހުއްޓާ ދޮރުގައި ޓަކިޖެހި އަޑުއިވި އިޒްޔާންގެ ފިޔަވަޅުތަކަށް ހުއްޓުން އެރިއެވެ.\n“މަލަކާބާ؟” އިޒްޔާންގެ ހިތް ތެޅިގަތްވަރުން ހީވީ ރޯމަހެއް މަރަށް ތެޅިގަތްހެންނެވެ. އެނދުގައި ހަމަޖެހިލައިގެން އޮތް އަޝްފާގް ކުއްލިއަކަށް ފުންމައިގެން ތެދުވިއެވެ. ވަރަށް ހާސްވެފައިހުރެ އިޒްޔާން ގާތުގައި ކޮންމެވެސް ތަނަކަށްވަދެ ފިލުމަށް ބުންޏެވެ. އިޒްޔާން ވާނުވާ ނޭނގިހުރެ ސުވާލުކުރިއެވެ.\n“މާގިނަ ސުވާލުނުކޮށް ފިލާބަލަ.” އެހެން ބުނެ އަޝްފާގް ދޮރާއި ދިމާލަށް ހިނގައިގަތެވެ. އިޒްޔާން ހާސްވީ ފިލަން ވަންނާނެ ތަނެއް ނުވިސްނުމުންނެވެ. ކުރިމަތީ ހުރި އަލަމާރި ފެނިފައި އިޒްޔާން އަވަސްއަވަހަށް އަލަމާރި ދޮރު ހުޅުވާލާފައި އެތެރެއަށްވަދެ ދޮރުފަތް ގާތްކޮށްލިއެވެ. އަޝްފާގް ދޮރު ހުޅުވާލުމުގެ ކުރިން އިޒްޔާން ކޮބައިތޯ ބަލާލިއިރު އިޒްޔާން އަލަމާރިއަށް ވަތްތަން ފެނި ހަމަޖެހުމުގެ ނޭވައެއް ދޫކޮށްލިއެވެ.\nދޮރު ހުޅުވާލިއިރު ދޮރަށް ފުރަގަސްދީގެން އަންހެންކުއްޖަކު ހުއްޓެވެ. ކުރު ސްކާރޓްކޮޅަކާއި ޓޮޕްކޮޅެއް ލައިގެންހުރި އެއަންހެންކުއްޖާގެ ހަށިގަނޑަށް އަޝްފާގް ބަލާލިއެވެ. އަންހެންވަންތަ ރީތި ހަށިގަނޑު ފެނިފައި ދީވާނާ ނުވާނެ ފިރިހެނެއް ހުންނާނެބާއޭ އަޝްފާގްގެ ހިތަށްއެރިއެވެ. ދޮރު ހުޅުވުނު އަޑަށް އެއަންހެންކުއްޖާ އެނބުރިލިއެވެ. ހިނިތުންވެލަމުން އަޝްފާގްއާ ދޮރާ ދޭތެރެއިން އެތެރެއަށް ވަނެވެ. އަލަމާރިތެރޭ ހުރި އިޒްޔާންއަކަށް ކޮޓަރީ ދޮރެއް ނުފެނެއެވެ. އެހެންވެ ވަދެގެން އައީ ކާކުކަމެއް ނޭނގެއެވެ. ހިތް ތެޅޭވަރުން އޭނާއަށް ކެތްވަނީއެއް ނޫނެވެ. އެއައީ ކާކުކަން ބަލަން ބޭނުންވެފައިވާލެއް ބޮޑުކަމުން ދޮރު ހުޅުވާލަންވެސް އުޅެވުނެވެ. އެކަމަކު ދޮރު ހުޅުވާލައިފިނަމަ އޭނާ ހޯދަން އައި ހަޤީޤަތް ނޭނގޭނެކަން ވިސްނި ކެތްތެރިވެލިއެވެ.\nކޮޓަރިއަށް ވަދެގެން އައި މީހަކު ވާހަކަވެސް ދައްކާލި އަޑެއް ނީވެއެވެ. އިޒްޔާން ކުޑަކޮށް އަލަމާރީގެ ދޮރު ހުޅުވާލިއެވެ. ދޮރު ކުޑަކޮށް ހުޅުވާލުމުން އެނދުގައި އޮތް އަޝްފާގް ފެނުނެވެ. އިޒްޔާން ބަލަން ހުއްޓާ އަންހެންކުއްޖެއް އަޝްފާގް އޮތް ދިމާ އެނދާއި ގާތްވެލިއެވެ. އޭރުވެސް އިޒްޔާންއަކަށް އެކުއްޖާގެ މޫނެއް ނުފެނެއެވެ. އެކުއްޖާ ހުރީ އަޝްފާގަށް ކުރިމަތިވާގޮތަށް އިޒްޔާންއަށް ފުރަގަސްދީގެންނެވެ. ކުރު ސްކާރޓްކޮޅާއި ޓޮޕްކޮޅުގައި ހުރިއިރު، އިސްތަށިގަނޑު ހުރީ ބޮލު މެދަށް ހުޅިއެއް ޖަހާފައެވެ. އެކުއްޖާގެ ހާމައަށް އޮތް ފަޔަށް އިޒްޔާންގެ ނަޒަރު ހުއްޓުނެވެ. ރީތި ދޮން ދެފައެވެ. ފަލަމަސްގަނޑާއި ފޫކޮޅު ބޮޑުވެ ހަޑިވާވަރެއް ނޫނެވެ. އަސަރު ކުރުވާފަދ ރީތިކަމެއް ލިބިފައިވާ އަންހެންކުއްޖެކެވެ. އިޒްޔާން ބަލަން ހުއްޓާ އެކުއްޖާ ލައިގެންހުރި ޓޮޕްކޮޅު ބޭލިއެވެ. އެވަގުތު އިޒްޔާންގެ ނޭވާ ތާށިވިއެވެ. ދެލޯ ބޮޑުކޮށްލެވުނީ ފެންމުންދިޔަ މަންޒަރު އެއީ ހަޤީޤަތެއްކަން ޤަބޫލުނުކުރެވިފައެވެ.\n“އަޝްފާގް އަހަރެން މިގެނައީ ކޮންފަދަ ތަނަކަށްތަ؟” އިޒްޔާން ގާތަށް އައި ރުޅިން ދޮރު ހުޅުވާލަން އުޅުނު ވަގުތު ފެނުނު މަންޒަރުން އެތެރެއަށް ދެމިގަނެވުނެވެ. އެއަންހެންކުއްޖާގެ ހަށިގަނޑުގައި އެއްވެސް ފޭރާމެއް ނެތެވެ. އަޝްފާގްގެ ގައިމައްޗަށް ގުދުވެލީތަން ފެނުމާއެކު އިޒްޔާންއަށް ދޮރު ލައްޕާލެވުނެވެ. ހިތް ހާސްވެ މީހާގެ އަތްފައި ފިނިވީ ގަނޑުފެންގަނޑެއް ތެރޭގައިވިޔަސް ފިނިވާނެހާ އަވަހަށެވެ. އިވެމުންދާ އަޑުއަޑުން ކެތްނުވެގެން އިޒްޔާންއަށް ދެކަންފަތުގައި އަތްއަޅާލެވުނެވެ. އޭނާ ގޮވައިގެން އައިސް މިފަދަ މުޑުދާރު އަމަލެއް ހިނގަން އަޝްފާގަށް ކެރުނީތީ އިޒްޔާން ހައިރާންވިއެވެ.\nގަޑިއެއްހާއިރު ފަހުން އިޒްޔާން ކުޑަކޮށް ދޮރު ހުޅުވާލިއެވެ. ކުރިން އިވެމުންދިޔަ އަޑުފަށްގަނޑު މަޑުވެ ކޮޓަރިތެރެ ހަމަހިމޭންވެފައިވާކަމުގެ އިހުސާސް ކުރެވުމުންނެވެ. އިޒްޔާން ހުރީ އަޝްފާގްގެ އެ މުޑުދާރު އަމަލާއިހެދި އިންތިހާއަށް ރުޅިގަދަވެފައެވެ. އަޝްފާގް އޭނާއަށް އޮޅުވާލައިގެން ގެނެސް މިފަދަ ކަމެއް ކުރީތީ، އިޒްޔާންގެ ހަށިގަނޑުގައި ރުޅިވެރިކަމުގެ އަލިފާން އަނދަމުންގޮސް ކެތްތެރިކަން ކޮޅުންލިއެވެ. ކޮޓަރިތެރެއަށް ނަޒަރު ހިންގާލިއިރު އެނދުގައި އަޝްފާގް އޮތެވެ. ގއިމަތީ ފޮތިގަނޑެއް އަޅާލައިގެން ހަމަޖެހިލައިގެން އޮތް އަޝްފާގް ފެނި އަލަމާރިން ނުކުންނަން އުޅެނިކޮށް، ފާޚާނާގެ ދޮރު ހުޅުވުނުތަން ފެނިފައި އިޒްޔާންއަށް މަޑުކޮށްލެވުނެވެ. ފާޚާނާއިން ނުކުތް އަންހެންކުއްޖާ ފެނި އިޒްޔާންގެ ހިތް ހުއްޓުނު ކަހަލައެވެ. މިފެންނަނީ ހަޤީޤަތެއްބާއޭ އިޒްޔާންގެ ހިތަށް އަރަމުންދިޔައެވެ.\n“މީގެ ކުޑައިރުކޮޅެއް ކުރިން މިކޮޓަރީގަ ހުރި ކުއްޖާއަކީ މިއީތަ؟” އިޒްޔާންއަށް ޤަބޫލުކުރަން ދަތިވިއެވެ. އެއަންހެންކުއްޖާ ފާޚާނާއިން ނުކުމެގެން އިސްތަށިގަނޑުން ފެން ހިއްކަމުން އައީ އިސްއޮބާލައިގެންނެވެ. އިޒްޔާންއަށް ހުރެވުނީ ބުނާނެ އެއްޗެއް ނުވިސްނުނުތާގައި ހަރަކާތެއްވެސް ކޮށްލަން ނޭނގިފައެވެ. ފެން ހިއްކަން ގެންގުޅުނު ތުވާލި އެނދުމައްޗަށް އެއްލާލަމުން އަތްދަބަސް ނަގާ ކޮނޑުގައި އަޅުވާލިއެވެ.\n“ކޮބާ؟” އެހެން ބުނެފައި އެއަންހެންކުއްޖާ އަޝްފާގްއާ ދިމާލަށް އަތް ދިއްކޮށްލިއެވެ.\nއިޒްޔާންއަށް ބަލާލަމުން އަޝްފާގް ތިރިއަށް ވެއްޓިފައި އޮތް ޖީންސް ނަގައިދިނުމަށް މަލަކާ ގާތު އެދުނެވެ. ވާނުވާ ނޭނގިހުރެ ހިނިތުންވެލަމުން މަލަކާ ޖީންސް ނަގާ ދިއްކޮށްލިއެވެ. އަޝްފާގް ޖީބަށް އަތްލާފައި ނެގި ލާރިތައް މަލަކާއަށް ދިއްކޮށްލިއެވެ. ލާރިކޮޅުގައި ހިފަން އުޅެނިކޮށް އަޝްފާގް އަތް ދަމައިގަންނަމުން ލާނެތް ގޮތަކަށް ހީލިއެވެ.\n“އަދިވެސް މަލަކާ ހާދަ ރީއްޗޭ. އަސްލުވެސް މަލަކާވަރެއް ހަމަ ނެތް. ތީ ހަމަ ބެސްޓް. ދެން ކޮންއިރަކުން ދިމާވާނީ؟” އަޝްފާގް އެހެން ބުނުމުން މަލަކާވެސް ލާނެތް ވައްތަރެއް ޖައްސާލިތަން ފެނިފައި އިޒްޔާންގެ އެތެރެހަށީގައި އަނދައަނދާހުރި އަލިފާންގަނޑަށް މީހަކު ޕެޓްރޯލު އެޅި ކަހަލައެވެ. އައި ރުޅިން އަތް މުއްކަވާލެވުނެވެ. މިއޮއް ހުރިހާއިރު ހިލައިގެ ބުދެއްހެން ގަނޑުވެފައިހުރި އިޒްޔާންއަށް ދިރުމެއް ލިބިގެންދިޔައީ ކީއްވެކަމެއް ނޭނގެއެވެ. އަޝްފާގްގެ ގާތަށް ގުދުވެލަމުން މަލަކާ އަޝްފާގްގެ އަތުގައިހުރި ފައިސާގެ ގަނޑުތައް އަތުލިއެވެ. އަދި ހިނިއައިސްފައިހުރެ ދާން އެނބުރިލިއެވެ. އެވަގުތު އޭނާގެ ފައިދަށުން ބިންގަނޑު ދެމިގެން ދިޔަކަހަލަ އިހުސާސެއް އޭނާއަށް ކުރެވުނެވެ. ދެފައިގައި ކަސްތޮޅެއް އެޅިގެން ދިޔައެވެ.\nމަލަކާ ހައިރާންވީ އިޒްޔާން އެކޮޓަރިއަށް ވަތްގޮތެއް ނުވިސްނުމުންނެވެ. މިއޮއް ހުރިހާއިރު އޭނާ އަޝްފާގްއާއެކު އުޅުނުގޮތް އިޒްޔާންއަށް ފެންނާނެބާއޭ ހިތަށްއެރި ވަގުތު މަލަކާގެ ހިތް ހުއްޓުނު ކަހަލައެވެ. ބުނާނެ އެއްޗެއް ނުވިސްނި ހަދާނެ ގޮތެއް ނޭނގިފައި އޭނާއަށް ހުރެވުނެވެ. އިޒްޔާން މަޑުމަޑުން ފިޔަވަޅު އަލަމުން ކުރިއަށް ދިޔައީ ސީދާ މަލަކާގެ ދެލޮލަށް ބަލަމުންނެވެ. އެދެލޮލުން ފެންނަނީ އިންތިހާ ދަރަޖައިގެ ވޭނާއި ކެކުޅުމެވެ. ލޮލަށް ޖަމާވަމުންދާ ކަރުނައިން އެހިތް ކުދިކުދިވެފައިވާ މިންވަރު އެނގިގެންދެއެވެ. މިއަދު އިޒްޔާންއަށް ކޮށްފައިވާ އަސަރުން މުޅިމީހާ ތުރުތުރުއަޅަމުން ދިޔައެވެ. މަލަކާގެ ކައިރިއަށް ދިއުމަށް އަޅަމުންދާ ކޮންމެ ފިޔަވަޅަކާއެކު އޭނާގެ ހިތުން ބައެއް މަދުވެގެންދާފަދަ އިހުސާސެއް ކުރެވެމުންދެއެވެ. މަލަކާއާ ކައިރިވަމުންދާ އިޒްޔާން ފެނިފައި މަލަކާ ހާސްވެ ނޭވާ ތާށިވަމުން ދިޔައެވެ. އިޒްޔާންގެ ލޮލުން ފެންނަމުންދާ އަސަރުން އިޒްޔާންއަށް ހުރިހާ ކަމެއް އެނގިއްޖެކަން މަލަކާއަށް ޔަޤީންވިއެވެ.\n“އިޒް!” މަލަކާގެ އަޑު ނުކުތީ ކިހިނެއްކަމެއް ނޭނގެއެވެ. ދެވަނަ ފަހަރަށް އެއްޗެއް ބުނާނެ ފުރުސަތެއް ނުދީ އިޒްޔާންގެ އަތުގެ ބާރު އެތިފަހަރެއް މަލަކާގެ ކޯތާފަތްމައްޗަށް އެރިއެވެ. އެފަދަ ކަމަކަށް ނުވިސްނާ ހުރުމުން ކަނޑާ ވައްޓާލި ރުކެއްހެން މަލަކާ ވެއްޓުނެވެ. ބާރު ހަޅޭކެއްގެ އަޑު މަލަކާގެ އަނގައިން ނުކުމެގެން ދިޔައެވެ. ވެއްޓި ޖެހުނުގޮތުން މަލަކާގެ ނިތްކުރި ޖެހުނީ އެނދުގެ ދާރައިގައެވެ. އެހިނދު ނިތްކުރި ފަޅައިގެން ގޮސް ލޭތައް އޮހިގަތެވެ. އެނދުގައި އޮތް އަޝްފާގަށް ފުންމައިގެން ތެދުވެވުނީ މަލަކާ ގައިގައި އިޒްޔާން ޖެހިލެއް ބާރުކަމުން ވެއްޓުނުތަން ފެނިފައެވެ. އަޝްފާގް ގުދުވެ ވެއްޓިފައި އޮތް މަލަކާ ގައިގައި ހިފާ ކޮޅަށް ނެގިއެވެ.\n“ތީ މުޑުދާރު އަންހެނެއް. ތިރީތި ސޫރައިގެ ފަހަތުގައި ޝައިޠާނެއްވާކަން ކުރިން އެނގުނުނަމަ…” އިޒްޔާން ދަތްކުނޑިވިކާލަމުން ތުރުތުރުލާ އަޑަކުން ބުންޏެވެ. އައިސްފައިވާ ރުޅިއާއި ހިތަށް ލިބިފައިވާ ވޭނުން އިޒްޔާންގެ މުޅި ހަށިގަނޑުން ވާގިނެތެމުންދާހެން އޭނާއަށް ހީވިއެވެ. އޭނާ އިތުރަށް އެތާ މަޑުނުކޮށް ދާން ހިނގައިގަތެވެ. އެންމެ ހިނދުކޮޅަކުވެސް މަލަކާގެ ސޫރަ ފެންނަ ހިސާބުގައި ހުންނާކަށް މިހާރު އޭނާ ބޭނުމެއްނުވެއެވެ.\nމަލަކާގެ ގައިގައި ހިފަހައްޓައިގެން ހުރި އަޝްފާގްގެ އަތް މަލަކާ ފޮޅުވާލިއެވެ. “ކޮންމެހެން މާ ހެޔޮއެދޭނެ ކަމެއްނެތް. އަހަރެންނަށް އެނގޭ މިހުރިހާ ކަމެއް ކުރީ އަޝްފާގްކަން.” މަލަކާ ރުޅިއައިސް ރަތްވެފައިހުރެ، ރިހުން އެކުލެވިފައިވާ އަޑަކުން އަޝްފާގްއާ ދިމާލަށް ބުނެލަމުން އިޒްޔާން ކޮބައިތޯ ބަލާލިއެވެ. އެވަގުތު ނުކުންނަންދިޔަ އިޒްޔާން ފެނިފައި އިޒްޔާންއަށް ގޮވަމުން މަލަކާ ދުއްވައިގަތެވެ.\nއަޑު އިވޭކަމަށްވެސް ނުހަދާ އިޒްޔާންއަށް ދޮރާއި ހަމައަށް ދެވުނުތަނާ މަލަކާ ގޮސް އިޒްޔާންގެ ފައިބުޑަށް ވެއްޓި ރޯންފެށިއެވެ. ނިތްކުރިން ފަޅައިގެންގޮސް ލޭ އޮހެމުން ދިޔައިރުވެސް އެކަމަށް ފަރުވާލެއް ނުބަހައްޓާ މަލަކާ ދިޔައީ އިޒްޔާން ގާތު އަދޭސްކުރަމުންނެވެ. ދެފައިގައި ހިފާ ސަލާމް ޖަހަމުންދިޔައީ އިޒްޔާންގެ ލޯތްބަށެވެ. އެލޯބިން އޭނާގެ މުޅި ދިރިއުޅުމަށް އުފަލާއި ހަމަޖެހުން ލިބިގެންދިޔަ ލޯތްބަށެވެ.\n“އިޒް ޕްލީޒް! އަހަރެން ދޫކޮށްލާފަ ނުދޭ. މީ ހަމައެކަނި އިޒްގެ މީހެއް. މީ އިޒްގެ މަލަކާއޭ. ޕްލީޒް އިޒް! އިޒްއާނުލާ އަހަރެން ކިހިނެއް އުޅޭނީ؟ އަހަރެންގެ ހިތް ފަޅައިގެންގޮސް މަރުވެދާނެ. ޕްލީޒް އިޒް!” ރޮމުން ގިސްލަމުން މަލަކާ އާދޭސްކުރަމުން ދިޔައިރު އެއަޑު އިވުނު ކޮންމެ މީހެއްގެ ހިތް ކުދިކުދިވާނެކަން ގައިމެވެ. އެކަމަކު މިއަދު މަލަކާގެ އެގިސްލުމުން އިޒްޔާންއަށް އަސަރެއް ކުރާހެނެއް ހިއެއްނުވެއެވެ.\n“ހަމަ މިހާރު ފައިން ދޫކޮށްލާ! ތި މުޑުދާރު ދެއަތުން އަހަރެން ގައިގަ އަތްލާކަށް ލަދެއް ނުގަނޭތަ؟ ލަދުކުޑަ ގޮތްކުޑަ އަންހެންކުއްޖާ. އަދި ބުނެފިއެއްނު މީ ހަމައެކަނި އިޒްގެ މީހެކޭ. ތީ އިޒްގެ މަލަކާއެއް ނޫން. ތިކަހަލަ ގޮތްކުޑަ ރަންޑިއެއްކަން އެނގުނުނަމަ މި އިޒްޔާން ތިމަލަކާއާ ވައިވެސް ނޭޅުނީމުސް. އެނގިއްޖެތަ؟ ދޫކޮށްލާށޭ ފައިން!” އެއްވެސް ރަހުމެއްނެތި އިޒްޔާން ފައި ދަމައިގަންނަމުން މަލަކާ ގައިގައި ފައިން އަޅާ ކޮއްޕާލިއެވެ. އައިސްފައި ހުރި ރުޅިން އިޒްޔާންއަށް ހެދޭނުހެދޭއެއް ނޭނގެއެވެ.\nއިޒްޔާންގެ ހިތުގައިވާ އޯގާތެރިކަމާއި ލޯބި މިއަދު ކޮބާ ހެއްޔެވެ؟ ކުޑަކުޑަ ގެއްލުމެއް ވާން ކީއްކުރަން ހެއްޔެވެ؟ މަލަކާގެ ހިތަށް ދަތިކަން ލިބޭ އެއްވެސް ކަމެއް ވާން ނޭދޭ އިޒްޔާން މިއަދު މަލަކާ މަތިން ފޫހިވެއްޖެއެވެ. މަލަކާ ހުންނަ ދުނިޔެއެއްގައިވެސް އުޅެން މިއަދު އިޒްޔާން ބޭނުމެއްނުވެއެވެ. އިޒްޔާންގެ ކޮންމެ ޖުމްލައެއް ވިހަގަދަ ހަރުފައެއްހެން މަލަކާގެ ހިތަށް ވިހަލަމުން ދިޔައެވެ.\n“އިޒް ޕްލީޒް! ތިހެން ނުބުނޭ. އަހަރެން ލޯބިވަނީ ހަމައެކަނި އިޒްދެކެ. އެހެން އެއްވެސް މީހެއްދެކެ އަހަރެން ލޯތްބެއްނުވޭ. އިޒްވެސް އަހަރެންދެކެ ލޯބިވެއެއްނު.” މަލަކާ ވަރަށް ހިތްވަރުން ތެދުވެ އިޒްޔާންގެ މޫނުގައި ހިފާލަމުން ނުހަނު އަސަރާއެކު ބުނެލިއެވެ. މަލަކާގެ އެބީހިލުމުންވެސް އިޒްޔާންއަށް ހީވީ އެއްފަހަރާ އެތައްހާސް ކަށިތަކެއް އެހިތަށް ހެރުނުހެންނެވެ. އިޒްޔާން މަލަކާގެ ދެއަތުގައި ހިފާ ދުރުކޮށްލަމުން އެ ގެންދިޔަގޮތަށް ގޮސް ފާރާލާ ފިއްތާލިއެވެ.\n“ކީކޭ؟ ލޯތްބޭ؟ މަލަކާއަށް އެނގޭތަ ލޯތްބަކީ ކޯއްޗެއްކަން؟ އެއީ ކިހިނެއްވާ އެއްޗެއްކަން؟ މަލަކާ އަހަރެންދެކެ ކުޑަކޮށްވެސް ލޯބިވާނަމަ ދެންމެ މި އެނދުމަތީގަ ތިގަތް ގަނޑެއް ނުގަތީސް. ނޭނގެ ކިތައް ފިރިހެނުންނާ ކަމެއް…” އިޒްޔާންއަށް ބުނެވުނީ އެހާ ހިސާބަށެވެ. ހިތަށް ކޮށްފައިވާ އަސަރުން އަޑު ބެދި، ނޭވާ ތާށިވިއެވެ. އެވަގުތު އިޒްޔާންގެ ދެލޮލުން ވެއްޓެން އުޅުނު ކަރުނަ ތިއްކެއް ފޮހެލަމުން ހިންދިރުވާލިއެވެ.\n“އިޒް ޕްލީޒް! އެންމެ ފަހަރަކު ނަމަވެސް އަހަރެން މިދައްކާ ވާހަކަ އަޑުއަހާލަބަލަ. ޕްލީޒް އިޒް!” މަލަކާގެ އާދޭސްތަކުން މިއަދު އިޒްޔާންއަކަށް އެއްވެސް އަސަރެއް ނުކުރެއެވެ.\n“ދެން އިތުރަށް ކޮން ވާހަކައެއް ދައްކަން އޮތީ؟ ހުރިހާ ކަމެއް ފެނި އެނގުނީމަ. މަލަކާ ހީކުރީ ދުވަހަކުވެސް އަހަރެންނަށް މިކަން ނޭނގޭނެ ކަމަށްތަ؟ ބަލަ މުސްކުޅިން ބުނެއެއްނު ވަގަކަށް ހާސްދުވަހޭ، ވެރިއަކަށް އެއްދުވަހޭ. މިއަދު މިއޮތީ އެދުވަސް އައިސްފަ.” އިޒްޔާންގެ ކޮންމެ ޖުމްލައެއް މަލަކާގެ ހިތަށް ހެރިގެންދިޔަ ތީރަކަށްވިއެވެ. ބުނާނެ އެއްޗެއް ނޭނގި ކުށްވެރިއެއް ފަދައިން މަލަކާ އިސްޖަހާލިއެވެ. އިޒްޔާން މަލަކާގެ ގައިން ދޫކޮށްލާފައި ފަހަތަށް ދެފިޔަވަޅު އެޅިއެވެ. އޭރުވެސް އިޒްޔާން ހުރީ ސީދާ މަލަކާގެ ދެލޮލަށް ބަލާށެވެ. އޭނާގެ ދެލޮލުން އެތައް ޝަކުވާއެއް މަލަކާއާ ކުރަމުންދިޔައެވެ. އެޝަކުވާތަކުގެ އަޑު އެކަކަށް ނީވުނަސް މަލަކާއަށް އިވެމުންދިޔައެވެ. އިޒްޔާންގެ ޝަކުވާތަކުން މަލަކާއަށް އިތުރަށް ރޮވެންފެށިއެވެ. ގިސްލަމުންދިޔަ މަލަކާގެ ދެލޮލުން އޮހެމުންދާ ކަރުނަތަކަކަށް ހުއްޓުމެއް ނާދެއެވެ. އިޒްޔާންގެ ހިތް ކުދިކުދިވެ އެކި އެތިކޮޅު ވަކިވަކިވެފައިވާއިރު އެހިތުގައި އަޅާ ވޭނުން އޭނާއަށް ކެތްކުރަން ދަތިވަނީއެވެ.\n“ހަނދާންކުރާތި! މިރޭ މިވަގުތުން ފެށިގެން އަހަރެންނާ އެއްވެސް ގުޅުމެއް ބާއްވަން ނޫޅޭތި!” އިންޒާރެއް ދޭފަދަ ގޮތަކަށް އިޒްޔާން ބުނެލިއެވެ. އޭރު އެމޫނުން ފެންނަމުންދާ އަސަރުތައް ފެނުނު ކޮންމެ މީހެއްގެ ހިތް ކުދިކުދިވާނެއެވެ. މިއޮއް ހުރިހާ ދުވަހު ލޯބިން ހިތް ފުރަމުންދިޔަ ލޯބިވެރިޔާގެ ހަޤީޤަތް މިފަދަ ގޮތަކަށް ހާމަވެގެން ދިއުމުން ހިތަށް ކުރާނެ އަސަރު މިއަދު އިޒްޔާންގެ މޫނުމަތިން ފެންނަމުންދިޔައެވެ. މީހަކު ފައިންއަރާ އެހިތް ޗިސްޗިސް ކޮށްލުމުން އަޅާ ވޭންވެސް މިއަށްވުރެ ކުޑަވާނެކަން ގައިމެވެ. އިޒްޔާން ބޭނުންވަނީ އަވަހަށް ގެއަށްދާށެވެ. އޭނާގެ ހިތް ރޮއިރޮއި ވަރުބަލިވަނީއެވެ. އެހިތުގައި އަޅާ ވޭނަށް ކެތްކުރަން ދަތިވަނީއެވެ. މިވަގުތު އޭނާ ބޭނުންވަނީ ހިތް ފުރެންދެން ރޯލާށެވެ. ނަމަވެސް މަލަކާގެ ކުރިމަތީގައި އެންމެ ކަރުނަ ތިއްކެއްވެސް ވައްޓާލާކަށް މިއަދު އޭނާ ބޭނުމެއްނުވެއެވެ. އެފަދަ ބޭވަފާތެރިއެއްގެ ކުރިމަތީގައި ރުއިމަކީ އޭނާގެ އަމިއްލަ ނަފްސަށްވެސް ލިބޭ ހުތުރެއްކަމުގައި ނޫނީ ނުވާނެއެވެ. އިރުކޮޅަކު މަލަކާއާ ދިމާއަށް ބަލަން ހުރުމަށްފަހު އިޒްޔާން ބާރުބާރަށް ދޮރާއި ދިމާއަށް ހިނގައިގަތެވެ.\nVvv teething mi vaahaka\nI mean reethi\nV rythi mi bai vx ……umm I don’t think malakaa akee goas kuhjeh henneh bt kyve ehenulhenvyky curious to know that\nummm reethi dhen dhw meehunge hageegau falhaaves arany dhw\nMajubooree haalathehga ves allah nahee kurevvi kameh kohgen nuvaane aslu..\nEhves hama eh nujeheyne aslu konme vaahaka ehga majubooru vegen jashi vikkan jehey anhen kujjeh ge vahaka annaatheeve. Allah aa vakeel kohfa ekan nukureema hama gaimu ves dhera gotheh nuvaane..\n-just my point of view..\nMi vaahaka reethi ehnviyas.. ?\ndhen Malaka kanthah kuraanee kuhinebbaa ey hithah miaranee…izz ah hageegaih engeyne baa….waiting.\nޝުކުރިއްޔާ ބިންތި އަދި ކިޔުންތެރިޔާއަށްވެސް\nމަލަކާ ވާހަކައިގެ އިންތިޒާރުގައި ތިބި ހުރިހާ ކުދިންނަށް\nސާންޑީ ރަށުން ބޭރަށް ކުޑަ ކަމެއްގައި ދާން ޖެހިގެން ދެން ވާހަކައިގެ އާ ބައެއް އަޕްކޮށްދެވޭނީ އެންމެ އަވަހަށްވެސް ހޯމަ ދުވަހު… 5ވަނަ ބައި އަޕްކުރުން ލަސްވާނެތީ ހުރިހާ ކުދިންގެ ކިބައިންވެސް ވަރަށް ބޮޑަށް މާފަށް އެދެން\nVarah reethi mivaahaka\nހިތާމަ ލޯބި July 9, 2019


އަރިއަތޮޅު ދެކުނުބުރީ އަތޮޅު ކައުންސިލްގެ އިދާރާ، އދ. މަހިބަދޫ\nސަޕޯރޓިންގ ކޯ އެލަވަންސް 2\nއަތޮޅު ކައުންސިލް އިދާރާގެ ކޮމްޕިއުޓަރ ސިސްޓަމްތަކަށް ދިމާވާ މައްސަލަތައް ޙައްލުކޮށް މަރާމާތުކޮށް ބެލެހެއްޓުމާއި، އަތޮޅު ކައުންސިލާއި، ކައުންސިލުން ފޯރުކޮށްދޭ ޚިދުމަތްތަކުގެ އައިޓީއާބެހޭ އެންމެހާ ކަންކަން ތަރައްޤީކޮށް ބެލެހެއްޓުން\nއަތޮޅު ކައުންސިލްގެ ވެބްސައިޓު ބެލެހެއްޓުމާއި، ރަށުކައުންސިލް އިދާރާތަކުގެ ކޮމްޕިއުޓަރ ސިސްޓަމްތަކަށް ދިމާވާ މައްސަލަތައް ޙައްލުކޮށްދިނުމުގައި އެހީތެރިވުން.\nއަތޮޅުގޭގެ ސެކިއުރިޓީ ކެމެރާ ސިސްޓަމްތައް ބެލެހެއްޓުމާއި، އަތޮޅު ގޭގެ ޑޯ ލޮކް ސިސްޓަމް މެއިންޓެއިންކޮށް ހިންގުން.\nއަތޮޅު ކައުންސިލް އިދާރާގެ ފޯނު ސިސްޓަމްތަކާއި ފެކްސް، މެއިލް އަދި އިންޓަރނަލް ނެޓްވޯކާއި، މެއިން ސާވަރއަށް ދިމާވާ މައްސަލަތައް ހައްލުކުރުމާއި، އެފަދަ ކަންކަމުގައި ރަށުކައުންސިލް އިދާރާތަކަށް އެހީތެރިކަން ފޯރުކޮށްދިނުން.\nމީގެއިތުރުން ސްޕަވައިޒަރ ނުވަތަ ޒިންމާދާރުވެރިޔާ، ވަޒީފާގެ ޙައިޡިއްޔަތުން ކުރުމަށް އަންގާ ކަންކަން ކުރުން.\nއިންފޮމޭޝަން ޓެކްނޮލޮޖީ ނުވަތަ ކޮމްޕިއުޓަރ ސައިންސްގެ ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nހާސިލުކޮށްފައިވާ ތަޢުލީމާއި ތަމްރީނަށް ބަލައިގެން. މަޤާމުގެ މަސައްކަތާއި ގުޅޭ ދާއިރާއިން ލިބިފައިވާ ތަޖުރިބާއަށް ބަލައިގެން. ޤާބިލުކަން ކަށަވަރުކުރުމަށް އިންޓަވިއު ކޮށްގެން. އަދި މީގެ އިތުރުން ކޮމްޕިއުޓަރަށް އަހުލުވެރިވެފައިވާ މިންވަރަށް ބެލޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 އެޕްރީލް 2019 ވާ ބުދަ ދުވަހުގެ 10:00 ގެ ކުރިން، އަރިއަތޮޅު ދެކުނުބުރީ އަތޮޅު ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 6680522 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 11 އެޕްރީލް 2019 އާއި 16 އޭޕްރިލް 2019 އާ ދެމެދު، އަރިއަތޮޅު ދެކުނުބުރީ އަތޮޅު ކައުންސިލްގެ އިދާރާ ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6680507 ނުވަތަ 6680039 އަށެވެ. ފެކްސް ކުރާނެ ނަންބަރަކީ، 6680522 އެވެ. އީ-މެއިލް ކުރާނީ [email protected] އަށެވެ.\nސުންގަޑި: 10 އޭޕްރިލް 2019 1000


ނަަންބަރ : A)AD-2020/21)\nމިކޮމިޝަނުން ދޭ މަޢުލޫމާތާއި އެއްގޮތަށް އިލެކްޓްރޯނިކް ޕޭޕަރ ކަޓިންގ މެޝިނެއް ސަޕްލައިކޮށްދޭނެ ފަރާތެއް ހޯދުމަށް ކުރި ނަންބަރ A)AD-2019/276) ( ޑިސެމްބަރ، 05 2019) އިޢުލާނާއި ގުޅިގެން މައުލޫމާތު ކަރުދާހަށް ބަދަލު ގެންނަން ބޭނުންވާތީ ހުށަހަޅާފައިވާ އަންދާސީ ހިސާބުތަށް ބާޠިލްކޮށް އިލެކްޓްރޯނިކް ޕޭޕަރ ކަޓިންގ މެޝިނެއް ސަޕްލައިކޮށްދޭނެ ފަރާތެއް ހޯދުމަށް އަލުން އިޢުލާން ކުރަމެވެ.\nބީލަމާ ގުޅޭ މައުލޫމާތު ކަރުދާސް މި އިޢުލާނާ އެޓޭޗް ކުރެވިފައިވާނެއެވެ. މި ތަކެއްޗާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2020 ފެބްރުއަރީ 01 ވާ ހޮނިހިރު ދުވަހުގެ 13:00 ގެ ކުރިން، [email protected] އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2020ފެބްރުއަރީ 02 ވާ އާދީއްތަ ދުވަހުގެ 13:00 ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nސުންގަޑި: 02 ފެބުރުވަރީ 2020 1300


އޯޝަނިއާގެ ޤައުމެއް ކަމަށްވާ ވަނުއަޓޫއަށް ބާރުގަދަ ބިންހެލުމެއް އަތުވެއްޖެއެވެ.\nމި ބިންހެލުން އައިސްފައި ވަނީ މިރޭ ރާއްޖެ ގަޑިން 9:00 ހާއިރު ވަނުއަޓޫގެ އައްސޭރީގެ ސަރަޙައްދަކަށެވެ.\nބިންހެލުންތައް މޮނިޓާކުރާ ބައިނަލްއަޤުވާމީ އިދާރާއެއް ކަމަށްވާ، ޔޫރަޕިއަން މެޑިޓަރޭނިއަން ސެއިސްމޮލޮޖިކަލް ސެންޓަރުން ބުނެފައިވާ ގޮތުގައި މި ބިންހެލުން އައީ ރެކްޓަރ މިންގަނޑުން 6.0 ގެ ބާރުމިނުގައި އެ ސަރަޙައްދުގެ ބިމުގެ 123 ކިލޯމީޓަރު އަޑިންނެވެ.\nނޫސްތައް ބުނާގޮތުގައި މި ބިންހެލުމުގެ އަސަރު، ވަނުއަޓޫގެ އަވައްޓެރި ޤައުމެއް ކަމަށްވާ ސޮލޮމޮން އައިލޭންޑްސްގެ ޖަޒީރާ ރަށްތަކަށްވެސް ވަނީކޮށްފައެވެ. އެގޮތުން މި ބާރުގަދަ ބިންހެލުން އައި ވަގުތު އެއިން ބައެއް ރަށްތަކަށްވެސް ބިންހެލުމުގެ ލޮޅުން އިހުސާސް ކުރެވިފައިވާ ކަމަށް ވެއެވެ.\nމިރޭ ވަނުއަޓޫއަށް ރެކްޓަރ މިންގަނޑުން 6.0 ގެ ބާރުމިނުގައި ބިންހެލުން އައުމުގެ ކުރިންވެސް އެ ޤައުމަށް ބާރުގަދަ ލޮޅުމެއް އައިސްފައިވެއެވެ. އެ ލޮޅުމުގެ ބާރުމިން ރެކްޓަރ މިންގަނޑުން 4.6 އަށް އަރާ ކަމަށް އިދާރާތަކުން ބުނެއެވެ.\nމި ބިންހެލުންތަކާއި ގުޅިގެން ސުނާމީއެއް އުފެދިދާނެ ކަމުގެ އިންޒާރު އަދި ދީފައެއް ނުވެއެވެ. އަދި ބިންހެލުންތަކުގައި ވަނުއަޓޫއަށް ނުވަތަ ސޮލޮމޮން އައިލޭންޑްސް އަށް ލިބުނު ގެއްލުމެއްވެސް މީޑިއާތަކުން ރިޕޯޓުކޮށްފައެއް ނުވެއެވެ.\nފާއިތުވެދިޔަ ދުވަސްތަކުގައި ދުނިޔޭގެ އެކި ކަންކޮޅުތަކަށް އަންނަ ބާރުގަދަ ބިންހެލުންތަކުގެ ނިސްބަތް ވަނީ ވަރަށް ބޮޑަށް އިތުރުވެފައިކަން ފާހަގަކޮށްލެވެއެވެ.\nއޮގަސްޓް 24, 2019 22:49\nއިންޑިޔާ ކަނޑަށްވެސް ބިންހެލުމެއް އައުމަކީ ގާތްކަމެއް، އެހާވެސް މީސްތަކުންގެ ޢަމަލުތައް ނުބައިވެއްޖެ.


Veli Negee Bridge hedhi kunfuneege ulhandheh noon: China Embassy - One Online\nހިތަދޫ ކައިރިން ވެލި ނަގަން އުޅުނު ބޯޓު: ފޮޓޯ: ޕޮލިސް މީޑިއާ\nލ. އަތޮޅުގައި ވެލި ނަގަން އުޅެނިކޮށް ފެނުނު ބޭރުގެ ބޯޓަކީ ސިނަމާލެ ބުރިޖުގެ މަސައްކަތްކުރި ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ)ގެ އުޅަނދެން ނޫން ކަމަށް، ޗައިނާ އެމްބަސީއާ ހަވާލާދީ ދިވެހި ފުލުހުން ބުނެފި އެވެ.\nފުލުހުން މިއަދު މެންދުރުފަހު ބުނީ، އެ ބޯޓަކީ ބުރިޖު ހެދި ސީސީސީސީ ކުންފުންޏާ އެއްވެސް ގުޅުމެއް ހުރި ބޯޓެއް ނޫން ކަމަށް ޗައިނާ އެމްބަސީން ބުނެފައިވާ ކަމަށެވެ. އަދި އެއީ ސީސީސީސީ ކުންފުނީގެ ސަބް ކޮންޓްރެކްޓެއްގެ އުޅަނދެއް ކަމަށް އެމްބަސީން ބުނާ ކަމަށް ވެސް ފުލުހުން ބުނެ އެވެ.\n"ނަމަވެސް އެ ސަބް ކޮންޓްރެކް މިހާރު އުވާލާފައިވާ ކަމަށް އެމްބަސީން މައުލޫމާތު ދޭ. އެ ލޭންޑިން ކްރާފްޓަކީ "ހުނަން އޫބޯ ޓެކްނޮލޮޖީ ކޯޕަރޭޝަން ލިމިޓެޑް" ގެ އުޅަނދެއް." ފުލުހުންގެ މީޑިއާއިން ބުންޏެވެ.\nވެލި ނަގަން އުޅެނިކޮށް ލ. ހިތަދޫ ކައިރީން އިއްޔެ ފެނުނު ބޯޓަކީ ސީސީސީސީގެ ނަމުގައި އެތެރެކޮށްފައިވާ ބޯޓެއް ކަމަށް ފުލުހުން ވަނީ ބުނެފަ އެވެ.\nފުލުހުން ބުނީ އެ ބޯޓުގެ މައުލޫމާތު ލިބިގެން ސިފައިން އެކީގައި އެބޯޓަށް އެރި ކަމަށެވެ.\nއެ ބޯޓަކީ ހުވަދު އަތޮޅުގައި ހަދަމުން އަންނަ ރިސޯޓަކަށް ދަތުރު ކުރަމުންދިޔަ ބޯޓެއް ކަމަށް ވެސް ފުލުހުން ބުނެފައިވެއެވެ.\nއަދި އެބޯޓުގައި ރަޖިސްޓްރޭޝަން ނަންބަރާއި ދިދައެއް ވެސް ނެތް ކަމަށާއި ބޯޓުގެ މީހުން ބުނާގޮތުގައި އެވެއްޔަކީ ބޯޓުގައި ހުރި ބަރު ވެހިކަލްތައް ބެލެންސްކުރަން އަރުވާފައިވާ ވެލި ކަމަށެވެ. ނަމަވެސް އެ ވެލި ނަގާފައިވަނީ ސަރުކާރުގެ ކަމާބެހޭ އިދާރާތަކުގެ ހުއްދަ ލިބިގެންކަން ހާމަވާ އެއްވެސް ލިޔުމެއް ނެތް ކަމަށް ވެސް ފުލުހުން ބުންޏެވެ.\nއެ ބޯޓު ލ. އަތޮޅުގައި މަޑުކޮށްފައިވަނީ ވިއްސާރަވެ ކަނޑުގަދަވުމުގެ ސަބަބުން ބޯޓުގައިވާ މައްސަލަތައް ރަނގަޅު ކުރުމަށް ކަމަށް އެ ބޯޓުން ބުނެފައިވާ ކަމަށް ވެސް ފުލުހުން މައުލޫމާތުދެއެވެ.\nމިކަމާ ގުޅޭ ގޮތުން ކަސްޓަމްސް އިން މިއަދު އާންމުކުރި ނޫސްބަޔާނެއްގައި ބުނީ މި ބޯޓަކީ ސިނަމާލެ ބުރިޖުގެ މަސައްކަތްކުރި ޗައިނާ ކޮމިނިއުކޭޝަން އެންޑް ކޮންސްޓްރަކްޝަން ކޮމްޕެނީ (ސީސީސީސީ)ގެ ނަމުގައި އެތެރެކޮށްފައިވާ ބޯޓެއް ކަމަށެވެ. އަދި މި ބޯޓު ރާއްޖޭގައި ދަތުރު ކުރަނީ ކަމާބެހޭ އެއްވެސް ފަރާތަކުން ހުއްދަ ނުހޯދައި ކަމަށް ކަސްޓަމްސް އިން ބުނެއެވެ.\nކަސްޓަމްސް އިން މައުލޫމާތު ދިން ގޮތުގައި މި ފަދަ ބޭރުގެ އުޅަނދުތައް ކަސްޓަމްސްގެ ހުއްދައަކާއި ނުލައި ރާއްޖޭގައި ބަނދަރު ކުރުމާއި، ގޮސްއައިސް ވުމުގެ އިތުރުން އެ އުޅަނދުފަހަރަށް ތަކެތަ އަރުވައިބޭލުމަކީ ކަސްޓަމްސްގެ ގަވައިދާއި ގާނޫނުން މަނާ ކުރާ ކަމެކެވެ. އަދި ރާއްޖެއަށް އައިސް ގޮސްހަދާ ހުރިހާ އުޅަނދު ފަހަރެއް ރާއްޖޭގައި ހިންގާ ހުރިހާ މުއާމަލާތެއް ހިންގަން ވާނީ ކަސްޓަމްސްގެ ހުއްދައާއެކު ކަމަށް ކަސްޓަމްސް އިން ބުންޏެވެ.\nއަދި ސިނަމާލެ ބުރިޖުގެ މަސައްކަތްފަދަ ބޮޑެތި އިގްތިސާދީ ޕްރޮޖެކްޓް ތަކަށް ގެނެވޭ މިފަދަ އުޅަނދުފަހަރަކީ ކަސްޓަމްސްގެ ހުއްދައާއި ނުލައި އެހެން މަސައްކަތްތަކައް ބޭނުން ކުރުން މަނާ ތަކެތި ކަމަށާއި މި މައްސަލަ މިހާރު ކޯސްޓްގާޑާއި ފުލުހުންނާއި ގުޅިގެން ބަލަމުން އަންނައިރު މިކަމުގައި ޝާމިލްވާ ފަރާތްތަކާއި މެދު ހަރުކަށި ފިޔަވަޅު އަޅާނެކަމަށް ކަސްޓަމްސް އިން ބުނެއެވެ.\nގުޅޭ ޓެގު ސިނަމާލެ ބްރިޖް ޕޮލިސް މޯލްޑިވްސް ކަސްޓަމްސް ސާވިސް\nއަނިޔާކުރި ފުލުހުން ޑީމޯޓުކުރުމުން މައްސަލަ އިސްތިއުނާފަށް ހުށަހަޅައިފި\nރާއްޖޭގައި އިންސާނީ ވަގުފާރިކުރާ 24 ކުންފުންޏެއްގެ މައްސަލަ ތަހުގީގު ކުރަނީ\nރިލްވާން ގެއްލުނު ރޭ ހުޅުމާލޭ ފެރީ ޓާމިލުގައި އޭނާއަށް ފާރަލީ މީހަކު ހޯދަން ވީޑިއޯ އާންމުކޮށްފި


Code of Conduct - Avas.mv\nއަވަސް އޮންލައިންގެ ސުލޫކީ އަސާސްތައް\nއަވަސް އޮންލައިންގެ ނޫސްވެރިންނާއި އެހެނިހެން އިދާރީ މުވައްޒަފުންނާއި މި ނޫހުގެ އެންމެހާ އެކުވި ނިޒާމްތައް ބިނާވާނީ މާތް ވެގެންވާ އިސްލާމް ދީނާއި ޖިވެހިރާއްޖޭގެ ޖުމްހޫރިއްޔާގެ ގާނޫނު އަސާސީ އާއި އެއް ގޮތަށް އަގު ކުރެވޭ ކަންތައްތަކެއް އަދި ސިކުނޑި އާއި ބުއްދިއަށް ގަބޫލު ކުރެވޭ ހަމަތަކެއްގެ މައްޗަށެވެ.\nއަވަސް އޮންލައިންގެ އެކުވި ހުރިހާ ނިޒާމްތަކެއް ހިންގާނީ ޒާތީ ގޮތުންނާއި މަސައްކަތުގެ ގޮތުން ބަލަންވީ މިންގަނޑުތަކެއްގެ މަތީގަ އެވެ. އެ ހުރިހާ ކަމެއްމެ، ބިނާވާނީ ތެދަށް ވާސިލުވުމުގެ އަޒުމާއި ތެދު ހަގީގަތް ހޯދުމުގެ އަޒުމާއި އިންސާފުވެރި ވުމަށާއި ހަމަހަމަ ވުމުގެ އަޒުމަށާއި އިޝްތިހާރު ކުރުމާއި ނޫސްވެރި ކަމާ ދެމެދު ތަފާތެއް ގެންގުޅުމުގެ އަޒުމަށާއި ސުލޫކު ހުރި ނޫސްވެރިން ބިނާ ކުރުމުގެ އަޒުމުގެ މައްޗަށެވެ.\nއަވަސް އޮންލައިންގެ މައިގަނޑު ތަރުތީބު އޮންނާނީ އިސްލާމް ދީނު ތަރަހައިގެ ތެރެއިން ތެދު ހޯދާއި ތެދު ރިޕޯޓް ކުރުމުގެ ތެރޭގަ އެވެ. އަދި އެ ތަރުތީބުގެ ރޫހަކީ އެންމެނަކީ އިހުތިރާމް ލިބުން ހައްގު ބައެއް ކަމުގައި ދުށުމާއި ރައްޔިތުންނަށް ކަންކަން އެންގުން ފިޔަވައި އިތުރު މަސްލަހަތެއް ނެތުމާއި ނޫހުގެ ކިޔުންތެރިން، ވީޑިއޯ އޯޑިއޯ ހިމެނޭ ގޮތުން ބެލުންތެރިން، އެހުންތެރިން ކުރިމަތީގައި ޒިންމާވުމެވެ. މައިގަނޑު ތަރުތީބު ބިންގަލަކީ އަންނަނިވި ކަންކަމެވެ.\nމައުލޫމާތު އީޖާދެއް ނުކުރާނެ\nހަބަރަކާ ގުޅިގެން ފައިސާ، ހަދިޔާ ގަބޫލު ނުކުރާނެ\nހަބަރުގެ ގޮތުގައި އިޝްތިހާރު ނުކުރާނެ\nނުދާ ތަންތަނަށް ދިޔަ ކަމަކަށް ނުހަދާނެ\nނުފެންނަ ކަންކަން ފެނުނު ކަމަކަށް ނުހަދާނެ\nއަނެކާގެ އަނގަޔަށް ބަސް ލައިދީ ނުހަދާނެ\nމީހުންގެ މަސައްކަތް އަމިއްލައެއް ނުކުރާނެ\nނޫސްވެރި ކަމުގެ ޕްރޮފެޝަނާއި މިނިވަންކަން ހިމާޔާތްކޮށް، ދެމެހެއްޓުމަށްޓަކައި އަވަސް އޮންލައިންގެ ނޫސްވެރިން އަބަދުވެސް މަސައްކަތް ކުރާނީ މާތް ވެގެންވާ އިސްލާމް ދީނާއި ރާއްޖޭގެ ގާނޫނު އަސާސީއަށް ހުރުމަތްތެރިކޮށް ހިތުމާއެކު އަންނަނިވި މައިގަނޑު ތިން އަސާސަށް އިސްކަން ދީގެނެވެ.\nއެކިއުރެސީ | ހަގީގަތް ހާމަ ކުރުން\nފެއާނެސް | އިންސާފުވެރިވުން\nއިންޑަޕެންޑެންޓް | ނުފޫޒެއްގެ ދަށުގައި ނުވުން\nމި ތިން އަސާސަށް ވާސިލުމަށްޓަކައި އަންނަނިވި ކަންކަން ފުރިހަމަ ކުރާން އަވަސް އޮންލައިންގެ ހުރިހާ ނޫސްވެރިން އެއްބަސްވާނެ އެވެ. އަދި އެ މަގުގައި ދެމި ތިބުމަށް އަބަދުމެ މަސައްކަތް ކުރާނެ އެވެ.\nފުރަތަމަ: ހަބަރާއި މައުލޫމާތު ފެތުރުމުގައި މާތް ވެގެންވާ އިސްލާމް ދީނާއި ދިވެހި ގައުމުގެ ޝަފަރާއި ދިވެހިންގެ އާދަކާދަ އާއި ސަގަފާތާއި ދިވެހި ބަހާއި، އިޖުތިމާއީ ގޮތުންނާއި އަހުލާގީ ގޮތުން އަގު ކުރާ އުސޫލުތަކަށް އެންމެ މަތީން ކަމޭ ހިތުން\nދެވަނަ : ހަބަރާއި މައުލޫމާތު ފަތުރާނީ ކަމާ ގުޅޭ ފަރާތްތަކުގެ ޒާތީ މަސްލަހަތުތަކަށް ރިއާޔަތްކޮށް އާންމު ރައްޔިތުންނަށް ލިބިގެންވާ މައުލޫމާތު ލިބިގަތުމުގެ ހައްގަށް އިސްކަން ދީގެން\nތިން ވަނަ : ކުށެއް ލިޔެވިއްޖެކަން އެނގުމާއެކު ވީ އެންމެ އަވަސް ފުރުސަތެއްގެ ތެރޭގައި އެ ކުށެއް އިސްލާހު ކުރާނެ، އަދި މާފަށް އެދެން ޖެހިއްޖެ ހާލަތުގަ ފަސް ނުޖެހި މާފަށް އެދޭނެ\nނޫސްވެރިކަމުގައި އަހަރެމެން އެއް ބަސްވާ ހަމަ\nވީޑިއޯ އާއި ފޮޓޯ އާއި އެހެނިހެން އެފަދަ މައުލޫމާތު ހޯދާނީ އޮޅުވާލުމެއް ނެތި މިއީ އަވަސް އޮންލައިންގެ ނޫސްވެރިންކަން އެނގޭ ގޮތަށެވެ. ގައުމުގެ މަސްލަހަތެއް، އަދި ދޭދެ ގައުމުތަކުގެ މަސްލަހަތެއް ހިފެހެއްޓުމަށްޓަކައި ކޮންމެހެން މަޖުބޫރު ވެއްޖެ ހިނދެއްގައި މެނުވީ ފޮރުވިގެން ތިބެ ނޫސްވެރި ކަމުގެ މަސައްކަތެއް ނުކުރާނަމެވެ.\nހަމަ އެއްވެސް މީހަކަށް މެދުވެރިވާ ހިތާމަވެރި ކަމެއްގެ މައުލޫމާތު ހޯދައި އެއްކުރުމުގައި ވަގުތާއި ހާލަތަށާއި އިހުސާސްތަކަށް ފަރުވާތެރިވެ އިހުތިރާމް ކުރާނަމެވެ.\nއަވަސް އޮންލައިން މަސައްކަތް ކުރާނީ ނޫސްވެރި ކަމުގެ އެންމެ މަތީ މަސްލަހަތާއި ޕްރޮފެޝަން ދެމެހެއްޓުމަށެވެ. މަސައްކަތް ކުރާ ތަނާއި އަހަރެމެންގެ ގަދަރާއި އިތްޒަތަށް އުނި ކަމެއް އަތުވެދާނެ ކަންކަމުން ދުރުހެލިވުމަށް އަބަދުވެސް މަސައްކަތް ކުރާނަމެވެ.\nދިވެހި ދައުލަތާއި ރައްޔިތުންގެ ފަރާތުން، ނޫސްވެރިއެއްގެ ގޮތުގައި ލިބިދީފައިވާ އިމްތިޔާޒުތަކާއި އިހުތިޔާރުތަކުގެ ފައިދާ ނަހަމަ ގޮތުގައި ނުހިފާނަމެވެ. އަދި ނޫސްވެރިކަން ކުރުމުގައި ޒާތީ މަންފާ އާއި ފައިދާއަށް އިސްކަމެއް ނުދޭނަމެވެ.\nއެހެން މީހެއް، އެހެން ބައެއްގެ އުފެއްދުމެއް އަމިއްލަ އެއްޗެއް ގޮތުގައި ބޭނުމެއް ނުކުރާނަމެވެ. އަދި އެހެން މީހެއްގެ ނުވަތަ ތަނެއްގެ އުފެއްދުމެއް ބޭނުން ކުރާނަމަ އެ މީހަކަށް ނުވަތަ އެތަނަކަށް ދޭންޖެހޭ ހަވާލާ އާއި އެކަށީގެންވާ ކްރެޑިޓް ދޭނަމެވެ.\nނޫސްވެރި ކަމުގެ އެންމެހާ ވާޖިބުތައް އަދާ ކުރުމުގައި އެއްވެސް ކަހަލަ ނުފޫޒަކަށް ތަނެއް ނުދޭނަމަވެ.\nނޫސްވެރި ކަމުގައި ވަކި ކަމެއް ކުރުމަށް ނުވަތަ ނުކުރުމަށް އެއްވެސް މީހަކު، ނުވަތަ އެއްވެސް ފަރާތަކުން ދޭ ރިޝްވަތެއް ނުވަތަ ހަދިޔާއެއް ބޭނުމެއް ނުކުރާނަމެވެ. އަދި އެފަދަ ނުފޫޒެއް ފޯރުވަން އުޅޭ މީހެއްގެ މައުލޫމާތު ހާމަ ކުރަންޖެހޭ ފަދަ ހާލަތެއްގައި ފަސް ނުޖެހި ހާމަ ކުރާނަމެވެ.\nފޮޓޯއެއް ނުވަތަ މަންޒަރެއްގައި ފެންނަ އެއްޗެއް އޮޅޭ ފަދަ ގޮތަކަށް ފޮޓޯއަށް ނުވަތަ މަންޒަރަށް ބަދަލު ގެނެސް ފުރޮޅައެއް ނުހަދާނަމެވެ. އަޑާއި ލިޔުން އެޑިޓް ކުރުމުގައި ވެސް މާނަ އޮޅޭ ގޮތަށް ބަދަލުކޮށް ފުރޮޅައި ނުހަދާނަމެވެ. އެފަދަ އެއްޗަކަށް ބަދަލެއް ގެނެސްފައި ވާނަމަ އޮޅުން ނާރާނެ ގޮތަކަށް އެ ބަދަލު ގެނައިކަން ހާމަ ކުރާނަމެވެ.\nކޮންމެހެން ސިއްރު ކުރަން ޖެހިއްޖެ ހާލަތެއްގައި މެނުވީ މައުލޫމާތު ދޭ މީހާ ނުވަތަ ފަރާތުގެ ނަން ހާމަ ކުރާނަމެވެ. މައުލޫމާތު ދޭ މީސް މީހުނާއި ފަރާތްތަކުގެ ނަން ސިއްރު ކުރަން ޖެހިއްޖެ ހިނދެއްގައި ގާނޫނުގެ އިމާއި ދާއިރާގައި ދެވޭނެ އެންމެ ފުޅާ ހިމާޔަތް އެ މީހަކަށް ނުވަތަ އެފަރާތަކަށް ދޭނަމަވެ.\nވަކި ދީނަކަށް، ނަސްލަކަށް، ދަރިކޮޅަކަށް، ޖިންސަކަށް، އަދި އުމުރަކަށް ނިސްބަތް ވާތީ ނުވަތަ ޖިސްމާނީ ގޮތުން ނުވަތަ ނަފުސާނީ ގޮތުން އުނި ކަމެއް ލިބިފައިވާ މީހަކަށް ވާތީ އެ މީހަކަށް ނުހައްގު އުނި ކަމެއް ލިބިދާ ފަދަ ތަފާތު ކުރުމެއް ނުގެންގުޅޭނަމެވެ.\nމީހަކު ނުވަތަ ބަޔަކު ގެންގުޅޭ ސިޔާސީ ވިސްނުމެއް އަދި ފިކުރެއްގެ ސަބަބުން ނުވަތަ ތާއީދު ކުރާ ސިޔާސީ ޕާޓީއެއް ނުވަތަ ޖަމާއަތެއްގެ ސަބަބުން އެ މީހަކާއި އެ ބަޔަކާމެދު ނުހައްގު ތަފާތު ކުރުމެއް ނުގެންގުޅޭނަމެވެ.\nކުޑަކުދިންނާ ބެހޭ މައުލޫމާތު ހާމަ ކުރާއިރު އެ ކުދިންގެ ކަރާމާތަށް އުނިކަން ލިބޭފަދަށް މައުލޫމާތެއް ވީޑިއޯ އައި އޯޑިއޯ އަދި ފޮޓޯ އާއި ކުރެހުން ނުހިމަނާނަމެވެ.\nހިނގަ ހިނގާ އޮންނަ ޝަރީއަތްތަކާއި ގުޅޭ ކަންކަމާއި ގައުމީ ސަލާމަތަށް ނުރައްކާވެދާނެ ކަންކަމުގައި އަބަދުވެސް ގައުމުގެ އެންމެ މަތީ މަސްލަހަތުތަކަށް އިސްކަން ދޭނަމެވެ.\nޒާތީވުމާއެކު ވިޔަފާރިތަކާއި ހުނަރާއި މަސައްކަތާއި މީހުންގެ އަގު ވައްޓައެއް ނުލާނަމެވެ.\nދޭދޭ ގައުމުތަކާއި ދިވެހި ދައުލަތާއި ދެމެދު އޮންނަ ގުޅުމަށް ބުރޫއަރާފާނެ ގޮތަކަށް ވާހަކަ އީޖާދެއް ނުކުރާ ނަމެވެ. އިސްލާމް ދީނާއި ހިލާފު ނުވާނެ ގޮތެއްގެ މަތީން ބައިނަލްއަގުވާމީ މުއާހަދާތާކާއި ޖަމިއްޔާ ޖަމާއަތްތައް އަގު ކުރުމާއެކު އިންސާނީ ހަގުތަކަށް ހުރުމަތްތެރިކޮށް ހިތާ ނަމެވެ. އަދި ހަރުކަށި ހައްދު ފަހަނަ އަޅާފައިވާ މީހުންނާއި ބޭ ދީނީ ކަންކަމާއި އެފަދަ މީހުނާއި ފަރާތްތަކާއި ޓެރަރިޒަމަށް ވާގިވެރިވާ އެއްވެސް ކަމެއް ވެސް އަދި ފަރާތެއް ވެސް ޕްރޮމޯޓެއް ނުކުރާނަމެވެ.


Mohamed Shafiu: 3/1/11 - 4/1/11\nPosted by Mohamed Shafiu at 9:09 PM 1 comments\nމިދުވަސްވަރަކީ ތަރައްޤީއާއި ތަހުޒީބުގައި އިންސާނުން ކުރިއަރާފައިވާ ދުވަސްވަރެކެވެ. މީގެކުރިން ދުވަހަކުވެސް ދުނިޔެ ނުދެކޭފަދަ ކުރިއެރުންތަކެއް ފެންނަމުންދާ ދުވަސްވަރެކެވެ. އެމީހަކު ބޭނުން ކޮންމެ ޚަބަރެއް ހަލުވިކަމާއެކު ދުނިޔޭގެ އެކި ކަންކޮޅުތަކަށް ފަތުރާލުމަށްޓަކައި މާކަގިނަވަގުތުތަކެއް ނުނަގައެވެ. ފޯނުތަކެވެ. އިންޓަނެޓެވެ. މިގޮތަށްގޮސް ތަފާތު ވަޞީލަތްތަކެވެ. ބައެއްފަހަރަށް ހެވެއްނުބައެއް، ތެދެއްދޮގެއް ވަކިނުވާވަރުވެއެވެ. ބައެއް ފަހަރަށް ވާހަކަތަކުގެ ތެދުދޮގު ބަލައިލުމެއްނެތި ތިމާގެ އެކުވެރިޔާއަށް މިޚަބަރު ދެވެއެވެ. ބައެއްމީހުން މިފަދަ ޚަބަރުތައް ފޮނުވާލަނީ ހެޔޮކަމެއް ކޮށްލުމުގެ ބޭނުމުގައި ކަމަށްވެސް ވެދާނެއެވެ. ނަމަވެސް ވިސްނާލުން ހުއްޓެވެ.\nމަސައްކަތުގެ ހަލަބޮލިވަގުތެވެ. ކުއްލިއަކަށް އަޑެއް އިވިފައި ޖީބުން އެއްޗެއް ތެޅިގެންފިއެވެ. އާދެ ފޯނު ރިންގުވެލީއެވެ. އަޑު ކަންފަތުގަޖެހުމާއެކު އެއީ މެސެޖެއްކަން އެނގުނެވެ. އަވަހަށް ފޯނުނަގައި މެސެޖު ކިޔާލީމެވެ. ދޭތެރެއަކުން އަބަދުވެސް އަންނަ ޒާތުގެ މެސެޖެކެވެ. ވަރަށް ހެޔޮކަލިމަތަކެއް މެސެޖުގައި ލިޔެފައިވެއެވެ. އެފޮނުވި އަޅުގަނޑުގެ އެކުވެރިޔާއަށް ވަރަށް ބޮޑަށް ޝުކުރިއްޔާއެވެ. ހެޔޮކަމަކަށް އަޅުގަނޑަށް ހަނދާންކޮށްލަ ދިނީތީއެވެ. ނަމަވެސް މެސެޖުގެ ފަހުބަޔަށް އައިއިރު މިއޮންނަނީ އެކަލިމަތައް ވަކި ޢަދަދަކަށް ކިޔާލީމަ ލިބޭ ދަރުމަތަކެއްގެ ވާހަކަ ބަޔާން ކޮށްފައެވެ. ބައެއް ފަހަރަށް އަންނަ މެސެޖުތަކުގައި އުފާވެރި ޚަބަރެއް ލިބޭނެކަމުގެ ޚަބަރެއް ދީފައިހުރެއެވެ. އަނެއްބައި ފަހަރަށް އެމެސެޖު ވަކި ޢަދަދެއްގެ ބަޔަކަށް ފޮނުވުމުން ދަރުމައާއި އުފާވެރި ޚަބަރު ލިބޭނެވާހަކަ ބަޔާންކޮށްފައިވެއެވެ. އަނެއްބައިފަހަރަށް އެމެސެޖުގައިވާގޮތަށް ކަންތައް ނުކޮށްފިނަމަ ލިބޭނެ ހިތާމައިގެ ވާހަކަ ބަޔާންކޮށްފައިވެއެވެ. ހަމައެފަދައިން އީމެއިލަށް އައިސްފައިވާ މެއިލްތަކަށް ބަލާލާއިރު، ފޯނަށް އެއަންނަ މެސެޖުތަކަށްވުރެ ވާހަކަތައް ފޮންޏެވެ. ވާނީވެސް އެހެންތާއެވެ. ފޯނަށް ފޮނުވާ މެސެޖުތަކުގައި ލިޔެވޭނީ ވަކިވަރަކަށް ވިއްޔާއެވެ.\nމިފަދަ މެސެޖުތަކުގައިވާ ގިނަ ވާހަކަތަކަކީ ﷲ ސުބުޙާނަހޫ ވަތަޢާލާގެ ފޮތުގައި އަދި އެއިލާހު މީސްތަކުންނަށް ހިދާޔަތް ބަޔާންކޮށް ދެއްވުމަށްޓަކައި ފޮނުއްވި މާތް ނަބިއްޔާ ޞައްލަﷲ ޢަލައިހިވަސައްލަމަގެ ސުންނަތުން، އަދި ސަލަފުއްޞާލިޙުންގެ ބޭކަލުންގެ ފަރާތުންވެސް އެއްވެސް ދަލީލެއް ނެތް ވާހަކަތަކެކެވެ. ހިތަށް އަރައެވެ. މިހެޔޮކަލިމަ ކިޔާލުމުން ލިބޭ މަތިވެރި ދަރުމަޔާއި ޘަވާބުގެ ވާހަކަ ބަޔާންކޮށްފައިވާ ގިނަގުނަ ޙަދީޘްތަކެއް ޞައްޙަ ރިވާޔަތްތަކުން އައިސްފައިވާއިރު މިފަދަ ބޮޑެތި ދޮގުފަތުރަނީ ކީއްކުރަން ބާވައެވެ؟\nމީސްތަކުން ހެޔޮމަގަށް އަޅުވައި އެބައިމީހުންނަށް ހެޔޮކަންތައްތައް ކުރުވުމަށް ހިތްވަރުދިނުމަށްޓަކައި ބައެއް މީހުން ދަޅަދައްކައެވެ. ވަކިހެޔޮކަމެއް ނުވަތަ ވަކި ކަލިމައެއް ކިޔާލުމުން ވަކި ދަރުމައާއި ޘަވާބުލިބޭނެ ވާހަކަތަކުގެ ދޮގު ޚަބަރުތައް މީސްތަކުންގެ ތެރޭގައި ފަތުރައެވެ. ނުރައްކާތެރިކަމަކީ ބައެއް މީހުން މިފަދަ ބުހުތާނު ދޮގުވާހަކަތައް ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ނުވަތަ އެހެންވެސް ޞާލިޙު ބޭކަލެއްގެ މައްޗަށް ރައްދުކޮށްފައި ހުންނަކަމެކެވެ. ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ދޮގު ހަދައިފިމީހަކު ވާހުށީ ނަރަކައިގައިކަމުގެ ވަރުގަދަ ވަޢީދުގެ ބަސްފުޅު، އެތައްއެތައް ޞަޙާބީބޭކަލުންގެ ކިބައިން ވަނީ އަހަރެމެންނާ ހަމައަށް އައިސްފައެވެ. މިފަދަ ދޮގުވާހަކަތައް މީސްތަކުންގެ ތެރޭގައި ފަތުރައިއުޅެނީ މިއަދަކު ނޫނެވެ. ޞަޙާބީންގެ ޒަމާނުއްސުރެ އެފަދަ ވާހަކަތައް ދަނީ ފަތުރަމުންނެވެ. މިގޮތުން ޚަޠީބުލް ބަޣްދާދީ ރަޙިމަހުﷲ ގެ 'އަލްކިފާޔާ' ކިޔުނުފޮތުގައި، އަދި އިބްނުލް ޖަވްޒީ ރަޙިމަހުﷲ ގެ 'އަލްމަވްޟޫ' އޭ ކިޔުނުފޮތުގައި ގެންނަވާފައިވާ ވާހަކައެއް ދަންނަވާލާނަމެވެ.\n"(ކުރީގެ ޙަދީޘް ޢިލްމުވެރިއެއްކަމުގައިވާ) އަލްމުއައްމަލު ބިން އިސްމާޢީލް ގެ ކިބައިން ރިވާވެފައިވެއެވެ. އެޢިލްވެރިޔާ ވިދާޅުވިއެވެ. އުބައްޔު ބިން ކަޢުބު (ރަޟިޔަﷲ ޢަންހު) ކިބައިން، ކީރިތި ޤުރުއާނުގެ މަތިވެރިކަމާގުޅޭގޮތުން ރިވާވެފައިވާކަމަށްބުނާ ޙަދީޘެއް ތިމަންނައަށް ޝެއިޚަކު ކިޔައި ދިނެވެ. ފަހެ ތިމަންނަ އެޝެއިޚަށް ދަންނަވައިފީމެވެ. 'ތިބާއަށް މިޙަދީޘް ކިޔައިދިނީ ކާކު ހެއްޔެވެ؟' އެޝެއިޚު ވިދާޅުވިއެވެ. 'ތިމަންނައަށް މިޙަދީޘް ކިޔައިދިނީ މަދާއިން (ޢިރާޤުގެ ރަށެއް) ގެ މީހެކެވެ. އޭނަ އަދިވެސް ދުނިޔޭގައި އެބަހުއްޓެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. ފެހެ ތިމަންނަ މިމީހާއަށް ދަންނަވައިފީމެވެ. 'ތިބާއަށް މިޙަދީޘް ކިޔައިދިނީ ކާކު ހެއްޔެވެ؟' މިމީހާ ބުންޏެވެ. 'ތިމަންނައަށް މިޙަދީޘް ކިޔައިދިނީ ވާސިތާ (ޢިރާޤުގެ ރަށެއް) ގެ ޝެއިޚެކެވެ. އޭނަ އަދިވެސް ދުނިޔޭގައި އެބަހުއްޓެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. މިމީހާ ބުންޏެވެ. 'ތިމަންނައަށް މިޙަދީޘް ކިޔައިދިނީ ބަޞަރާ (ޢިރާޤުގެ ރަށެއް) ގެ ޝެއިޚެކެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. މިމީހާ ބުންޏެވެ. 'ތިމަންނައަށް މިޙަދީޘް ކިޔައިދިނީ ޢަބްދާން (އިރާނުގެ ރަށެއް) ގެ ޝެއިޚެކެވެ.' ދެން ތިމަން މިމީހާގެ ކައިރިއަށް ދަތުރުކޮށްފައި ހިނގައްޖައީމެވެ. މިމީހާ ތިމަންގެ އަތުގައި ހިފައިގެން ގެންގޮސް ގެއަކަށް ވައްދައިފިއެވެ. އެގޭގައި ބަޔަކު އެއްވެ ތިއްބެވެ. އެމީހުންގެ ތެރޭގައި ޝެއިޚަކު އިނެވެ. ތިމަން ގޮވައިގެން ދިޔަ މީހާ ބުންޏެވެ. 'ތިމަންނައަށް އެޙަދީޘް ކިޔައިދިނީ މިއިން ޝެއިޚެވެ.' ތިމަން (އެޝެއިޚަށް) ބުނީމެވެ. 'ތިބާއަށް މިޙަދީޘް ކިޔައިދިނީ ކާކު ހެއްޔެވެ؟' އެމީހާ ބުންޏެވެ. 'ތިމަންނައަށް އެއްވެސް މީހަކު މިޙަދީޘް ކިޔައެއް ނުދެއެވެ. ނަމަވެސް ތިމަންމެނަށް މިފެންނަނީ ޤުރުއާނާ މީހުން ދުރަށް ދާތަނެވެ. އެހެންވެ އެބައިމީހުން ކީރިތި ޤުރުއާނާ ކައިރިކުރުމަށްޓަކައި ތިމަން ޙަދީޘް ހަދައިލީއެވެ." لا حول ولا قوة إلاّ بالله.\nމިވާހަކައިން އެނގޭގޮތުގައި އެންމެ ކުރިން ފަށައިގެންވެސް، މީސްތަކުންނަށް ހެޔޮކަންތައްތަކަށް ގޮވާލުމަށްޓަކައި މިފަދަ ޝައިޠާނީ ދޮގުވާހަކަތައް މީސްތަކުންގެ ތެރޭގައި ފަތުރާ ބަޔަކު އުޅެއެވެ. ދީނުގެ ޢިލްމު ލިބިފައިނުވާ އާއްމު މުސްލިމުންނަށް ވަރަށް ފަސޭހަކަމާއެކު މިފަދަ ވާހަކަތައް ޤަބޫލުކުރެވެއެވެ. އަޅުގަނޑުމެންގެ ރާއްޖޭގައިވެސް ތަފާތު ވައްތަރުގެ ދުޢާތައް ގަނޑުކޮޅުތަކުގައި ލިޔެގެން ބައެއްމީހުން ގެންގުޅެއެވެ. މިފަދަ ދުޢާތަކުގެ ތެރޭގައި އެއްވެސް އަޞްލެއްނެތް ދުޢާތައް ހިމެނެއެވެ. ވުމާއެކު، މިފަދަ ދުޢާއެއް ކިޔައި، އެހެން މީހަކަށް ދިނުމުގެ ކުރިން ދީނީ ޢިލްމު ޙާޞިލުކޮށްފައިވާ އިތުބާރުކުރެވޭ މީހެއްގެ ކިބައިން އެދުޢާގެ ތެދުދޮގު ބަލާލުން ހުއްޓެވެ.\nހަމައެފަދައިން ދޭތެރެ ދޭތެރެއިން މެއިލްގެގޮތުގައި އަންނަ މެސެޖެއްގެ ވާހަކައާއި، މިމެސެޖެށް ޝެއިޚް ޢަބްދުލް ޢަޒީޒް ބިން ބާޒް ރަޙިމަހުﷲ ދެއްވާފައިވާ ރައްދެއް ދަންނަވާލާނަމެވެ. މިމެސެޖަކީ އަބަދުވެސް ހަލުވިކަމާއެކު އިންޓަނެޓުގައި ފެތުރެމުންދާ މެސެޖެކެވެ. މިމެސެޖުގައި ވެއެވެ. "މިވަޞިއްޔަތަކީ ސަޢޫދީ އަރަބިއްޔާއިން އައިސްފައިވާ، އެންމެހާ މުސްލިމުންނާ މުޚާޠަބުކޮށްފައިވާ ވަޞިއްޔަތެކެވެ. މިވަޞިއްޔަތަކީ ރަސޫލާގެ މިސްކިތުގެ ތަޅުދަނޑިއާ ޙަވާލުވެފައިވާ، ޝެއިޚް އަޙްމަދުގެ ބަސްތަކެކެވެ. ހުކުރު ދުވަހެއްގެރޭ، ޝެއިޚް އަޙްމަދު ޤުރުއާން ކިޔެވުމަށްފަހު ނިދިތަނުން ހުވަފެނުގައި މިފެނުނީ ރަސޫލާއެވެ. ރަސޫލާ ޙަދީޘްކުރެއްވިއެވެ. 'އޭ ޝެއިޚް އަޙްމަދެވެ. މިހުކުރު ދުވަހު ގާތްގަނޑަކަށް 6000 މީހުން މަރުވެ، އެއިގެ ތެރެއިން އެކަކަށްވެސް ސުވަރުގެއަކަށް ނުވަދެވެއެވެ. އަންހެންވެރިން އެކަނބަލުންގެ ފިރިންގެ އަމުރުތަކަކަށް ކިޔަމަނެއް ނުވެއެވެ. މުސްލިމުންގެ ތެރެއިން މުދާހުރިމީހުން ފަޤީރުންނަކަށް އެހީއެއްނުވެއެވެ. މީސްތަކުންނަށް އަންގަވާ ދެއްވާފައިވާގޮތަކަށް އެބައިމީހުން ޙައްޖެއް ނުވެއެވެ. ނަމާދުގައި ކިޔަންޖެހޭ ތަކެއްޗެއް ނުކިޔައެވެ. ޝެއިޚް އަޙްމަދެވެ. މީސްތަކުންގެ ކައިރީ މިވަޞިއްޔަތް އައީ ތިބާގެ ފުށުންނޭ ބުނާށެވެ. އަދި މިދުނިޔޭގެ އެންމެހާ މުސްލިމުންނަށް މިވަޞިއްޔަތް ފޯރުކޮށްދިނުމަށްޓަކައި، އެބައިމީހުން މީގެ ކޮޕީތަކެއް ހަދައިގެން، އެހެން މުސްލިމުންނަށް ދޭހުށިކަމެވެ. މީގެކޮޕީތައް ހަދައިގެން އެހެން މުސްލިމުންނަށް ބަހާ އުޅޭމީހާއަށް އެކަމުގެ އަޖުރު ފެންނާނެއެވެ. އަދި ތިމަންކަލޭގެފާނުގެ ޝަފާޢަތް އެމީހަކަށް ލިބި، އެތައް އެތައް ދަރުމަޔަކާއި ޘަވާބެއް ލިބޭނެއެވެ. އަދި މިވަޞިއްޔަތަށް އަހައްމިއްޔަތުކަމެއްނުދީ، މިވަޞިއްޔަތް އެއްލައިލައިފިނަމަ އެމީހަކު އެކުރީ ބޮޑުވެގެންވާ ފާފައެކެވެ. އަދި މި ނުބަހައިފިމީހަކަށް ޤިޔާމަތްދުވަހު ﷲގެ ރަޙްމަތް ނުލިބޭހުއްޓެވެ." ޝެއިޚް އަޙްމަދު ބުންޏެވެ. "މިވަޞިއްޔަތުގެ 20 ކޮޕީ ބަހާށެވެ. އެއިރުން ރަސޫލާގެ ޝަފާޢަތް ލިބޭނެއެވެ. އަދި ހީވެސްނުކުރާފަދަ ކަންތައްތައް މެދުވެރިވާ ހުއްޓެވެ." މަދި މިސެޖުގައި މިވަޞިއްޔަތް ނުބެހި ބައެއް މީހުންނަށް ދިމާވި ޙާދިޘާތައްވެސް ބަޔާންކޮށްފައިވެއެވެ. އަދި މިވަޞިއްޔަތް ބެހިމީހުންނަށް ދިމާވި ހެޔޮގޮތްތައްވެސް ބަޔާންކޮށްފައިވެއެވެ. އަދި މިވަޞިއްޔަތް ތަފާތު އެތައް ޢިބާރާތްތަކުން ފެތުރިފައިވެއެވެ.\nހައިރާންވެ އަންތަރީސްވާވަރުގެ މެސެޖެކެވެ. ހިތާމަޔަކީ ކޮންމެ މީހަކުވެސް ބަލާލުމެއްނެތި ތިމާގެ އެކުވެރިންނަށް މިމެސެޖު ފޮނުވާލާކަމެވެ. މިވަޞިއްޔަތާ ބެހޭގޮތުން ޝެއިޚް ޢަބްދުލް ޢަޒީޒް ބިން ބާޒް ރަޙިމަހުﷲ ދެއްވަވާފައިވާ ރައްދު ދަންނަވާލާނަމެވެ.\n"ޙަމްދު ހުރީ ﷲ އަށެވެ. ޝެއިޚް ޢަބްދުލް ޢަޒީޒް ބިން ބާޒް ރަޙިމަހުﷲ ވިދާޅުވެފައިވެއެވެ. 'ތިމަންމެން މިދޮގު ވަޞިއްޔަތުގެ ޚަބަރު އެތައްފަހަރަކު މީގެ އެތައް އަހަރުތަކެއް ކުރިން އަޑުއަހަމެވެ. މީސްތަކުންގެ ތެރޭގައި އެކި ފަހަރުފަހަރު މަތިން މިވަޞިއްޔަތްވަނީ ފެތުރިފައެވެ. ޚާއްޞަކޮށް ޢާއްމުންގެ ތެރޭގައެވެ. މީގެ ބައެއްފަހަރަށް އިބާރާތްތައް ތަފާތުވެފައިވެއެވެ. މިވާހަކަ ކިޔައިދިން މީހަކު ބުނެފައިވަނީ އެމީހާއަށް ރަސޫލާ (ޞައްލަﷲ ޢަލައިހި ވަސައްލަމަ) ފެނުނުވާހަކައެވެ. އަދި މިމީހާއަށް ރަސޫލާ މިޚަބަރުތައް ދެއްވެވި ވާހަކައެވެ. އަދި މިވާހަކަ ފަތުރަން ޙަދީޘްކުރެއްވި ވާހަކައެވެ...... މިވާހަކަ ހެދިމީހަކު ވަނީ ބަޔާންވެ ފާޅުވެގެންވާ އެތައް ދޮގު ބާޠިލު ވާހަކަތަކެއް ބަޔާންކޮށްފައެވެ. މީގެ ކުރީ އަހަރުތަކުގައިވަނީ ތިމަންނައަށް މީގެ ޚަބަރު ލިބިފައެވެ. މިއަކީ ފާޅުވެގެންވާ ދޮގެއްކަމަށާއި، ބާޠިލު ވާހަކައެއްކަން ތިމަންވާނީ މީސްތަކުންނަށް ބަޔާންކޮށްދީފައެވެ. ނަމަވެސް އެންމެ ފަހުން މިވާހަކަ ފެތުރުނު އިރު، އެއަށް ރައްދު ދިނުމަށް ތިމަން ތަރައްދުދު ވިއެވެ. އެއީ މިވާހަކައިގެ ދޮގުކަމާއި ބާޠިލުކަން ފާޅުކަމުންނެވެ. ތިމަންނައަށް ހީވާގޮތުން ބުއްދި ސަލާމަތުން ހުރި އެކަކުވެސް މިވާހަކަތައް ޤަބޫލެއް ނުކުރާނެއެވެ.\nނަމަވެސް މިވަޞިއްޔަތުގެ ސަބަބުން ވަރަށް ގިނަ ބަޔަކު މަގުފުރެދި، އެބައިމީހުންގެ ތެރޭގައި މިވަޞިއްޔަތް ބަހައި، އަދި ބައެއް މީހުން މިވަޞިއްޔަތް ޤަބޫލުކޮށްފިކަމުގެ ޚަބަރުތައް ތިމަންގެ ވަރަށްގިނަ އަޚުންގެ ފަރާތުން ތިމަންނައަށްވަނީ ލިބިފައެވެ. ވުމާއިއެކު، މިވަޞިއްޔަތާ ދެކޮޅަށް އެއްޗެއް ދަންނަވާލުމަކީ ތިމަންފަދަ މީހަކު ކުރަންޖެހޭފަދަކަމެއްކަމުގައި ދެކެމެވެ. އެއީ އެއްވެސް މީހަކު މިވަޞިއްޔަތުގެ ސަބަބުން މަގުފުރެދި ނުދިޔުމަށްޓަކައި، އެވަޞިއްޔަތަކީ ބާޠިލު، އަދި ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ހަދާފައިވާ ބުހުތާނު ދޮގެއްކަން ބަޔާންކުރުމަށްޓަކައެވެ. ދީނުގެ ޢިލްމުލިބިފައިވާ، އީމާންކަމުގެ، ނުވަތަ ފިޠުރަތު ސަލާމަތުންހުރި ހޭޖެހޭ ކޮންމެ މީހަކަށް މިވަޞިއްޔަތަކީ ވަރަށް ގިނަ ގޮތްގޮތުން ހަދާފައިވާ ބާޠިލު އެއްޗެއްކަން އެނގޭނެއެވެ.\nޝެއިޚް އަޙުމަދުގެ ބައެއް އާއިލާ މީހުންގެ ކައިރީ ތިމަން މިވަޞިއްޔަތާ ބެހޭގޮތުން ސުވާލުކުރީމެވެ. އެބައިމީހުން ބުނެފައިވަނީ އެއީ ޝެއިޚް އަޙުމަދުގެ މައްޗަށް ހަދާފައިވާ ދޮގެއްކަމަށެވެ. އެއީ އެޝެއިޚް ބުނި ވާހަކައެއްވެސް ނޫނެވެ. މިވާހަކައިގައިވާ ޝެއިޚް އަޙުމަދުވަނީ މީގެ ދުވަސްގަނޑެއް ކުރިން ނިޔާވެފައެވެ. ޝެއިޚް އަޙުމަދު ވިޔަސް އަދި އެހެން އެއަށްވުރެ ބޮޑު ޢިލްމުވެރިއެއްވިޔަސް، ހުވަފެނުގައި ނުވަތަ ހޭލާހުއްޓައި ރަސޫލުﷲ ޞައްލަﷲ ޢަލައިހިވަސައްލަމަ ފެނި، މިފަދަ ވަޞިއްޔަތެއް ކޮށްފިކަމުގައިވާނަމަ، އަހަރެމެންނަށް އެނގޭނެކަމަކީ ހަމަޔަޤީނުންވެސް އެމީހަކު އެހަދަނީ ދޮގުކަމެވެ. ނުވަތަ އެމީހަކަށް މިފަދަ ވަޞިއްޔަތެއް ކުރީ ޝައިޠާނާކަމެވެ. ރަސޫލާއެއް ނޫންކަމެވެ. އެއީ ބައިވަރު ސަބަބުތަކަކަށްޓަކައެވެ. އޭގެ ތެރޭގައި އަންނަނިވި ސަބަބުތައްވެއެވެ.\nރަސޫލުﷲ ޞައްލަﷲ ޢަލައިހިވަސައްލަމަ، އެކަލޭގެފާނުގެ ޙަޔާތުގައިވެސް އަދި އަވަހާރަވުމަށްފަހުވެސް ޙައްޤުބަހެއް ފިޔަވައި ޙަދީޘެއް ނުކުރައްވާނެއެވެ. ތިރީގައި ބަޔާންވެގެންވާ ފަދައިން، މިވަޞިއްޔަތަކީ އެކަލޭގެފާނު ގެނެސްދެއްވި ޝަރީޢަތާ ޚިލާފު ވަޞިއްޔަތެކެވެ. ރަސޫލުﷲ ޞައްލަﷲ ޢަލައިހިވަސައްލަމަ ހުވަފެނުގައި ފެނިދާނެއެވެ. އެކަލޭގެފާނުގެ ޞޫރާގައި ހުވަފެނުގައި ފެނިއްޖެނަމަ ފަހެ އެމީހަކަށް އެކަލޭގެފާނު ފެނިއްޖެއެވެ. އެހެނީ ޞައްޙަ ޙަދީޘްތަކުގައި ވާފަދައިން ޝައިޠާނާއަށް އެކަލޭގެފާނުގެ ސިފާގައި ފާޅުނުވެވޭ ހުއްޓެވެ. ނަމަވެސް މިހުރިހާ ކަމެއް ބިނާވެފައިވަނީ ފެނުނު މީހާގެ އީމާންތެރިކަމަށާއި، ތެދުވެރިކަމަށާއި، ޢަދުލުވެރިކަމަށާއި، ހަނދާންހުރުމާއި، ދީންވެރިކަމަށާއި، އަމާނާތްތެރިކަމަށެވެ. އަދި ހަމަޔަޤީނުންވެސް އެމީހަކަށް އެފެނުނީ ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނުގެ ޞޫރައިގައިތޯ ނުވަތަ ނޫންތޯ ބަލަންޖެހެއެވެ. އެކަލޭގެފާނު ދުނިޔޭގައި ހުންނަވައި ޙަދީޘްކުރެއްވިކަމަށްބުނާ ޙަދީޘެއް އިތުބާރުކުރެވޭ ރާވީންގެ ކިބައިން ރިވާވެފައި ނުވާނަމަ އެއީ އިޢްތިމާދުކުރެވޭނެ ޙަދީޘެއް ނޫނެވެ. އަދި އެއީ ޙުއްޖަތެއްވެސް ނޫނެވެ. ނުވަތަ އިތުބާރުކުރެވޭ ރާވީންތަކެއް، އެއަށްވުރެ ބޮޑަށް އިތުބާރުކުރެވޭ ރާވީންގެ ކިބައިން އައިސްފައިވާ ޙަދީޘަކާ ޚިލާފުވާކަމުގައިވެފައި، އެދެޙަދީޘްގެ ތެރެއިން ހަދީޘެއް ނަސްޚުވެފައިވާތީވެ، ޖަމްޢުނުކުރެވިއްޖެނަމަ، މަންސޫޚަވި ޙަދީޘަކަށް ޢަމަލެއް ނުކުރެވޭނެއެވެ. އަދި ނާސިޚު ޙަދީޘަށް އެއިގެ ޝަރުޠުތަކާއެކު ޢަމަލުކުރެވޭނެއެވެ. ނަމަވެސް މިޤަވާޢިދާ ޚިލާފުވެ، ދެޙަދީޘް ޖަމާނުކުރެވިއްޖެނަމަ، ވާޖިބުވެގެންވަނީ ދަސްކުރުމުގެ ބާރުދަށް، އަދި ޢަދުލުވެރިކަން ދަށް ރާވީންގެ ކިބައިން އައިސްފައިވާ ޙަދީޘް ދޫކޮށްލުމެވެ. އެފަދަ ޙަދީޘެއްގެ ޙުކުމަކީ ޝާޛު ޙަދީޘެއްގެ ޙުކުމެވެ. އެޙަދީޘަކަށް ޢަމަލެއް ނުކުރެވޭނެއެވެ. ކަންމިހެންހުރިއިރު ޢަދުލުވެރިކަމެއް، އަދި އަމާނާތްތެރިކަމެއް ނޭނގޭ މީހަކު ރަސޫލުﷲ ޞައްލަﷲ ޢަލައިހި ވަސައްލަމަގެ ފަރާތްޕުޅުން ވަޞިއްޔަތެއް ގެނެސްފިނަމަ ޤަބޫލުކުރެވޭނީ ކިހިނަކުން ހެއްޔެވެ؟ މިފަދަ ވަޞިއްޔަތެއްގައި ޝަރީޢަތާ ޚިލާފުވާހަކައެއް ނެތްނަމަވެސް، މިފަދަ ޙާލަތެއްގައި ޖެހޭނީ އެވަޞިއްޔަތެއް ދޫކޮށްލައި، އެއަށް ސަމާލުކަންނުދިނުމެވެ. ވީއިރު، ވަޞިއްޔަތެއްގައިވާ ވާހަކަތަކެއް ބާޠިލުކޮށްލާނެ އެތައް ޙުއްޖަތްތަކެއްހުރެފައި، ރަސޫލުﷲ ޞައްލަﷲ ޢަލައިހިވަސައްލަމަގެ މައްޗަށް ދޮގު ހަދައިފައިވާ، އަދި ﷲ ހުއްދަނުކުރައްވާ ވާހަކަތަކެއް ހުރި ވަޞިއްޔަތެއް ވާނީ ކިހިނަކުންތޯއެވެ؟ އެހެނީ ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ.\nمَنْ قَالَ عَليَّ مَا لَمْ أَقُلْ فَلْيَتَبَوَّأ مَقْعَدَهُ مِنَ النَّارِ\nމާނައީ: "ތިމަންކަލޭގެފާނު ވިދާޅުނުވާ ބަސްފުޅެއް ތިމަންކަލޭގެފާނުގެ މައްޗަށް ބުނެއްޖެމީހާ، ފަހެ ނަރަކައިން އޭނާގެ ޖަގަހަ ހޯދާހުށިކަމެވެ." (މިހާހިސާބަށް ޝެއިޚުގެ ޖަވާބު ކުރުގޮތަކަށް ނިމުނީއެވެ.)\nމިއީ މިވަޞިއްޔަތާބެހޭގޮތުން އެންމެ ޢިލްމުވެރިޔަކު ދެއްވަވާ ފައިވާ ރައްދެކެވެ. މިނޫން އެހެން ޢިލްމުވެރިންވެސް މިވަޞިއްޔަތައް ރައްދު ދެއްވާފައިވެއެވެ. ދިގުވެދާނެކަމަށް މިހައިވަރުން ފުއްދައިލީމެވެ.\nކޮންމެއަކަސް، މިއީ މިފަދަ އެންމެ މިސާލެކެވެ. މިފަދަ އެތައް މެސެޖުތަކަކާއި، ދުޢާތަކެއް ވަނީ މީސްތަކުންގެ މެދުގައި ފެތުރިފައެވެ. އިސްލާމްދީން ބާވާލެއްވި ޢާލަމްތަކުގެ ވެރިއިލާހު ވަނީ އެދީން ފުރިހަމަކުރައްވާފައެވެ. އެއިލާހުގެ މާތް ނަބިއްޔާ ޞައްލަﷲ ޢަލައިހިވަސައްލަމަ ވަނީ ހެޔޮކަމެއް އޮތްނަމަ އެކަން އެކަލޭގެފާނުގެ އުއްމަތަށް ބަޔާންކޮށްދެއްވާފައެވެ. އުއްމަތަށް އެކަލޭގެފާނު ދައްކަވައި ދެއްވާފައިވަނީ ސާފުސީދާ ކަސިޔާރުކަމެއް ނެތް މަގެކެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\nالْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الإِسْلاَمَ دِينًا އަލް މާއިދާ: 3\nމާނައީ: "މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންއިލާހު ފުރިހަމަކޮށްދެއްވައިފީމެވެ. އަދި ތިމަންއިލާހުގެ ނިޢުމަތް، ތިޔަބައިމީހުންގެ މައްޗަށް ތިމަންއިލާހު ފުރިހަމަކޮށްދެއްވައިފީމެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި، ތިމަންއިލާހު ރުހިވޮޑިގެންފީމެވެ."\nއަދި ޢިރުބާޟް ބިން ސާރިޔާ ރަޟިޔަﷲ ޢަންހުގެ ކިބައިން ރިވާވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރެއްވިއެވެ.\nقَدْ تَرَكْتُكُمْ عَلَى الْبَيْضَاء، لَيْلُهَا كَنَهَارِهَا لاَ يَزِيْغُ عَنْهَا بَعْدِي إِلاَّ هَالِك (رواه ابن ماجه – السلسلة الأحاديث الصحيحة)\nމާނައީ: "ހަމަކަށަވަރުން ތިމަންކަލޭގެފާނު ތިޔަބައިމީހުން ދޫކުރައްވާފައިވަނީ ސާފުސީދާ ތެދުމަގެއްގައެވެ. އެމަގުގެ ރޭގަނޑު ދުވާލުފަދައެވެ. ތިމަންކަލޭގެފާނަށްފަހު ހަލާކުވެއްޖެމީހަކުމެނުވީ އެމަގުން އެއްކިބާނުވާނެއެވެ."\nހަމައެފަދައިން، ގިނަގުނަވެގެންވާ ޛިކުރުތަކަކާއި، ދުޢާތަކަކާއި، ވަޞިއްޔަތްތަކެއް އެކަލޭގެފާނުގެ ކިބައިން ޞައްޙަ ރިވާޔަތްތަކުން ވަނީ އަޅުގަނޑުމެނާ ހަމައަށް ފޯރާފައެވެ. އެޛިކުރުތަކާއި، ދުޢާތަކުގެ މަތިވެރިކަމާގުޅޭގޮތުން އައިސްފައިވާ ޙަދީޘްތަކަކީ އިތުރު މިސާލަކަށް ބޭނުންނުވާނެ، ހެޔޮކަމަށް ދަހިވެތިވެފައިވާ މީހަކަށް ފުދިގެންވާނެ ޙަދީޘްތަކެކެވެ. ވުމާއިއެކު، އިތުބާރުނުކުރެވޭ، ޙަޤީޤަތެއްނެތް ތަކެތި އެހެން މީހަކަށް ދިނުމުގެ ކުރިން، ނުވަތަ އެފަދަ އެއްޗެއް ކިޔުމުގެ ކުރިން، ޢިލްމު ލިބިފައިވާ އިތުބާރުކުރެވޭ މީހެއްގެ ފަރާތުން އެފަދަ ތަކެތީގެ ޙަޤީޤަތް ހޯދުމަކީ ވަރަށްވެސް މުހިއްމުކަމެކެވެ.\nﷲ ސުބުޙާނަހޫ ވަތަޢާލާ އަޅުގަނޑަށާއި، ތިބާއަށް ހިދާޔަތް ދައްކަވާށި!\nوالله تعالى أعلم وأحكم، وصلى الله وسلم وبارك على عبده ورسوله محمد وعلى آله وأصحابه ومن تبعهم بإحسان إلى يوم الدين، والحمد لله ربّ العالمين.\nPosted by Mohamed Shafiu at 5:35 PM 1 comments\nLabels: މުޙައްމަދު ސިނާން, މުޖްތަމަޢު\nPosted by Mohamed Shafiu at 1:15 PM0comments\nކްލިކްފޮރއިސްލާމް އިން ނަގާފައި\nއިބްނު ޢައްބާސް ރަޟިޔަﷲ ޢަންހުގެ އަރިހުން ރިވާވެގެންވެއެވެ. ބަނީ އިސްރާއީލު ބާގައިގެ ތިން މީހަކު އުޅުނެވެ އެކަކީ، ބޮލުގައި އިސްތަށިނެތް މީހެކެވެ. އަނެކަކީ ޖުޒާމު ބަލި ޖެހިފައިވާ މީހެކެވެ. ތިންވަނަ މީހާއަކީ ލޯއަނދިރި މީހެކެވެ. އަރަހުށި މާތް ރަސްކަލާނގެ އެތިން މީހުން އިމްތިޙާން ކުރައްވަން މިންވަރު ކުރެއްވި ހިނދު އެމީހުންގެ ގާތަށް މަލާއިކަތަކު ފޮނުއްވިއެވެ.\nމިމަލާއިކަތާ އެންމެ ފުރަތަމަ ވަޑައިގަތީ ޖުޒާމު ބަލިޖެހިފައިވާ މީހާ ގާތަށެވެ. އޭނާއާ ސުވާލު ކުރެއްވިއެވެ.\n"ދުނިޔެއިން އެންމެ ބޭނުމީ ކޮންކަމެއް؟"\nޖުޒާމު ބަލީގެ މީހާ ވަރަށް ބޮޑަށް ބެނުންވެގެންހުރެ ބުންޏެވެ.\n"ރީތި ކުލައެއް، ރަނގަޅު ހަމެއް - މިބަލިން އަހަރެން ސަލާމަތްވުން. މިބަލީގެ ސަބަބުން މީހުންގެ ކުރިމަތީގައި އަހަރެން ވެފައިވާ ނިކަމެތިކަމުން މިންޖުވުން."\nމަލާއިކަތާ އެކަލޭގެ ގައިގާ އަތްޕުޅު ފިރުންމައި ލެއްވިއެވެ. އެއާއެކު މާތް ރަސްކަލާނގެ ފަޟްލުވަންތަކަމުން އޭނާ ހަމަ މުޅީން ރަނގަޅުވެއްޖެއެވެ. މިހާރު އޭނާއަކީ، ރީތި މީހެކެވެ. އޭނާގެ ހަންވެސް އެހައިމެ ރީތިވެފައި އޮމާނެވެ. އެމަލާއިކަތާ އަނެއްކާވެސް އެއްސެވިއެވެ.\n"އެންމެ ބޭނުން މުދަލަކީ ކޮބާ؟"\nއޭނާ ޖަވާބު ދިނެވެ. "ޖަމަލު"\nމަލާއިކަތާ އޭނާއަށް ދިހަ ޖަމަލު ދެއްވަމުން ވިދާޅުވިއެވެ. "މާތް ރަސްކަލާނގެ ކަލެއަށް މިޖަމަލުތަކުގައި ބަރަކާތް ލައްވާނެ."\nޖުޒާމުބަލީގެ މީހާގާތުން މަލާއިކަތާ ދެންވަޑައިގަތީ އިސްތަށިވެރި ތަލަވެފައިހުރި މީހާ ގާތަށެވެ. މަލާއިކަތާ އޭނާޔަށްވެސް ހަމައެފަދައިން ސުވާލު ކުރެއްވިއެވެ.\nއޭނާ ޖަވާބު ދިނެވެ. "ރަނގަޅު އިސްތަށިގަނޑެއް. އޭރުން ތަލަވުމުގެ ހުތުރު ބަލިން އަހަރެން ސަލާމަތް ވެދާނެ. އެއީ، މީހުން ކެނޑިނޭޅި އަހަންނަށް މަލާމަތްކޮށް ހަދާކަމެއް."\nމަލާއިކަތާ އޭނާގެ ގައިގާ އެއްފަހަރު ފިރުމައިލެއްވިއެވެ. ތަލަވުމުގެ ބަލި ހަމައެއްފަހަރުން އެފިލައިގެން ދިޔައީއެވެ. އޭނާއަށް މާތް ﷲ ރަނގަޅު ރީތި، އިސްތަށިގަނޑެއް ދެއްވައިފިއެވެ. މަލާއިކަތާ އޭނާޔާވެސް ދެވަނަ ސުވާލު ކުރެއްވިއެވެ.\n"ދުނިޔެއިން އެންމެ ބޭނުމީ ކޮން މުދަލެއް؟"\nއޭނާ ތެޅިގެންގައި ޖަވާބު ދިނެވެ. "ގެރިއެއް"\nމަލާއިކަތާ، އޭނާޔަށް ގެރިއެއް ދެއްވިއެވެ. އަދި ދުޢާކުރެއްވިއެވެ. އަރަހުށި މާތް ރަސްކަލާނގެ މިގެރީގައި ކަލެއަށް ބަރަކާތް ލައްވާނެތެވެ.\nމިތަނުން ދެން މަލާއިކަތާ ވަޑައިގަތީ ލޯއަނދިރި މީހާ ގާތަށެވެ. އޭނާޔާވެސް ހަމަ އެސުވާލު ކުރެއްވިއެވެ.\nއަނދިރި މީހާ ޖަވާބު ދިނެވެ. "އަރަހުށި މާތް ރަސްކަލާނގެ އަހަންނަށް އަހަރެންގެ ލޮލުގެ އަލިކަން ދެއްވާނެނަމަ ކިހާރަނގަޅު! އޭރުން އަހަންނަށް މީހުން ފެންނާނެ."\nމަލާއިކަތާ އޭނާގެ ގައިގާ އަތްޕުޅުލެއްވިއެވެ. ހަމަ އަތްޕުޅު ލެއްވުމާއެކު، މާތް ރަސްކަލާނގެ އޭނާގެ ލޮލުގެ އަލިކަން އަނބުރާ ދެއްވައިފިއެވެ. ދެން މަލައިކަތާ، އޭނާޔާވެސް ދެވަނަ ސުވާލު ކުރެއްވިއެވެ.\n"ދުނިޔެއިން އެންމެ ބޭނުމީ ކޮންކަހަލަ މުދަލެއް؟"\nއޭނާ ޖަވާބު ދިނެވެ. "ބަކަރިއެކެވެ."\nމަލާއިކަތާ އޭނާއަށް ބަކަރިޔަކާ ގިތެލަކާ ދެއްވިއެވެ.\nވަގުތު ވޭތުވަމުން ދެއެވެ. ދުވަސްތައް ފާއިތުވަމުން ދެއެވެ. ތިންމީހުންގެ ޖަނަވާރުތައް ވިހައި އެތަކެތި ގިނަވަމުން ދެއެވެ. މާތް ﷲ އެމީހުންގެ މުދަލުގައި ބަރަކާތް ލެއްވިއެވެ.\nއެތިން މީހުންގެ އަތުގައި މިހާރު ވަރަށް ގިނަ ޖަމަލާއި ގެރިއާއި ބަކަރިތައް ވެއެވެ.\nއެތައް ދުވަހަކަށްފަހު، އެއްކަލަ މަލާއިކަތާ ޖުޒާމު ބަލީގެ މީހާ ގާތަށް ވަޑައިގަތެވެ. ވަޑައިގަތީ ޖުޒާމު ބަލި ޖެހިފައިވާ މީހެއްގެ ސިފައިގައެވެ. ވާހަކަ ފެއްޓެވީ މިގޮތަށެވެ.\n"އަޅުގަނޑަކީ ނިކަމެއްޗަކީން، ދަތުރުމަތީގައި، އަޅުގަނޑުގެ ހުރިހައި އެއްޗެއް ހުސްވެއްޖެ. ދެންއޮތީ ހަމައެކަނި އެކަލާނގެ އެހީތެރިކަން، ނުވަތަ ކަލާގެ ދީލަތި އެހީތެރިކަން، ކަލާޔަށް ތިޔަ ރީތި ސޫރަޔާއި ރީތި ހަމާ އަދި ގިނަގުނަ ޖަމަލުތައް މުދަލުގެ ސިފައިގައި ދެއްވި ރަސްކަލާނގެއަށްޓަކައި މިދަތުރުގައި އަޅުގަނޑަށް ކޮންމެވެސް އެއްޗެއް ދެއްވާ."\nއެމީހާ އަނެއްފަރާތަށް މޫނު އަނބުރާލާފައި ޖަވާބު ދިނެވެ.\n"އަހަރެންނަށް ވަރަށް ގިނަ ކަންތައް ކުރަން ޖެހިފައި އެބަހުރި."\nދެން މަލާއިކަތާ ޙަޤީޤަތް ހާމަކޮށްދެއްވަމުން ވިދާޅުވިއެވެ.\n"އަހަރެން ކަލޭ ދަންނަން. ކަލޭތީ އިހަށް ޖުޒާމު ބަލި ޖެހިފައިހުރި މީހެއް. މީހުން ކަލޭދެކެ ވަރަށް ފޫހިވޭ. ކަލެއަކީ ބޮޑު ފަޤީރެއް. އެހެން އެކަން ހުއްޓާ އަރަހުށި މާތް ރަސްކަލާނގެ ކަލެއަށް ފުރިހަމަ ސިއްޙަތެއް ދެއްވައި، މުދާވެރިކަން ދެއްވީ. މީދޮގެއްތަ؟"\nއެމީހާ ބޮޑާވެލާފައި ބުންޏެވެ.\n"މީ އަހަރެންގެ ޚާންދާނުގެ މުދަލެއް. މިމުދަލުގެ ވާރިޘަކީ ޚުދް އަހަރެން."\n"ތިޔަ ހަދަނީ ދޮގުކަމުގައި ވަނީވިއްޔާ މާތް ﷲ ކަލޭ ކުރންވެސް ހުރި ސިފަޔަށް ބަދަލުކޮށްދެއްވާނެތެވެ."\nދެން، އެމަލާއިކަތާ ވަޑައިގަތީ ބޮލުން އިސްތަށި ވެރިފައި ހުރި މީހާގެ ގާތަށެވެ. ބޮލުން އިސްތަށި ވެރިފައިހުރި މީހެއްގެ ސިފައިގައެވެ. އޭނާވެސް ކުރީމީހާ ފަދައިން މަލާއިކަތާއަށް ހަމަ އެޖަވާބު ދީފިއެވެ. މިހެން ބުނުމާއެކު މަލާއިކަތާ އޭނާޔާމެދުވެސް އެފަދައިން ވިދާޅުވިއެވެ.\n"ތިޔަހަދަނީ، ދޮގުކަމުގައި ވަނީ ވިއްޔާ މާތް ﷲ ކަލޭ ކުރިންވެސް ހުރި ސިފަޔަށް ބަދަލުކޮށް ދެއްވާނެތެވެ."\nދެން މަލާއިކަތާ، އަނދިރި މީހެއްގެ ސިފައިގައި އެއްކަލަ އަނދިރި މީހާ ގާތަށް ވަޑައިގަތެވެ. ވަޑައިގެން ވިދާޅުވިއެވެ.\n"އަހަންނަކީ، އަތްމަތި ދަތިވެފައިވާ ދަތުރުވެރިޔަކީން. މިދަތުރުގައި އަހަރެންގެ ހުރިހައި އެއްޗެއް އަތްމަތީން ގޮސް ހުސްވެއްޖެ. ދެން އޮތީ އެކަލާނގެ އެހީތެރިކަން. ނުވަތަ ކަލާގެ ދީލަތި އެހީތެރިކަން، އަހަރެން އެކަލާނގެއަށްޓަކައި މިދަތުރަށް އެހީއަކަށް ތިޔަތަނުން ބަކަރިއެއް ދެއްވާތޯ ނަންގަތިން. ކަލާއަށް ލޮލުގެ ފެނުން ދެއްވީ އެކަލާނގެ."\nއެމީހާ ބުންޏެވެ. "ޝައްކެއްވެސްނެތް. ދެވަނަ ފަހަރަށް އަހަންނަށް ލޮލުގެ ނޫރު ދެއްވީ މާތް ﷲ. އަހަންނަކީ އިހަށް ފަޤީރެއް. އަހަރެން މުއްސަންޖަކަށް ހެއްދެވީ އެކަލާނގެ. ކަލެއަށް ހުރިހައި އެއްޗެއް މިހިރީ ހަމަ ހުރިގޮތަށް. ބޭނުން އެއްޗެއް ބޭނުން ވަރަކަށް ގެންދޭ. ބޭނުންނޫން އެއްޗެއް ބަހައްޓާ. މާތް ރަސްކަލާނގެ ގަންދީފައި ބުނަން. މާތް ރަސްކަލާނގެ ނަންފުޅުގައި ދޭން ތިޔަ އެދުނު އެއްވެސް އެއްޗެއް ދިނުމަކާ ދެކޮޅެއް ނުހަދަން."\nދެން މަލާއިކަތާ އޭނާއަށް އުފާވެރިކަމުގެ ޚަބަރު ދެއްވިއެވެ.\n"ކަލޭ ތިޔަ ހުރިހާ މުދާ އަތުގައި ބަހައްޓާ. ތިޔައިގެ ތިން މީހުން މާތް ﷲ އިމްތިޙާން ކުރެއްވީ. މާތް ﷲ ރުހިވޮޑިގަތީ ހަމައެކަނި ކަލެޔާ. އަނެއް ދެރައްޓެހިންނަށް ކޯފާވެ ވޮޑިގެންފި."\nPosted by Mohamed Shafiu at 2:32 AM 1 comments\nLabels: އިމްތިޙާން, ވާހަކަ


MPL ge Regional port thakuge muvazzafunge musaara bodukoffi | Mihaaru\nވިޔަފާރި / އެމްޕީއެލް\nރީޖަނަލް ޕޯޓުތަކުގެ މުވައްޒަފުންގެ މުސާރަ ބޮޑު ކުރަން ނިންމައިފި\nހިތަދޫ ރީޖަނަލް ޕޯޓުގެ މުވައްޒަފުންނާއި އެމްޕީއެލް ބޯޑު މެންބަރުން ---ފޮޓޯ: އެމްޕީއެލް\n18 ޖޫން 2022 - 11:07\nއެމްޕީއެލްގެ ދަށުން ހިންގާ ސަރަހައްދީ ބަނދަރުތަކުގައި މަސައްކަތްކުރާ މުވައްޒަފުންގެ މުސާރަ ބޮޑުކުރަން ނިންމައިފި އެވެ.\nހިތަދޫ އަދި ކުޅުދުއްފުށީގައި ރީޖަނަލް ޕޯޓް ހިންގާ އެމްޕީއެލުން އިއްޔެ ބުނީ މުސާރަ ބޮޑުކުރަން ނިންމީ އެ ކުންފުނީގެ ބޯޑު މެންބަރުންނާއެކު ހިތަދޫގައި ބޭއްވި ބައްދަލުވުމެއްގައި ކަމަށެވެ.\nމުސާރަ އަށް ގެނައި އެ ބަދަލާއެކު، އަންނަ މަހުން ފެށިގެން ރީޖަނަލް ޕޯޓު މުވައްޒަފުންނަށް ބޮޑު މުސާރައެއް ލިބޭނެ ކަމަށް އެމްޕީއެލުން ބުންޏެވެ. ނަމަވެސް ބޮޑުކުރި މުސާރައިގެ ތަފުސީލެއް އެމްޕީއެލުން އަދި ނުބުނެ އެވެ.\nހިތަދޫގައި އިއްޔެ ބޭއްވި ބައްދަލުވުމުގައި އެމްޕީއެލުން ވަނީ މާލީ އެހީ ދޭ ޕޮލިސީ އާއި ކޯޑް އޮފް ކޮންޑަކްޓާއި އިތުރު ސިޔާސަތުތައް ވެސް ފާސްކޮށްފަ އެވެ. އޭގެ ތެރޭގައި އުމުރުން 65 އަހަރު ވުމުން ވަޒީފާ އިން ރިޓަޔާކުރާ ހާއްސަ ރިޓަޔަމެންޓް ޕޮލިސީ އެއް ހިމެނެ އެވެ.\nރީޖަނަލް ޕޯޓުތަކުގެ ހިންގުމަށް ގެނައި ބަދަލުތަކާ ގުޅޭ މައުލޫމާތާއި އެ ކަމާ ގުޅޭ ސުވާލު ކުރުމުގެ ފުރުސަތު ވެސް ހިތަދޫ ޕޯޓުގެ މުވައްޒަފުންނަށް އިއްޔެގެ ބައްދަލުވުމުގައި ދިނެވެ.\nއެމްޕީއެލުން ބުނިގޮތުގައި، މި ފަހުން ރީޖަނަލް ޕޯޓުތަކާ ގުޅޭގޮތުން ފާސްކުރި ސިޔާސަތުތަކުގެ ސަބަބުން އެ ތަނުގެ މުވައްޒަފުންނަށް ކުރިއެރުން ލިބޭނެ އެވެ. މުވައްޒަފުން ކުރާ ބުރަ މަސައްކަތް ފާހަގަކޮށް، އެމްޕީއެލްގެ ބޯޑުން ވަނީ ޝުކުރު އަދާކޮށްފަ އެވެ.\nއެމްޕީއެލް އައްޑޫ ސ. ހިތަދޫ ހދ. ކުޅުދުއްފުށި ހިތަދޫ ޕޯޓް ލިމިޓެޑް ކުޅުދުއްފުށީ ޕޯޓް ލިމިޓެޑް\nއެމްއެމްއޭގެ މުސާރަވެސް މިދިޔަ މަހު ބޮޑުކުރި. މުވައްޒަފުންނަށް ވެސް ނޭނގޭ ބޮޑުވީ ކޮން އުސޫލަކުން ކަމެއް.


JP in ves campaign fashan carnival gai jalsaaeh baavvanee | Mihaaru\nކެމްޕެއިން ލޯންޗުކުރުމާ ގުޅޭ ގޮތުން ނޫސްވެރިންނަށް މައުލޫމާތު ދިނުމަށް ޖޭޕީ އިން މިރޭ ބޭއްވި ޖަލްސާގައި ބައިވެރިވި އެ ޮޕާޓީގެ ބައެއް އިސްވެރިން -- ފޮޓޯ: މިހާރު\nޖޭޕީގެ ކެމްޕޭން ފަށަން ވެސް ކާނިވަލުގައި ޖަލްސާއެއް ބާއްވަނީ\n02 މާޗް 2020 - 23:42 43 comments\nއޭޕްރިލް މަހު ބާއްވާ ލޯކަލް ކައުންސިލް އިންތިހާބާއި އަންހެނުންގެ ތަރައްގީ އަށް މަސައްކަތްކުރާ ކޮމިޓީތަކަށް މެމްބަރުން ހޮވަން ބާއްވާ އިންތިހާބަށް، ޖުމްހޫރީ ޕާޓީ (ޖޭޕީ) ގެ ކެމްޕެއިން ފެށުމުގެ ގޮތުން ކާނިވާ ސަރަހައްދުގައި ޖަލްސާއެއް ބާއްވަން އެ ޕާޓީން ނިންމައިފި އެވެ.\nމި ޖަލްސާ މި ބާއްވަނީ، ކައުންސިލް އިންތިހާބު ކެމްޕޭން ފެށުމަށް، ވެރިކަންކުރާ ކޯލިޝަންގެ މައި ޕާޓީ އެމްޑީޕީން ކާނިވާ ސަރަހައްދުގައި ބޭއްވި ޖަލްސާ އަށް ދިޔަ މީހުންގެ އަދަދަށް ވުރެ އެތައް ގުނައެއް އިތުރަށް، އިދިކޮޅު ޕީޕީއެމުން މީހުން ޖަމާކޮށް ކާނިވަލުގައި ޖަލްސާއެއް ބާއްވާފައި ވަނިކޮށެވެ.\nޖުމްހޫރީ ޕާޓީގެ އޮފީސް ހިންގާ މ. ކުނޫޒުގައި މިރޭ ބޭއްވި ނޫސްވެރިންގެ ބައްދަލުވުމެއްގައި އެ ޕާޓީގެ ސްޓްރެޓީޖިކް ޕްލޭނިން ކޮމިޓީގެ މެމްބަރު އަދި ވިލިމާލެ ދާއިރާގެ ކުރީގެ މެމްބަރު އަހުމަދު ނިހާން ވިދާޅުވީ، ޖަލްސާ ބާއްވާނީ މި މަހުގެ 13 ވަނަ ދުވަހު ކަމަށެވެ. ޕީޕީއެމްގައި ވަރަށް އިސްކޮށް މަސައްކަތްކުރެއްވުމަށް ފަހި ޖޭޕީ އަށް ސޮއިކުރައްވާފައިވާ ނިހާން ވިދާޅުވީ އެ ޖަލްސާގައި ލޯކަލް ކައުންސިލް އިންތިހާބުގެ ކެންޑިޑޭޓުންނާއި އަންހެނުންގެ ޕާޓީގެ ކެނޑިޑޭޓުން ލޯންޗުކުރާނެ ކަމަށެވެ.\nޖޭޕީގެ ފަރާތުން ލޯކަލް ކައުންސިލް އިންތިހާބުގައި ވާދަކުރަނީ 127 ކެނޑިޑޭޓުންނެވެ. އަންހެނުންގެ ތަރައްގީއަށް މަސައްކަތްކުރާ ކޮމިޓީގެ އިންތިހާބުގައި އެ ޕާޓީގެ 56 މެމްބަރުން ވާދަކުރެ އެވެ.\nޖުމްހޫރީ ޕާޓީގެ ނައިބު ރައީސް އަހަމްދު ސައުދު މި ބައްދަލުވުމުގައި ވިދާޅުވީ މި އިންތިހާބަށް ކެނޑިޑޭޓުން ނެރުނީ، އެ ޕާޓީއަށް ކާމިޔާބުކުރެވޭނެ ގޮނޑިތަކަށް ވިސްނައިގެން އެ ސަރަހައްދުތަކަށް ބަލައިގެން ކަމަށެވެ.\n"އަޅުގަނޑުމެން ބެލީ، އަޅުގަނޑުމެންނަށް ވީހާ ވެސް ބޮޑަކަށް ކާމިޔާބު ކުރެވޭނެ ސަރަހައްދުތަކަަށް އިންތިހާބުގައި އަޅުގަނޑުމެން ފޯކަސް ކުރަން،" ސައުދު ވިދާޅުވި އެވެ.\nނަމަވެސް އޭނާ ވިދާޅުވީ މިއީ އެ ޕާޓީގެ ތާރީހުގައި ވެސް ނުބާއްވާ ފަދަ ޖަލްސާއެއް ބޭއްވުމުގެ މަގްސަދުގައި ބާއްވާ ޖަލްސާއެއް ނޫން ކަމަށެވެ.\n"އަޅުގަނޑުމެން ބާއްވަން އުޅޭ ޖަލްސާ އަކީ، ހަގީގަތަށް ބަލާ އިރު، ޖުމްހޫރީ ޕާޓީގެ ތާރީހުގައި ވެސް ނުބާއްވާ ވަރުގެ ޖަލްސާއެއް ބާއްވާކަށް، އެ ގޮތަކަށް ޕްލޭންކޮށްގެން ކުރާ ކަމެއް ނޫން. މީގެ ބޭނުމަކީ މިހާރު މި ހިނގަމުން ދާ ކަންތައްތަކުގައި އަޅުގަނޑުމެންގެ ޕާޓީ އަކީ ވެސް އެއް ސަފެއްގައި މިހާރު ރާއްޖޭގައި މިތިބި ދެ ޕާޓީއާ އެކީ އެއްގޮތަށް، އަޅުގަނޑުމެންނަކީ ވެސް ފުރިހަމަ ޕާޓީއެއް ކަމަށް ދެއްކުން،" ސައުދު ވިދާޅުވި އެވެ.\nވެލިދޫ ދާއިރާގެ ކުރީގެ މެމްބަރު އަބްދުﷲ ޔާމީން ރަޝީދު މި ބައްދަލުވުމުގައި ވިދާޅުވީ މި ޖަލްސާގެ ޝިއާރަކަށް ޖޭޕީން ކަނޑައެޅީ "ދީނާއި ގައުމުގެ ދިފާއުގައި" ކަމަށެވެ. މި ޝިއާރު ކަނޑައެޅީ ދީނާ ދެކޮޅު އެކި މަންޒަރުތައް ރާއްޖޭގެ އެކި ރަށްރަށުން ފެންނާތީ ކަމަށާއި މިއީ ދިވެހިން ބަލައިިގަންނާނެ ކަމެއް ނޫންކަން އެ ޕާޓީއަށް އެނގޭތީ ކަމަށް ވެސް އޭނާ ވިދާޅުވި އެވެ.\nޖޭޕީން ބުނީ އިންތިހާބަށް ކެމްޕެއިން ކުރުމުގެ ހަރަކާތްތައް، އެކި ކެނޑިޑޭޓުން މިހާރު ވެސް ކުރިއަށް ގެންދާ ކަމަށެވެ.\nއިތުރު ލިޔުންތައް މެމްބަރު ގާސިމް އިބްރާހިމް (މާމިގިލި) ލޯކަލް އިންތިހާބު ޖުމްހޫރީ ޕާޓީ އަންހެނުންގެ ކޮމިޓީ ލޯކަލް ކައުންސިލްތަކުގެ އިންތިޚާބު 2020 ކުރީގެ މެމްބަރު އަހުމަދު ނިހާން ކުރީގެ މެމްބަރު އަބްދުﷲ ޔާމީން ރަޝީދު\nކުރިއަށް ދާނީ ޖޭޕީގެ އިސް ސަފާ އެކު: ނިހާން\nކައުންސިލް އިންތިޚާބު ފަސްކުރަން އެދިވަޑައިގެންފި


12 aharah fahu Brazil ah dhekunu America ge Champion kan\nޕެރޫގެ މައްޗަށް 3-1 ގެ ނަތީޖާ އަކުން ކާމިޔާބު ހޯދައި، 12 އަހަރަށް ފަހު ދެކުނު އެމެރިކާ ބައްރުގެ ފުޓްބޯޅަ މުބާރާތް ކޮޕާ އެމެރިކާގެ ޗެމްޕިއަންކަން ބްރެޒިލް ހޯދައިފި އެވެ.\nމީގެ ކުރިން، ކޮޕާ އެމެރިކާގެ ޗެމްޕިއަންކަން ބްރެޒިލުން ހޯދީ ވެނެޒުއޭލާގައި 2007 ވަނަ އަހަރު ބޭއްވި މުބާރާތުގައި އާޖެންޓީނާ ބަލި ކުރުމަށް ފަހު އެވެ. މެޗުގައި ބްރެޒިލްގެ ތަރިއަކަށްވީ، ގެބްރިއަލް ޖެސޫސް އެވެ. އޭނާ ވަނީ ލަނޑު ޖަހައި، އިތުރު ލަނޑެއް ޖަހަން ފުރުސަތު ތަނަވަސް ކޮށްދީފަ އެވެ. އަދި މެޗުގެ 70 ވަނަ މިނެޓްގައި އޭނާ އަށް ދެ ވަނަ ރީނދޫ ކާޑަކާއެކު ރަތް ކާޑު ދައްކައި ދަނޑުން ފޮނުވާލި އެވެ.\nބްރެޒިލްގެ ފުރަތަމަ ލަނޑު 15 ވަނަ މިނެޓްގައި އެވަޓަން ކާމިޔާބު ކުރީ، ޖެސޫސް ތަނަވަސްކޮށްދިން ފުރުސަތަކުންނެވެ. މެޗުގެ 44 ވަނަ މިނެޓްގައި، ޕެރޫއަށް ލިބުނު ޕެނަލްޓީ އަކުން ޕައުލޯ ގުއެރޭރޯ އެ ޓީމަށް ނަތީޖާ ހަމަހަމަ ކޮށްދިނެވެ. ނަމަވެސް ފުރަތަމަ ހާފުގެ 45 މިނެޓް ހަމަވެ އިތުރަށް ދެއްކި ވަގުތުގެ ތެރެއިން ތިން ވަނަ މިނެޓްގައި ޖެސޫސް ވަނީ ބްރެޒިލްއަށް އަލުން ލީޑް ނަގައިދިފަ އެވެ. އޭނާ ލަނޑު ޖެހީ އާތަ މެލޫ ދިން ޕާހަކުންނެވެ.\nމެޗުގެ ފަހު 20 މިނެޓް އެއް ކުޅުންތެރިޔަކު މަދުކޮށް ބްރެޒިލްއިން ކުޅެމުން ދިޔަ ނަމަވެސް ޕެރޫއަށް އޭގެ ފައިދާ ނެގޭ ގޮތެއް ނުވި އެވެ. ބްރެޒިލްގެ ތިން ވަނަ ލަނޑު އެ ޓީމަށް ލިބުނު ޕެނަލްޓީ އަކުން ކާމިޔާބު ކުރީ ރިޗާލިސަން އެވެ.\nމުބާރާތުގެ މޮޅު ކުޅުންތެރިޔާގެ އެވޯޑް ހޯދީ، ބްރެޒިލްގެ ކެޕްޓަން ޑެނީ އަލްވޭސް އެވެ. އެންމެ މޮޅު ކީޕަރަކީ، ބްރެޒިލްގެ އެލިސަން ބެކާ އެވެ. އެންމެ ގިނަ ގޯލް ޖެހީ ބްރެޒިލްގެ އެވަޓަން އާއި ޕެރޫގެ ގުއެރޭރޯ އެވެ. ދެ ކުޅުންތެރިންވެސް ވަނީ ތިން ލަނޑު ޖާހަފަ އެވެ. މުބާރާތުގެ ފެއާޕްލޭ ޓީމަކީވެސް ބްރެޒިލް އެވެ.


ހާދަ ބިރުވެރިއޭ!: ނަމާދު ނުކުރާ އަންހެނަކާ ހުރިހާ ވަގުތުތައް މިޔުޒިކަށް ހޭދަކުރި އަންހެނަކު މަރުވުމުން ވީގޮތުގެ ވާހަކަ\n- ނަމާދު ނުކުރާ އަންހެން މީހާ:\n6 ފިރިހެން ދަރިންގެ މަންމަ މަރުވުމުން ކަށުކަމާކެމީގެ ކަންތައްތައް ފުރިހަމަކުރެވުނެވެ. ކޮނެފައިވާ ވަޅު ކައިރިއަށް ވަޅުލަން ގެންދެވުނެވެ. ނަމަވެސް އެތައް ބައަކު ހަށިގަނޑުގައި ހިފައިގެންވެސް ވަޅަށް ތިރިކުރަން ހަށިގަނޑު އުފުލި އަށިގަނޑުން އުފުލައިލެވޭނެ ގޮތެއް ނުވިއެވެ. އެތައް ފަހަރަކު މަސައްކަތްކުރުމުންވެސް މެއެވެ.\nއިމާމަކަށް ހުރި ޝައިޚަށް ގޮތް ހުސްވިއެވެ. ދުވަހަކުވެސް ކުރިމަތިވެފައި ނެތް މައްސަލައެއް ކުރިމަތިވުމުންނެވެ. އެންމެފަހުން ގޮތެއް ފެނޭތޯ އިތުރު ޝައިޚަކަށް ގުޅިއެވެ.\nޝައިޚް ވެސް ވިދާޅަކީ ހައްލަކީ ކޮބައިކަން އެނގިވަޑައި ނުގަންނަވާ ކަމަށެވެ. ނަމަވެސް ޤަބުރު ކައިރީގައި ކީރިތި ޤްރްއާން ކިޔަމުން ގެންގޮސް ވަޅަށް ތިރިކުރެވޭތޯ މަސައްކަތްކުރުމަށް ލަފާދޭ ކަމަށެވެ.\nޝައިޚަށް ކީރިތި ޤްރްއާނުން ހިތުން ކިޔަވަން އެނގޭ ހުރިހާ އާޔަތްތަކެއް ކިޔަވަމުން ގެންދާތާ އެތައް އިރަކުން ޤަބުރު ހިއްލައިލެވޭގޮތް ވިއެވެ. އެތައް މަސައްކަތަކުން ގެންގޮސް ވަޅަށް ތިރިކުރަނިކޮށް އެއިރު ހަށިގަނޑުގައި ހިފަހައްޓައިގެން ތިބި3ދަރިން ވަޅުގަނޑު ތެރެއަށް ވެއްޓުނެވެ. އެންމެ ފަހު ވަގުތުވެސް ވަޅަށް ތިރިވާން ޤަބުރު ދެކޮޅު ހެދުމުންނެވެ. އެރި ބާރުގަނޑެއްގެ ސަބަބުންނެވެ.\nއެތަނުން އެއް ދަރިއަކު މަންމަގެ މޫނު ބަލައިލަން ބޭނުންވިއެވެ. އެކަމަށް ހުއްދަ ދިނުމުން ބަލައިލިއެވެ. އެއާއިއެކު ތެދުވީ ބިރުން ތުރުތުރު އަޅަމުންނެވެ. ބާރަށް ރޮމުންނެވެ. މަންމަގެ މޫނު އެކުގައިވަނީ ކަޅުވެފައެވެ.\n- އަބަދު މިޔުޒިކްގައި ހޭދަކުރި އަންހެނާގެ ވާހަކަ:\nއޭނާއަކީ ވަކިދުވަހެއް ވަކި ވަގުތެއްވެސް ބެލުމެއް ނެތި ހަޔާތުގެ ހުރިހާ ވަގުތެއް މިޔުޒިކު އަޑުއެހުމުގައި ހޭދަކުރި އަންހެނެކެވެ.\nޕާޓީއަކަށް ގޮސް އުޅުމުގެ ތެރޭގައި ނަށަން ވައްތަރެއް ޖައްސައިލިތަނާ ވެއްޓުނީ މަރުވެގެންނެވެ. ޑޮކްޓަރުންގެ ބެލުންތަކަށްފަހު ހިނަވަން ގެންދެވުނެވެ.\nހިނަވަން ގެންދިއަތަނާ ކުއްލިއަކަށް ފެނުނީ އެއް އަތް އުނަގަނޑާއި ދިމާއަށް ގޮސް ހަރުލިތަނެވެ. ދެވަނައަތް މައްޗަށް އަރައި ކޮނޑާއި ދިމާއަށް ލެނބުނު ތަނެވެ. އެއްފައިގެ ފައިތިލަ ވެސް އޮރިއަކަށް ދަމައިގަތްތަނެވެ.\nއެ ޙާލަތުން ދެ އަތާއި ފައިތިލަ ބަދަލުކުރެވޭތޯ ހޫނުފެނުން ބޮނޑިތާންކުރުމުގެ އިތުރުން މުޅި ހަށިގަނޑު ހޫނު ފެނަށް ލައިގެންވެސް މަސައްކަތްކުރިއެވެ. ނަމަވެސް އެއްވެސް ބަދަލެއް ނުގެނެވުނެވެ. ވަޅުލަންޖެހުނީ އެ އޮތް ގޮތަށެވެ.\nހަޤީޤަތުގައި މިވީ ގޮތަކީ ނަށަން އޭނާ ޖެއްސި ވައްތަރަށް ދެއަތާއި ފައިތިލަ ބަދަލުވީ އެވެ. އެކަން ރަނގަޅު ނުކުރެވުނީއެވެ.\nNash 2018-01-17 07:26:35\nHuri hithaa maehge bodhu kama meehunah viss neynee kondhuvabu tho..mikahala ehchehin iburah libiganeba..insha allaah..\nKokko 2018-01-17 07:43:31\nAllah is greater than everthing..vaguthu faaithu nuvanis amlu islaah kurumuge heyo thaufeeq <br /> dhehvaashi...ehmeha muslim ahunna uhuthunnah aameen...\nAdam 2018-01-17 08:07:15\nNo referemce. Where n when did this happen? Sounds fake\nalhamdhulillah 2018-01-17 10:51:47\ndhivehi lavakiyun therin nah visneyne nama kihaa rangalhu.\nKba vidiyoa nu ey feney\nمريم 2018-01-17 11:48:10\nسبحان الله . يا مقلبل القلوب ثبت قلبي علي دينك. امين\nﷲ އަށް ބިރުވެތިވޭ 2018-01-17 11:49:00


SunOnline: Aabaadheege bodu baeh dhevana dose jahai, number thah dhah vumun lui libeyne: Dr. Nazla\nއާބާދީގެ ބޮޑު ބައެއް ދެވަނަ ޑޯޒު ޖަހައި، ނަންބަރުތައް ދަށްވުމުން ލުއި ލިބޭނެ: ޑރ. ނަޒްލާ\nއަހުމަދު މިޒްޔާލް 19 Feb 2021, 22:24\nފެބްރުއަރީ 18، 2021: ކޮވިޑް ފެތުރެމުންދާތީ މާލޭގައި އަޅާފައި ފިޔަވަޅުތައް ވަނީ ވަރުގަދަކޮށްފައި-- ސަން ފޮޓޯ/ ފަޔާޒު މޫސާ\nވެކްސިންގެ ރަނގަޅު ނަތީޖާ ފެނި، ފިޔަވަޅުތަކަށް ލުއި ދެވޭނީ އާބާދީގެ ބޮޑު ބަޔަކަށް ދެވަނަ ޑޯޒު ޖަހައި، ކޭސްތައް މަދުވުމުން ކަމަށް ޓެކްނިކަލް އެޑްވައިޒަރީ ގުރޫޕުގެ މެމްބަރު ޑރ. ނަޒްލާ މުސްތަފާ ވިދާޅުވެއްޖެ އެވެ.\nކޮވިޑް19އާ ގުޅޭ މައުލޫމާތު ގެނެސްދިނުމަށް ޕީއެސްއެމްއިން ގެނެސްދޭ ކަވަރޭޖުގައި ޑރ. ނަޒްލާ ވިދާޅުވީ ވެކްސިންގެ ރަނގަޅު ނަތީޖާ ފެންނާނީ އާބާދީގެ ބޮޑު ބަޔަކަށް ވެކްސިން ޖެހުމުން ކަމަށެވެ.\nޑރ. ނަޒްލާ މުސްތަފާ-- ފޮޓޯ/ އެޗްއީއޯސީ\nޑރ. ނަޒްލާ ވިދާޅުވީ ވެކްސިންގެ ދެ ޑޯޒު ފުރިހަމަ ކުރި ނަމަވެސް އޭގެ އަސަރު ކުރަން ވަގުތު ނަގާ ކަމަށާއި ރައްކާތެރިކަމުގެ ފިޔަވަޅުތައް ދެމެހެއްޓުން މުހިންމު ކަމަށެވެ.\nއެހެންކަމުން އާބާދީގެ ބޮޑު ބަޔަކު ދެވަނަ ޑޯޒު ޖެހުމަށްފަހު ކޭސްތަކުގެ އަދަދު ދަށްވުމުން މިހާރު އަޅާފައިހުރި ރައްކާތެރިކަމުގެ ފިޔަވަޅުތަކަށް ލުއި ދެވޭނެ ކަމަށް ވެސް އޭނާ ވިދާޅުވި އެވެ.\n"އަދި ވަގުތު ނަގާނެ. އެހެންވީމަ ވަރަށް މުހިންމު ރައްކާތެރިކަމުގެ ފިޔަވަޅުތައް އަދި ކުރިއަށް ގެންދަން. އާބާދީގެ ބޮޑު ބަޔަކަށް ވެކްސިން ދީ، ހާއްސަކޮށް ދެވަނަ ޑޯޒު ދިނުމަށްފަހު ނަންބަރުތައް ދަށްވީމަ މިހާރު ހުރި ފިޔަވަޅުތަކަށް ލުއިދެވޭނީ،" ޑރ. ނަޒްލާ ވިދާޅުވި އެވެ.\nޑރ. ނަޒްލާ ވިދާޅުވީ ފުރަތަމަ ޑޯޒު ޖަހައިގެން ދެ ހަފުތާ ފަހުން ބައްޔާ ދެކޮޅަށް ލިބޭ ރައްކާތެރިކަން 60 ޕަސެންޓަށް އަރާ ކަމަށެވެ. އަދި ދެވަނަ ޑޯޒުން އިތުރުވާ ރައްކާތެރިކަން ވެސް ލިބޭނީ ދެ ހަފުތާ ފަހުން ކަމަށް ވިދާޅުވި އެވެ.\n"ދެވަނަ ޑޯޒު ޖަހާތާވެސް ދެ ހަފުތާ ފަހުން އިތުރަށް އޭގެއިން ލިބޭ ރައްކާތެރިކަން ގާތްގަނޑަކަށް 70 ޕަސެންޓަށް އަރާ. ވެކްސިން ދިނުމާއެކީގައިވެސް އަސްލު ރައްކާތެރިކަމުގެ ފިޔަވަޅުތައް، މާސްކު އެޅުމާއި ގައިދުރުކަން ބެހެއްޓުން މުހިންމު." ޑރ. ނަޒްލާ ވިދާޅުވި އެވެ.\nކޮވިޑް ވެކްސިންގެ ފުރަތަމަ ޑޯޒް ރާއްޖޭގައި ޖަހަން ފަށާފައިވަނީ މިމަހުގެ އެއްވަނަ ދުވަހުއެވެ. އެޗްޕީއޭއިން އެންމެ ފަހުން އާންމުކުރި ތަފާސްހިސާބުތަކުން ދައްކާ ގޮތުގައި އިއްޔެއާ ހަމައަށް ރާއްޖެއިން މިހާތަނަށް 64،048 މީހަކު ވަނީ ވެކްސިން ޖަހާފަ އެވެ.\nރާއްޖޭގައި މިހާރު ޖަހަމުން އަންނަނީ އިންޑިއާއިން ހަދިޔާ ކުރި އޮކްސްފޯޑް-އެސްޓްރާޒެކެނާ ކޮވިޝީލްޑް ވެކްސިންގެ 100،000 ޑޯޒް އެވެ. ޗައިނާއިންވެސް ވަނީ ރާއްޖެއަށް ސައިނޯފާމް ވެކްސިންގެ 100،000 ޑޯޒް ހަދިޔަ ކުރަން ނިންމައިފައެވެ. މިހާރު ރާއްޖޭގައި ހުރި ސައިނޯފާމް ވެކްސިން ދޭން އަދި ފަށާފައި ނުވަނީ އެއަށް ހުއްދަ ނުލިބޭތީ އެވެ.\nވޭމަންޑޫގެ ފިޔަވަޅުތައް ވަރުގަދަކޮށްފި


Israel In Al-Aqsa Miskithah Dhin Hamala Pakistan In Kuhveri Koffi - Vaguthu\nއިސްރާއީލުގެ ސިފައިން ފަލަސްތީނުގެ ރައްޔިތުންނަށާއި އަލް އަގްސާ މިސްކިތަށް ދިން ހަމަލާ ޕާކިސްތާނުން ކުށްވެރިކޮށްފިއެވެ.\nޕާކިސްތާނުގެ ބޮޑުވަޒީރު އިމްރާން ޚާން ކުރެއްވި ޓުވިޓެއްގައި ވިދާޅުވީ، ރަމަޟާން މަހު އިސްރާއީލުގެ ސިފައިން އަލް އަގްސާގައި ތިބި ރައްޔިތުންނަށް ދެމުން އަންނަ އަނިޔާ ކުށްވެރި ކުރައްވާ ކަމަށެވެ. އެފަދަ ހަމަލާ ދެނީ އެއްވެސް ކަހަލަ އިންސާނިއްޔަތު ކަމެއް ނެތި ގާނޫނާއި ހިލާފަށް ކަމަށް ވެސް އިމްރާން ވިދާޅުވިއެވެ.\n"އަޅުގަނޑުމެން އެބަ ޖެހޭ މިކަމަށް ވާހަކަ ދައްކަން. ފަލަސްތީނުގެ ރައްޔިތުންނަށް އެއްބާރުލުން ދޭން، އެހީތެރިކަން ދޭން. ބައިނަލްއަގުވާމީ އިދާރާތަކުން ފަލަސްތީނުގެ ރައްޔިތުންނަށް ހިމާޔަތްކަން ދޭން ގޮވާލަން" އިމްރާން ކުރެއްވި ޓުވިޓުގައި ވިދާޅުވިއެވެ.\nފަލަސްތީނާއެކު ތިބުމަށް އިމްރާން ގޮވާލެއްވި އިރު އީރާނުގެ ލީޑަރު އާޔަތުﷲ އަލީ ޚާމަނާއި ވަނީ މުސްލިމް ހުރިހާ ގައުމަކުން ހުއްޓާނުލައި އިސްރާއީލާއި ދެކޮޅަށް ހަނގުރާމަ ކުރަން ޖެހޭ ކަމަށް ވިދާޅުވެފައެވެ.\nފަލަސްތީންގެ މަސްރަހު މިހާރު ހޫނުވެފައި ވަނީ އަގްސާ މިސްކިތުގައި ނަމާދަށް ތިބި ފަލަސްތީން މީހުންނަށް އިސްރާއީލް ސިފައިން ރަބަރު ވަޒަނުން ހޯމަ ދުވަހު ހަމަލާދީ އެތައް ބަޔަކު ޒަހަމް ކޮށްލުމާ ގުޅިގެންނެވެ.\nއެގޮތުން އިސްރާއީލް ސިފައިން އަންނަނީ ރޮކެޓު ހަމަލާ ދެމުން ކަމަށް ވެސް މީޑިއާ ރިޕޯތްތަކުން ބުނެއެވެ. މި ހަމަލާގައި މިހާތަނަށް 305 މީހަކަށް ވަނީ އަނިޔާ ވެފައެވެ. އޭގެ ތެރެެއިން 228 މީހަކަށް ފަރުވާދެމުން ދަނީ ތިން ހޮސްޕިޓަލެއްގައެވެ. އަދި ހޮސްޕިޓަލްތަކުގައި ފަރުވާދެންދާ މީހުންގެ ތެރެއިން ހަތް މީހަކަށް ފަރުވާދެމުން ދަނީ އައިސީޔޫގައެވެ.\nރާއްޖޭގެ ވެރިއަކު މިކަމާބެހޭގޮތުން އެއްޗެކޭބުނާނެ އިރަކަށް މަ މި އިންތިޒާރުކުރަނީ


IMDC aai private clinic thaka Health Minister ziyaarai kuravaifi – adduLIVE\nއައިއެމްޑީސީ އާއި ޕްރައިވެޓު ކްލިނިކް ތަކަށް ހެލްތު މިނިސްޓަރ ޒިޔާރަތްކުރައްވައިފި\nDec 07, 2018, 19:36 އަލީ ހުޒާމް\nއައްޑޫގައި ހިންގާ ޕްރައިވެޓު ހޮސްޕިޓަލް އައިއެމްޑީސީ އާއި އަމިއްލަ ކުލިނިކްތަކަށް ހެލްތު މިނިސްޓަރ އަބްދުﷲ އަމީން ވަޑައިގެން އެތަންތަނުގެ ހިދްމަތްތަކުގެ މައުލޫމާތު ހޯއްދަވައިފިއެވެ.\nބުރާސްފަތި ދުވަހު އައްޑޫއަށް ވަޑައިގެންނެވި ހެލުތު މިނިސްޓަރު ވަނީ ހިތަދޫގައި އަބްހަރީން ހިންގާ ދަތުގެ ކްލިނިކަށާއި، ފޭދޫ އެއިމްސް ކުލިނިކަށް ވަޑައިގެން އެތަންތަނުން މައުލޫމާތު ހޯއްދަވާފައެވެ.\nMinister of Health @ameenex visits private Clinics at Addu City. pic.twitter.com/4ll0tt2A6I\nއައްޑޫގެ ސިއްހީ ނިޒާމުގެ ކަންކަން ބެއްލެވުމަށް މިނިސްޓަރ ކުރައްވާ ދަތުރުފުޅުގައި އައްޑޫގެ އެންމެ ބޮޑު ހޮސްޕިޓަލް ހިތަދޫ ރީޖަނަލް ހޮސްޕިޓަލާއި، މަރަދޫ ސިއްހީ މަރުކަޒުގެ އިތުރުން ފޭދޫ އަދި ހުޅުމީދޫގެ ސިއްހީ މަރުކަޒަށް ވަނީ ވަޑައިގެންފައެވެ.\nހެލުތު މިނިސްޓަރ އަބްދުﷲ އަމީން ވިދާޅުވީ އައްޑޫގެ ސިއްހީ ހިދްމަތްދޭ ސަރުކާރުގެ ހޮސްޕިޓަލާއި ސިއްހީ މަރުކަޒު އަދި އަމިއްލަ ކުލިނިކް ތަކަށް ޒިޔާރަތް ކުރުމުގެ އެންމެ ބޮޑު ބޭނުމަކީ ހުރިހާ ފަރާތްތައް ގުޅިގެން ރަނގަޅު ހިދްމަތެއް ފޯރުކޮށްދިނުމަށް ކުރެވިދާނެ ކަންކަން ބެއްލެވުމަށް ކުރެއްވި ޒިޔާރަތެއްކަމަށެވެ.\nއައްޑޫ ސިޓީ ކައުންސިލާއި އެކު މިއަދު ހެނދުނު ބޭއްވި ބައްދަލުވުމުގައި މިނިސްޓަރ އަމީން ވަނީ އައްޑޫގައި ގާއިމްކޮށްފައިވާ ސިއްހީ ހިދްމަތްދޭ ތަންތަނުން އެއް ނެޓްވޯކެއްގެ ދަށުން ހިދްމަތް ލިބޭނެގޮތް ހެދުމަށް މަސައްކަތް ކުރުމަށް މަޝްވަރާ ކުރައްވާފައެވެ.\nމިނިސްޓަރ ވިދާޅުވީ މިގޮތަށް ހުރިހާތަނެއް ގުޅިގެން ހިދްމަތް ދޭން ފެށިއްޖެ ނަމަ ހިދްމަތްތައް ޑުބްލިކޭޓު ނުވެ އަގު ހެޔޮ ގޮތެއްގައި ހިދްމަތް ދެވޭނެ ކަމަށެވެ. އަދި މިނިސްޓްރީގެ ވިސްނުން ހުރީ ޓެކްނޮލޮޖީގެ އެހީގައި ތަންތަން ގުޅާލައި މައުލޫމާތު ހިއްސާ ކުރެވޭނެ ގޮތަށް ހިދްމަތް ބައްޓަން ކުރުމަށް ކަމަށެވެ.\nއައްޑޫގެ ސިއްހީ ހާލަތު ހުރީ ރާއްޖޭގެ އެހެން ސަރަހައްދުތަކާއި ބަލައި ވަރަށް ދަށްކޮށްކަމަށް މިނިސްޓަރ ފާހަގަކުރެއްވިއެވެ. އަދި ސަރުކާރުގެ އަމާޒަކީ ހިދްމަތް ވީހާވެސް އަވަހަށް ރަނގަޅު ކުރުން ކަމަށެވެ.\nއައްޑޫއަށް ހެލްތު މިނިސްޓަރ ކުރެއްވި ދަތުރުފުޅު ނިންމަވާލެއްވުމަށްފަހު މިއަދު ހަވީރުވަނީ ފުރާވަޑައިގެންފައެވެ.


Trump edhi vadaigenfi nama supporterun vaccine jahaane\nޓްރަމްޕް އެދިވަޑައިގެންފި ނަމަ ސަޕޯޓަރުން ވެކްސިންޖަހާނެ: ޑރ. ފައުޗީ\nޑޮނަލްޑް ޓްރަމްޕް(ކ) އަދި ޑރ. އެންތަނީ ފައުޗީ ކޮވިޑާ ގުޅިގެން މަޝްވަރާކުރައްވަނީ\nއެމެރިކާގެ ކުރީގެ ރައިސް ޑޮނަލްޑް ޓްރަމްޕަކީ ގިނަ ބައެއްގެ މެދުގައި މަގުބޫލް ބޭފުޅެކެވެ. އެމަނިކުފާނަށް ތާއީދުކުރާ ސަޕޯޓަރުން ވަރަށް ގިނަ އެވެ. ކޮރޯނާވައިރަހާ ގުޅުންހުރި ކަންކަމުގައި އެމެރިކާގެ ރައިސް ޖޯ ބައިޑަންއަށް ލަފާދެއްވާ އެޑްވައިޒަރު، ޑރ. އެންތަނީ ފައުޗީ ވިދާޅުވާ ގޮތުން ޓްރަމްޕް އެދިވަޑައިގެންފި ނަމަ އެމަނިކުފާނަށް ލޯބިކުރާ މީހުން ވެކްސިން ޖަހާނެކަން ކަށަވަރެވެ.\nފައުޗީއަކީ ނެޝަނަލް އިންސްޓިޓިއުޓް އޮފް އެލާޖީ އެންޑް އިންފެކްޝަސް ޑިސީޒްގެ ޑައިރެކްޓަރު ވެސް މެއެވެ.\nއެމެރިކާގައި 2020 ގައި އޮތް ރިޔާސީ އިންތިހާބުގައި ޓްރަމްޕަށް 74,222,958 ޕޮޕިއުލާ ވޯޓް ވަނީ ލިބިވަޑައިގެންފަ އެވެ. އެއީ ވޯޓްދިން މީހުންގެ 46.8 ޕަސެންޓެވެ.\nޓްރަމްޕް ފޮކްސް ނިއުސްގެ މާރިއާ ބާޓިރޯމޯއަށް ދެއްވި ފޯނު އިންޓަވިއުއެއްގައި ވިދާޅުވީ އެމެރިކާގައި އާންމުނަށް ދެނީ ރައްކާތެރި ވެކްސިނެއް ކަމަށާއި ކޮންމެ މީހަކު ވެސް ވެކްސިން ޖަހަންޖެހޭ ކަމަށެވެ. އަދި ސަޕޯޓަރުންގެ ކިބައިން ވެކްސިން ޖެހުމަށް ވަނީ އެދިވަޑައިގެންފަ އެވެ.\nޓްރަމްޕް ވެރިކަމުގައި ހުންނަވަނިކޮށް އޮކްޓޯބަރު 2020 ގައި ވަނީ ކޮވިޑަށް ޕޮސިޓިވްވެފަ އެވެ. އެމަނިކުރާނަށް ފަރުވާދެއްވާފައި ވަނީ "އެންޓިބޮޑީ ކޮކްޓެއިލް" އަކުންނެވެ. އަދި ދައުރު ހަމަކުރައްވައި ވައިޓް ހައުސްއިން ނިކުމެވަޑައިގަތުމުގެ ކުރިން ދެމަފިރިން ވަނީ ކޮވިޑް ވެކްސިން ޖައްސަވާފަ އެވެ. އެއީ ކޮން މަކުރާއެއްގެ ވެކްސިނެއް ކަމެއް މީޑިއާއަކަށް ކަށަވަރެއް ނުވެ އެވެ.\nޓްރަމްޕް ވިދާޅުވީ ވެރިކަމުގައި ހުންނެވިއިރު އެމެރިކާގައި ކޮވިޑް ވެކްސިން އުފައްދަން ބާރުއެޅުއްވި ކަމަށާއި ގިނަ މީހުންނަށް އެމަނިކުފާން ކަމުދާ މީހަކަށް ނުވަނީ ބުރަ މަސައްކަތް ކުރަން ޖައްސާތީ ކަމަށެވެ. އަދި ފަހަތުން ދުވެ އަވަހަށް އަމާޒަށް ވާސިލްވާ ބުނާތީ ކަމަށެވެ.\nއެމެރިކާގައި ވެރިކަންކުރެއްވި ބޭފުޅުންގެ ތެރެއިން ދުނިޔޭގައި މިހާރު ތިއްބެވި ބާރަކް އޮބާމާ، ޖޯޖް ޑަބްލިޔު ބުސް، ބިލް ކްލިންޓަން އަދި ޖިމީ ކާޓާ ވަނީ އެމެރިކާގައި ވެކްސިންދިނުމަށް ސަރުކާރުން ހިންގާ ގައުމީ ކެމްޕޭންގައި ބައިވެރިވެ ވަޑައިގެން ވެކްސިންޖެހުމަށް އާންމުންނަށް ހިތްވަރުދެއްވާފަ އެވެ.\nޓްރަމްޕް ވެރިކަމުގައި ހުންނެވިއިރު ވެސް އަދި މިއަދާ ހަމައަށް ވެސް ބަސްމަގު އިޚްތިޔާރުކުރައްވާފައި ވަނީ ވެކްސިނާ ދެކޮޅަށެވެ. އެހެން ނަމަވެސް، ޑރ. އެންތަނީ ފައުޗީއާ އެމެރިކާ ސަރުކާރުން އެދިވަޑައިގަތުމާ ގުޅިގެން މިހާރު އެވަނީ ރާގުބަދަލުކުރައްވައި ވެކްސިންޖެހުމަށް ސަޕޯޓަރުންގެ ކިބައިން އެދިވަޑައިގެންފަ އެވެ.\nއެމެރިކާ ޑޮނަލްޑް ޓްރަމްޕް ކޮވިޑް-19 + ކޮވިޑް ވެކްސިން\nއެފްޑީއޭއަކީ މުސްކުޅި ކަންޒުކަހަނބެއް: ޓްރަމްޕް


SunOnline: Kabul university gai meehaku amihla ah maruvegen dhin hamalaa ehgai 20 meehun maruvehjje\nކާބުލް ޔުނިވާސިޓީގައި މީހަކު އަމިއްލައަށް މަރުވެގެން ދިން ހަމަލާއެއްގައި 20 މީހުން މަރުވެއްޖެ\nމުހައްމަދު ޖަވާދު ޔޫސުފު 02 Nov 2020, 22:51\nއަފާޣާން ސަލާމަތީ ބާުރުތަށް ކާބުލް ޔުނިވާސިޓީގެ ކެންޕަސްގައި ހަރަކާތްތެރިވަނީ\nކާބުލް (ނޮވެމްބަރު 2): ގޮވާތަކެތި ހަށިގަނޑުގައި ހަރުކޮށްގެންހުރި މީހަކު ކާބުލް ޔުނިވާސިޓީއަށް ވަދެ އަމިއްލައަށް މަރުވެގެން ދިން ހަމަލާއެއްގައި 20 މީހުން މަރުވެ 15 މީހުން ޒަޚަމް ވެއްޖެއެވެ.\nއަފްޣާން އަމަނާބެހޭ ފަރާތްތަކުން މި ޙަމަލާ ސިފަކޮށްފައިވަނީ ޓެރަރިސްޓް ޙަމަލާއެެއްގެ ގޮތުގައެވެ. މި ޙަމަލާގައި މަރުވި މީހުންނާ އަދި ޒަޚަމްވި މީހުންގެ ތެރޭގައި ގިނައީ ކާބުލް ޔުނިވާސިޓީގައި ކިޔަވާ ދަރިވަރުންކަމަށް އަފްޣާން ސަލާމަތީ ބާރުތަކުން ބުނެއެވެ. މި ޙަމަލާއަށްފަހު ކާބުލް ޔުނިވާސިޓީގެ ކެންޕަސްގެ އެތެރޭގައި ހަތިޔާރުއެޅި ބަޔަކާއި އަފްޣާން ސަލާމަތީ ބާރުތަކާ ދެމެދު ހަމަލާތައް ބަދަލުކުރިކަމަށް އަފްޣާން ދާޚިލީ ވުޒާރާގެ ތަރުޖަމާން ވިދާޅުވިއެވެ.\nރިޕޯޓްތަށް ބުނާގޮތުން އަމިއްލައަށް މަރުވެގެން ދިން ޙަމަލާ އަމާޒުކޮށްފައިވަނީ އަފްޣާނިސްތާނުގެ އިލްމީ ފަރާތްތަކާއި އީރާނުގެ އިލްމީ އަދި ސަގާފީ ފަރާތްތަކާ ގުޅިގެން ކާބުލް ޔުނިވާސިޓީގައި ބޭއްވި ފޮތް މައުރަޒަކަށެވެ. ޙަމަލާ އަމާޒުކުރީ ސީދާ މި ފޮތްމައުރަޒަށްކަން އަފްޣާން ސަލާމަތީ ބާރުތަކުން ކަށަވަރު ކޮށްދީފައި ނުވިނަމަވެސް އަމިއްލައަށް މަރުވި މީހާ އޭނާގެ ހަށިގަނޑު ގޮއްވާލާފައިވަނީ ފޮތް މައުރަޒު އޮތް މާލަމާ ކައިރީގައިވާ ހިސާބެއްގައި ކަމަށް ކާބުލްގައި ހުންނަވާ އަލްޖަޒީރާގެ މުރާސިލު ބުނެއެވެ.\nއަފްޣާނިސްތާނުގެ އެންމެ ބޮޑު ހަނގުރާމަވެރި ޖަމާއަތް ކަމަށްވާ ތަލިބާނުންވަނީ މިއީ އެޖަމާއަތުގެ ހަމަލާއެއް ނޫންކަމަށް ބުނެފައެވެ. ތަލިބާނުންގެ ތަރުޖަމާން ޒަބީހުﷲ މުޖާހިދު ބުނީ ކާބުލް ޔުނިވާސިޓީގައި ދިން ހަމަލާއާ އެޖަމާއަތާ އެއްވެސް ގުޅުންނެތް ކަމުގައެވެ. މިހާރަކަށް އައިސް އަފްޣާނިސްތާނުގައި އަމިއްލައަށް މަރުވެގެން ދޭ ޓެރަރިސްޓް ހަމަލާތަށް އިތުރުވެފައިވާއިރު ތާލިބާނުން ގެންދަނީ އެ ޙަމަލާތަކާ އެޖަމާއަތާ ގުޅުންނެތްކަމަށް ތަކުރާރުކޮށް ކަށަވަރުކޮށް ދެމުންނެވެ.\nނުރައްކާތެރި ޓެރަރިސްޓް ޖަމާއަތެއްކަމަށްވާ އައިއެސް ޖަމާއަތުގެ ހަރަކާތްތަށް އަފްޣާނިސްތާނުގައި ވަރަށް ބާރަށް ފެތުރި އެގައުމުގެ އައިއެސް ގޮފި ބޮޑުވެ ފުޅާ ވަމުންދާކަމުގެ އިންޒާރު އަފްޣާން ސަރުކާރާ އަދި ތާލިބާނުންވެސް ދެމުން ގެންދާތާ އަހަރެއްހާ ދުވަސް ވެއްޖެއެވެ. މިދިޔަމަހު ކާބުލްގައި މީހަކު އަމިއްލައަށް މަރުވެގެން ދިން ޙަމަލާއަކީ އައިއެސް ގެ ޙަމަލާއެއްކަމަށް އަފްޣާން ސަލާމަތީ ބާރުތަކުންވަނީ ތުހުމަތުކޮށްފައެވެ. (އަލްޖަޒީރާ)


SunOnline: Covid Thoofaanugai Dhivehin 1 Aharu\n6 month 1 week ago\nކޮވިޑް ތޫފާނުގައި ދިވެހިން އެއް އަހަރު\nކޮވިޑް19ގެ ތޫފާނުގައި ދިވެހިން އެއް އަހަރު: އޭޕްރީލް 15، 2020: ކޮވިޑް19 ޖެހިފައިވާ މީހަކު މާލެއިން ފެނުމާ ގުޅިގެން، 24 ގަޑިއިރަށް މާލެ ސަރަހައްދު ބަންދުކުރުން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ޖޫން 18، 2020: ކޮވިޑް19ގެ ޕޮޒިޓިވް ކޭސްއެށް މާލޭއިން ފެނުމާގުޅިގެން މާލޭ ސަރަހައްދު ލޮކްޑައުން ކުރުމާށްފަހު ދެ މަސް ދުވަސް ފަހުން ބޮޑު ލުއިތަކެއް ދިނުމާއެކު ކުޑަކުދިންނަށް ބޭރަށް ނިކުމެ އުފާކުރުން: ކުޑަ ކުދިންނަށް ބޭރަށް ނިކުމެވޭނެ ވަގުތަކީ ހަވީރު 4:00 - 6:00 އަަށް - ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ފެބްރުއަރީ 24، 2021: ރާއްޖޭގައި ލިޔެކިޔުން ނެތި ދިރިއުޅޭ ބިދޭސީން ކޮވިޑް-19 ވެކްސިން ދިނުން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ފެބްރުއަރީ 1، 2021: ރާއްޖޭގައި ކޮވިޑް-19 ވެކްސިން ދިނުމުގެ ޕްރޮގްރާމް ސޯޝަލް ސެންޓަރުގައި ފެށުން: ރާއްޖޭގައި ބޭނުންކުރަނީ އޮކްސްފޯޑް-އެސްޓްރާޒެނެކާ ކޮވިޑް-19 "ކޮވިޝީލްޑް" ވެކްސިން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ސެޕްޓެމްބަރ 1، 2020: ކޮވިޑް-19 އާ ގުޅޭ ގޮތުން އާންމުން ހޭލުންތެރިކޮށް އެ ބަލި ފެތުރުން ހުއްޓުވުމަށް ދިވެހި މީޑިއާތައް އިސް ނަގައިގެން 'ކޮވިޑް ހުއްޓުވާނީ އަހަރެން' ނަމުގައި ކެމްޕެއިން ފެށުން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: އޮގަސްޓު 23، 2020: މާލޭ ސަރަހައްދުގައި ކޮވިޑް-19ގެ ކޭސްތައް އިތުރުވަމުންދާތީ މާލެ، ވިލިމާލެ އަދި ހުޅުމާލޭގައި ރޭގަނޑު 8:00އިން ފެށިގެން ފަތިހު 5:00 ވަންދެން އެއްގަމު އުޅަނދު ދުއްވަން މަނާ ކުރުން -- ސަން ފޮޓޯ -- ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ޖުލައި 10، 2020: ކޮވިޑް19 އާ ގުޅިގެން މާލެ ސިޓީގެ މިސްކިތްތަކުގައި ޖަމާއަތް ހެދުން މެދުކަނޑާލިތާ ތިން މަހަށް ވުރެ ގިނަ ދުވަހަށްފަހު، މާލޭގެ މިސްކިތްތަކުގައި ހުކުރު ނަމާދު ކުރަން ފެށުން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ޖުލައި 1، 2020: މާލެ ސަރަހައްދު (މާލެ، ހުޅުމާލެ، ވިލިމާލެ، ތިލަފުށި، ގުޅިފަޅު)ގައި ޖަމާއަތުގައި ނަމާދު ކުރަން ފެށުން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ޖުލައި 1، 2020: ކޮވިޑް19ގެ ނުރައްކަލާއެކު ސްކޫލްތައް ބަންދު ކުރުމަށްފަހު، ރައްކާތެރިކަމުގެ ފިޔަވަޅުތަކާއެކު ސްކޫލްތައް އަލުން ހުޅުވުން: އަދި ސްކޫލްތަކުގައި ކިޔަވައިދޭން ފެށީ ގްރޭޑް 9-12 އަށް -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ޖޫން 9، 2020: މާލޭގައި އިއުލާނުކޮށްފައިވާ ފުރަބަންދަށް ލުއި ދިނުމާއެކު ކޮންމެ ދުވަހެއްގެ ފަތިހުން 05:00 އިން ފެށިގެން 08:00 ގެ ނިޔަލަށް ދުވަސްވީ މީހުންނަށް ކަސްރަތުކުރުމަށް ބޭރަށް ނިކުތުމުގެ ފުުރުސަތު ވަނީ ދީފައި: އެއާއެކު ގިނަ އަދަދެއްގެ ދުވަސްވީ މީހުން ކޮންމެ ދުވަހެއްގެ ހެނދުނު ކަސްރަތުކޮށް ހިނގާލުމަށް ނިކުމޭ -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު:\nކޮވިޑް19ގެ ތޫފާނުގައި ދިވެހިން އެއް އަހަރު: މެއި 28، 2020: މާލޭގެ އެކި ސަރަހައްދުތަކުގައި އާރް އާރް ޓީމްތަކުން މަގުމަތިންދާ މީހުންގެ ރެންޑަމް ސާމްޕަލް ނެގުމުގެ ތެރެއިން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ކޮވިޑް19ގެ ތޫފާނުގައި ދިވެހިން އެއް އަހަރު:މެއި 24، 2020: "ތޫފާނު"ގެ ތެރެއިން އައި ހިމޭން ފިތުރު އީދު 1441: މޫސުން ގޯސް ނޫނަމަ ބޮޑު ޖަމާއަތުގައި ނަމާދުކުރާ މާފަނު ސްޓޭޑިއަމް ސަރަހައްދު -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: މެއި 8، 2020: ބަންގި ގޮވުމަށް ކުޑަތަންވެފައި ވަނިކޮށް އާސަހަރާގައި ހަރަކާތްތެރިވަމުން ދިޔަ ސިފައިން ރޯދަ ވީއްލުމަށް ތައްޔާރު ވަނީ --- ސަން ފޮޓޯ/ މުހައްމަދު މުޒައްޔިން ނާޒިމް\nކޮވިޑް19ގެ ތޫފާނުގައި ދިވެހިން އެއް އަހަރު: މޭ 7، 2020: ކޮވިޑް19 ފެތުރޭތީ މުޅި ރާއްޖޭގައި ވަނީ މިސްކިތްތަކުގައި ޖަމާއަތުގައި ނަމާދުކުރުން ވަގުތީގޮތުން ހުއްޓާލައި، މިސްކިތްތަކަށް މީހުންނަށް ނުވަދެވޭ ގޮތަށް ބަންދުކޮށްފައި. އާންމުކޮށް ރަމަޟާން މަހުގައި ފުރާލާ މިސްކިތްތަކަށް މި ރަމަޟާން މަހު ވަދެ ހަދަނީ ބަންގި ގޮވުމަށް މުދިމުން އެކަނި — ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: އޭޕްރީލް 24، 2020: ރޯދަމަހުގެ ފުރަތަމަ ދުވަހު އެހެން އަހަރުތަކުގެ ރޯދަމަހާ ހިލާފަށް މާލެތެރެ އޮތީ ފަޅުވެފަ. ހަލުވިކަމާއެކު ފެތުރެމުން ދާ ކޮވިޑް 19ގެ ސަބަބުން އެންމެ ލޮކްޑައުންގައި ތިބެން ޖެހި، ރޯދަ ކުރުކުރަން ހަވީރު ފިނި ބުރުޖަހަން ނިކުނަންނަ މަގުތައް ވަނީ ފަޅުވެ މުޅި ރަށުތެރެ ހިމޭންވެފައި -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: އޭޕްރީލް 19، 2020: އެސްޓީއޯގެ އޮންލައިން ސްޓޯރަށް ގިނަ އަދަދެއްގެ އޯޑަރުތައް އައިސް ޑެލިވަރީތައް ފުނިޖެހުމާއެކު އެ މަސައްކަތް ކުރުމަށް ނިކުތީ ދިވެހި ސިފައިން. ސިފައިންގެ ބޭކަލުންނާއި، ބޭކަންބަލުން ދަނީ މާލޭގެ ގޭގެއަށް އެސްޓީއޯގެ ފަރާތުން މުދާ ޑެލިވަރ ކޮށްދެމުން -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ޖުލައި 15، 2020: ކޮވިޑް19އާ ގުޅިގެން ތިން މަހަށްވުރެ ގިނަ ދުވަހަށް ރާއްޖޭގެ ބޯޑަރު ބަންދު ކުރުމަށް ފަހު އަލުން ހުޅުވާލުން: ހުޅުވާލުމުގެ ގޮތުން ރާއްޖޭގެ މައި އެއާޕޯޓް، ވެލާނާ އިންޓަނޭޝަނަލް އެއާޕޯޓް (ވީއައިއޭ)އަށް ޖައްސާފައި ވަނީ ގަތަރު އެއާވޭސްގެ ފްލައިޓެކެވެ. އެ ފްލައިޓުން 104 ޓޫރިސްޓަކު މިއަދު ރާއްޖެ ވަނީ އައިސްފައި -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު:މެއި 24، 2020: "ތޫފާނު"ގެ ތެރެއިން އައި ހިމޭން ފިތުރު އީދު 1441: މޫސުން ގޯސް ނޫނަމަ ބޮޑު ޖަމާއަތުގައި ނަމާދުކުރާ މާފަނު ސްޓޭޑިއަމް ސަރަހައްދު -- ސަން ފޮޓޯ/ ފަޔާޒު މޫސާ\nކޮވިޑް19ގެ ތޫފާނުގައި ދިވެހިން އެއް އަހަރު: ފެބްރުއަރީ 18، 2021: މީގެ ކުރިން ދުވަހަކު ވެސް ނުފެތުރޭހާ ގިނައިން މި ދުވަސްވަރު ވެރިރަށް މާލޭގައި ދަނީ ކޮވިޑް ފެތުރެމުން. ބަލި ކޮންޓްރޯލް ކުރުމަށް ހަރުކަށި ފިޔަވަޅު ވަނީ އަޅާފައި.12 ގަޑިރަށް އެއްގަމު އުޅަނދު ދުއްވުން މަނާ. އެއީ ހަވީރު6 އިން ފެށިގެން ހެނދުނު6އަށް. އަދި ރޭގަނޑު11ގެ ފަހުން ބޭރަށް ނުކުތުން މަނާ. ފޮޓޯތަކުން ތިޔަ ފެންނަނީ އަޅާފައިވާ ފިޔަވަޅުތަކާއެކު، މާލެއަށް ހިމޭންކަން ވެރިވެފައިވާ މަންޒަރު -- ސަން ފޮޓޯ/ ފަޔާޒު މޫސާ


އިރާނުގެ ނިއުކްލިއަރ އެއްބަސްވުން: ޔޫރަޕުން އެދޭ ގޮތަށް ލުއި...\nއިރާނުގެ ނިއުކްލިއަރ މައްސަލަ\nއިރާނުގެ ނިއުކްލިއަރ އެއްބަސްވުން: ޔޫރަޕުން އެދޭ ގޮތަށް ލުއި ނުދެވޭނެ ކަމަށް އެމެރިކާ އިން ބުނެފި\nނިއުކްލިއަރ އެއްބަސްވުމުން އެމެރިކާ ވަކިވީ މި އަހަރުގެ މެއިމަހު\nނިއުކްލިއަރ އެއްބަސްވުން އެކުލަވާލީ 2015 ވަަނަ އަހަރު\n17 ޖުލައި 2018 | އަންގާރަ 09:03\nއީރާނުގެ ހަކަތައިގެ ދާއިރާގައި ޔޫރަޕުގެ އެތައް ކުންފުންޏަކުން ވަނީ އިންވެސްޓްކޮށްފައި\nއީރާނާ މެދު ފިޔަވަޅު އަޅާއިރު ޔޫރަޕްގެ ކުންފުނިތައް އިސްތިސްނާ ކުރުމަށް ވިލާތުގެ އިއްތިހާދުން އެދުނު އެދުމަށް އެމެރިކާ އިން އިންކާރުކޮށްފިއެވެ.\nޔޫރަޕްގެ ގައުމުތަކަށް އެމެރިކާގެ ސެކްރެޓަރީ އޮފް ސްޓޭޓް މައިކް ޕޮމްޕެއޯ ފޮނުއްވި ސިޓީފުޅުގައި ވިދާޅުވެފައި ވަނީ ވިލާތުގެ އިއްތިހާދުގެ އެދުން އެމެރިކާ އިން ބަލައިނުގަތީ އިރާނަށް ފިއްތުންތައް ކުރިމަތިކުރެވޭނެ އެންމެ ބޮޑަށް ފިއްތުންތައް ކުރިމަތިކުރުވުމަށް ކަމަށެވެ. ޕޮމްޕެއޯ ވިދާޅުވެފައި ވަނީ އިސްތިސްނާއެއް ދެވޭނީ އެ ކަމަކުން އެމެރިކާގެ ގައުމީ ސަލާމަތަށް ފައިދާއެއް ވާނަމަ ކަމަށެވެ.\nވޮޝިންގޓަނުން އީރާނަށް އަޅާ ދަތިކުރުމުގެ އާ ފިޔަވަޅުތަކުގެ ސަބަބުން ވިލާތުގެ ގައުމުތަކަށް އެތައް ބިލިއަން ޑޮލަރެއްގެ ވިޔަފާރީގެ ގެއްލުމާއި ކުރިމަތިލާން ޖެހިދާނެކަމުގެ ކަންބޮޑުވުން އެ ގައުމުތަކަށް ވަނީ ކުރިމަތިވެފައެވެ.\n"އަޅުގަނޑުމެން މި ބަލަނީ ކުރިން ދެކެފައި ނުވާފަދަ މާލީ ފިއްތުންތަކެއް އީރާނުގެ ސަރުކާރަށް ކުރިމަތިކުރަން" އެމެރިކާގެ ޓްރެޝަރީ ސެކްރެޓަރީ ސްޓީވަން މަނޫޗަން ވެސް ސޮއިކުރައްވާފައިވާ ސިޓީގައި ވިދާޅުވެފައިވާ ކަމަށް އެންބީސީން ބުނެފައިވެއެވެ.\nއެ ސިޓީގައި ބުނެފައިވާ ގޮތުގައި ވަރަށް ޚާއްސަ ހާލަތެއްގައި މެނުވީ އިސްތިސްނާއެއް ނޯންނާނެއެވެ.\nއެމެރިކާއިން އިރާނަށް ހަރުކަށި ފިޔަވަޅުތަކެއް އަޅާފައި ވަނީ 2015 ވަނަ އަހަރު އީރާނާ އެކު ދުނިޔޭގެ ބާރުތަކުން ވި ނިއުކްލިއަރ އެއްބަސްވުމުން އެމެރިކާ ވަކިވުމަށް ފަހު މެއި މަހުގެ ތެރޭގައެވެ.\nރައީސް ބަރަކް އޮބާމާގެ ވެރިކަމުގައި އެެމެރިކާ އާއި، ރަޝިއާ އާއި، ޗައިނާ އާއި، ފްރާންސާއި، އިނގިރޭސިވިލާތާއި، ޖަރުމަނު ވިިލާތުން، އީރާނާ އެކު، ވި ނިއުކްލިއަރ އެއްބަސްވުން ގާއިމް ކުރީ 2015 ވަނަ އަހަރުއެވެ.


Molhu nuviyas hurihaa kameh dhiyaee ranagalah: Nazeeh\nމެޗުން ބަލިވިޔަސް ހުރިހާ ކަމެއް ދިޔައީ ރަނގަޅަށް: ނަޒީހް\nވިކްޓަރީ މާޒިޔާގެ މެޗްުގައި ވިކްޓަރީގެ ކީޕަރަށް އަނިޔާވެގެން ވެއްޓިފައި: މިރޭ ކުޅުނީ ތާރީހީ މެޗެއް -- އަވަސް ފޮޓޯ: އަހުމަދު ޝުރާއު\nއުރީދޫ ދިވެހި ޕްރިމިއާ ލީގްގައި މިރޭ މާޒިޔާ އަތުން 2-1 ނަތީޖާއަކުން ވިކްޓްރީ ބަލިވި މެޗްގައި މޮޅު ނުވި ނަމަވސް އެހެން ހުރިހާ ކަމެއް ދިޔައީ ރަނގަޅަށް ކަމަށް ވިކްޓްރީގެ ކޯޗް މުޙައްމަދު ނަޒީހް ބުނެފިއެވެ.\nމެޗްގައި މާޒިޔާގެ ލަނޑުތައް ކާމިޔާބު ކުރީ ކެޕްޓަން އަސަދުﷲ ޢަބްދުﷲ (އަސައްކޮ) އާއި މުޙައްމަދު އުމޭރެވެ. ވިކްޓްރީގެ ހަމައެކަނި ލަނޑު ކާމިޔާބު ކުރީ ބިދޭސީ ފޯވަޑް އޮމަޑޫއެވެ.\nދެ ވަނަ ހާފުގައި ވިކްޓްރީއިން ވަނީ ކުޅުން ރަނގަޅުކޮށް މާޒިޔާގެ ގޯލަށް ނުރައްކާކޮށްފަ އެވެ. އެގޮތުން މެޗް އެއްވަރު ކުރުމަށް ވެސް ވިކްޓރީއަށް ވަނީ ރަނގަޅު ފުރުސަތެއް ލިބިފައެވެ.\nމާޒިޔާގެ ކޯޗް އަލީ ސުޒޭނު\nނަޒީހް ބުނީ ފުރަތަމަ ހާފުގައި ކުރިމަތިވި މައްސަލައަކީ ޓީމުގެ ކީ ބައެއް ކުޅުންތެރިންނަށް މެޗް ތެރެއަށް ނުވަދެވުން ކަމަށެވެ. އަދި ބުނީ ވިކްޓރީއިން ބެލީ މާޒިޔާ އެންމެ ފަހުން ކުޅުނު މެޗްގައި އެޓީމުގެ ކުޅުމުން އުނިވާތަންކޮޅު ބޭނުން ހިފައިގެން މެޗްގެ ތެރެއަށް ވަނުމަށް ކަމަށެވެ.\nމާޒިޔާގެ ކޯޗް ޢަލީ ސުޒޭން ބުނީ މާޒިޔާ ކުޅެމުން ދިޔައީ ޕްރެޝަރުގައި ކަމަށެވެ. އެހެން ދިމާވީ ވޭތުވެދިޔަ 25 ދުވަހު ގައުމީ ޓީމަށް މާޒިޔާގެ ގިނަ ކުޅުންތަރިންތަކެއް ދޫކުރަން ޖެހުމުން، އެ ކުޅުންތެރިންނާއެކު މަދު އަދަދެއްގެ ފަރިތަ ކުރުންތަކެއްކޮށް މެޗަށް ނިކުތުމުން ކަމަށް ވެސް ބުންޏެވެ. ނަމަވެސް ވިކްޓްރީއިން އެޓީމުގެ މުޅި ޓީމު އެކުގައި ވޭތުވެދިޔަ 25 ށް ދުވަހު ޕްރެކްޓިސްކޮށް އެކުވެރިކަމުގެ މެޗްތަކެއް ކުޅެ މެޗަށް ނިކުތުމުން އެޓީމަށް މެޗްގައި ފައިދާތަކެއް ހުރި ކަމަށް ސުޒޭން ބުންޏެވެ.\nވިކްޓަރީގެ ކޯޗް ނަޒީހު\nނަޒީހްގެ އެއް ބަނޑު އެއްބަފާ ބޭބޭ މާޒިޔާގެ ކޯޗް ޢަލީ ސުޒޭންއާ ދެކޮޅަށް ކުޅެން ޖެހުމުން ކުރެވޭ އިހްސާސަކީ ކޮބައިތޯ ސުވާލުކުރުމުން، ނަޒީހް ބުނީ އެ ސުވާލު އަމާޒުވާތީ ވެސް އޭނާ ފެންކަޅިވާ ކަމަށާއި، އެވާހަކަ ދައްކަން އުނދަގޫ ކަމަށެވެ.\nމިރޭ ނަޒީހްއާ ދެކޮޅަށް ސުޒޭން ކާމިޔާބު ހޯދިއިރު ވިކްޓްރީގެ ގޯލް ކީޕަރު ޓްރޭނަރު އަޙްމަދު ރިޔާޒު (ގާނާ) އާއި ވިކްޓރީގެ ބޯޑު މެންބަރު އަދި ކުރީގެ ފުޓްބޯޅަ ކުޅުންތެރިޔާ ޝިނާޒް އާލީއަކީ ވެސް ސުޒޭންގެ އެއްބައްޑު އެއްބަފާ މީހުންނެވެ.\nނަމަވެސް ސުޒޭން ބުނީ "ކުޅިވަރުގައި އޭނާއަކީ ވަރަށް އަމިއްލަ އެދުން ބޮޑު މީހެއް ކަމަށާއި، އޭނާ އެދެނީ އަބަދުވެސް އޭނާގެ ޓީމު މޮޅުވުމަށް" ކަމަށެވެ.\nމެޗަށް އެފްއޭއެމްއިން ވަނީ ސުޒޭންގެ ބައްޕއަށްވެސް ދައުވަތު ދީފައެވެ. ލީގްގައި މާދަމާ ރޭ ކުޅޭ މެޗްގައި ބައްދަލު ކުރާނީ އީގަލްސްއާއި ޔުނައިޓަޑް ވިކްޓްރީއެވެ.\nމާޒިޔާ އަލީ ސުޒޭން ވިކްޓަރީ


League ge furathama3point Chelsea kashavaru kohfi\nލީގުގެ ފުރަތަމަ ތިން ޕޮއިންޓް ޗެލްސީ ކަށަވަރުކޮށްފި\nމިސީޒަނުގެ ލީގުގައި ހޯދި ފުރަތަމަ މޮޅާއެކު ޗެލްސީ ތިން ޕޮއިންޓް ކަށަވަރު ކޮށްފިއެވެ.\nނޯވިޗްއާ ދެކޮޅަށް ކުޅުނު ޗެލްސީ މޮޅުވީ 3-2 ގެ ހަނި ނަތީޖާއަކުންނެވެ. ޕްރިމިއާ ލީގަށް އަލަށް ޕްރޮމޯޓްވި ނޯވިޗްގެ ދަނޑުގައި ކުޅުނު މި މެޗު ރަނގަޅަށް ފަށާފައިވަނީ ޗެލްސީއެވެ. އެގޮތުން3ވަނަ މިނެޓުގައި ޓެމީ އެބްރަހަމް ކާމިޔާބުކުރި އަވަސް ގޯލާއެކު ޗެލްސީ ވަނީ ލީޑް ނަގާފައެވެ.\nޗެލްސީގެ ގޯލަށް ގިނައިރުތަކެއް ނުވަނީސް މި ސީޒަނުގައި ރަނގަޅު ނަތީޖަތަކެއް ނެރެމުން އަންނަ ނޯވިޗް ވަނީ6ވަނަ މިނެޓުގައި ޓޮޑް ކާންޓްވެެލްގެ ގޯލާއެކު ނަތީޖާ އެއްވަރު ކޮށްފައެވެ. ނޯވިޗްއުން ކާމިޔާބުކުރި މި ގޯލުގައި ޗެލްސީގެ މެދުތެރެ އަދި ޑިފެންސްގެ ފަރުވާކުޑަން ވަރަށް ބޮޑަށް ފާހަގަވެގެން ގޮސްފައިވެއެވެ.\nޕިއުލިސިޗް ދިން ޕާހަކުން ނޯވިޗްގެ ޑިފެންޑަރުން ކައިރިން ވަރަށް ރީއްޗަށް ދެމިގަނެގެން ގޮސް ޗެލްސީއަށް އަނެއްކާވެސް މެޗު ކުރި ހޯދަދިނީ ޒުވާން އެޓޭކިންގ މިޑްފީލްޑާ މޭސަން މައުންޓްއެވެ. ޗެލްސީއިން ގޯލެއް ޖަހާ ކޮންމެ ފަހަރަކުވެސް ހިތްވަރު އެލުވާނުލާ ކުޅުނު ނޯވިޗްއަށް އަނެއްކާވެސް ނަތީޖާ ހަމަހަމަ ކޮށްދިނީ ގޯލް ސްކޯރިންގް ފޯމުގައި ހުރި ޕުއްކީއެވެ. އޭނާ ވަނީ މިދިޔަ ހަފްތާގައި ނިއުކާސަލްއައި ދެކޮޅަށް ހެޓްރިކެއްވެސް ހަދާފައެވެ.\nފުރަތަމަ ހާފުގެ ކުޅުން 2-2 ގައި އޮވެ ނިމުނުއިރު ޗެލްސީއިން ދެވަނަ ހާފް ފެށީ ވަރަށް ވަރުގަދަކޮށެވެ. އެގޮތުން ޗެލްސީ ވަނީ ގިނަ ވަގުތު ބޯޅަ ޑޮމިނޭޓްކޮށް ގިނަ ހަމަލާތަކެއް ފުލުފުލުގައި ފޮނޮވާލާފައެވެ. އޭގެ ނަތީޖާއަކަށްވީ 68 އަށްވަނަ މިނެޓުގައި ފުރަތަމަ ގޯލުވެސް ޖަހައިދިން އެބްރަހަމްގެ ފަރާތުން މެޗުގައި ފެނުނު ދެވަނަ ގޯލާއެކު ނަތީޖާ ޗެލްސީ ކޮޅަށް ބުރަވުމެވެ.\nފުރިހަމަ ވަގުތުގެ ނަތީޖާ 3-2 ގައި އޮވެ ނިމުނު އިރު ނޯވިޗްއަށް މެޗުގެ ދެވަނަ ހާފުގައި އެދެވޭ ކުޅުމެއް ދެއްކިފައެއް ނުވެއެވެ. މުޅި މެޗުގައި ޗެލްސީ ވަނީ ޖުމްލަ 23 ޝޮޓް ފޮނުވާލާފައެވެ.\nމެޗާ ބެހޭގޮތުން ޗެލްސީގެ މެނޭޖަރ ލަމްޕާޑް ބުނީ މި މެޗަކީ އުނދަގޫވި މެޗެއް ކަމަށައި ނޯވިޗްއަކީ މޮޅު ޓީމެއް ކަމަށެވެ. އޭނާގެ ޓީމް މެޗުތަކުގައި ދައްކާ މޮޅު ކުޅުން ނަތީޖާތަކުން ނުފެއްނަ ކަމަށްވެސް ލަމްޕާޑް ބުންޏެވެ.\nމިނަތީޖާއާއެކު ޗެލްސީ ވަނީ ވަގުތީ ގޮތުން ތާވަލުގެ 10 ވަނަ އަށް ޖެހިލާފައެވެ. ނޯވިޗް އޮތީ 13 ވަނައިގައެވެ.


Zareef Iran ge Raees kamah kurimathi nulahvaane\nއީރާންގެ ފޮރިން މިނިސްޓަރު މުހައްމަދު ޖަވާދު ޒަރީފް: އީރާންގެ ރިޔާސީ އިންތިހާބުގައި ވާދަ ނުކުރައްވާނެ\nއީރާންގެ ފޮރިން މިނިސްޓަރު މުހައްމަދު ޖަވާދު ޒަރީފް ރިޔާސީ އިންތިހާބުގައި ބައިވެރިވެ ވަޑައި ނުގަންނަވާނެ ކަމަށް އީރާންގެ ނިއުސް އޭޖެންސީ، އިސްލާމިކް ރިޕަބްލިކް އޮފް އީރާން ބްރޯޑްކާސްޓިން އިން ބުނެފި އެވެ. ނިއުސް އޭޖެންސީން ބުނީ ނެޝަނަލް ސެކިއުރިޓީ ކޮމިޝަނުން ވެސް މިކަން ކަށަވަރުކޮށްދޭ ކަމަށެވެ.\nއީރާންގައި މިއަހަރު ރިޔާސީ އިންތިހާބު ޖޫން 18 ގައި ބާއްވަން ވަނީ ނިންމާފަ އެވެ. ކެންޑިޑޭޓުން ރެޖިސްޓްރީ ވުމަށް މެއި 12 ގައި ހުޅުވާލާނެ އެވެ. އެހެން ނަމަވެސް ކޮވިޑާހެދި ހާލަތު ބަދަލު ކުރުމަކީ ވެސް އޮތް ފުރުސަތެކެވެ. އަދި ވަކި ގޮތަކަށް ނުނިންމަ އެވެ.\nއީރާންގައި ޒަރީފް އަކީ މަގުބޫލް ބޭފުޅެކެވެ. ރައީސް ކަމަށް އެންމެ ރަނގަޅު ކެނޑިޑޭޓަކީ ކޮބައިތޯ ބެލުމަށް ނެގި ވޯޓުން ވެސް އެކަން ވަނީ ދައްކާފަ އެވެ. އީރާން ހަމައަކަށް އަޅުވައި ބައިނަލްއަގްވާމީ މައިދާންތަކުގައި ސާބިތުވުމަށް ބޭނުންވަނީ ޒަރީފް ކަހަލަ ބޭފުޅެއް ކަމަށް އަންނަނީ ބުނެވެމުންނެވެ. އެހެން ނަމަވެސް، މިދާކަށް ދުވަހު އޭނާގެ އޯޑިއޯއެއް ލީކުވި އިރު ދައްކަވާފައި ހުރި ވާހަކަތަކަކާ ގުޅިގެން އަދިވެސް އުޅުއްވަނީ ދެފައި ހޫނުފެނުން ނުނެންގެވިގެންނެވެ.\nޖަވާުދު ޒަރީފް ދެއްކެވި ވާހަކަތަކެއް ކަމަށް ބުނެ ނިއުޔޯކް ޓައިމްސްއިން ޝާއިއުކުރި އޯޑިއޯގައި އޭނާ ވިދާޅު ވަނީ އީރާން ނިއުކްލިއާ ޑީލަށް ދެކޮޅު ހެއްދެވުމަށް ގާސިމް ސުލައިމާނީ ރަޝިއާއާއެކު މަސައްކަތް ކުރެއްވި ކަމަށެވެ.\nއީރާން މެދު އިރުމަތި ޕޮލިޓިކްސް


Dhivehi rayyithunge masalahthahtakaa Uthuru thilafalhu ebbasvun haamakuran jehey: Dr.Muizzu - Dhiyares\nދިވެހި ރައްޔިތުންގެ މަސްލަހަތަށްޓަކާ އުތުރު ތިލަފަޅު އެއްބަސްވުން ހާމަކުރަން ޖެހޭ: ޑރ.މުއިއްޒު\nއިދިކޮޅުން ބޭއްވި ނޫސްވެރިންގެ ބައްދަލުވުމެއްގައި މުއިއްޒު ވާހަކަ ދައްކަވަނީ\nއުތުރުތިލަފަޅުގައި ބަނދަރަކާއި ޑޮކްޔާޑެއް ތަރައްޤީ ކުރުމަށް އިންޑިއާ އާއި އެކު ވެވުނު އެއްބަސްވުމުގެ ތަފްސީލުތައް ރައްޔިތުންނަށް ހާމަކުރަން ޖެހޭނެ ކަމަށް އިދިކޮޅު ޕީޕީއެމްގެ ނައިބު ރައީސް އަދި ކުރީގެ ހައުސިން މިނިސްޓަރު ޑރ.މުހައްމަދު މުއިއްޒު ވިދާޅުވެއްޖެއެވެ.\nމިއަދު ކުރެއްވި ޓުވީޓެއްގައި ޑރ.މުއިއްޒު ވިދާޅުވީ، އެ އެއްބަސްވުމާއި ގުޅޭގޮތުން މީޑިއާ ތަކުން އިވެމުންދާ ކަންބޮޑުވުންތައް އުފެދޭ ފަދަ ރިޕޯޓުތަކަށް ބަލާއިރު މާލޭ ރައްޔިތުންނާއި އަދި މުޅި ރާއްޖޭގެ ރައްޔިތުންގެ މަސްލަހަތަށްޓަކައި އެ އެއްބަސްވުން ހާމަކުރަން ޖެހޭކަމަށް ދެކެވަޑައިގަންނަވާކަމަށެވެ.\nއުތުރުތިލަފަޅު އެއްބަސްވުމުގައި މިއަދު ސޮއި ކޮށްފައިވާއިރު އެ އެއްބަސްވުމާއި ގުޅޭ ގިނަ ކަންކަން ސަރުކާރުން ވަނީ ސިއްރުކޮށްފައެވެ. މިގޮތުން އެ އެއްބަސްވުމުގެ ދަށުން ރާއްޖެއަށް އަންނަ އިންޑިއާ މީހުން ރާއްޖޭގައި ދެމި ތިބޭނެ މުއްދަތުވެސް ހާމަކޮށްފައިނުވެއެވެ.\nއެކަމާއި ގުޅޭގޮތުން މިއަދު ބޭއްވި ނޫސްވެރިންގެ ބައްދަލުވުމެއްގައި މި އެއްބަސްވުމުގެ ދަށުން އުތުރުތިލަފަޅުގައި އެތަން ބަލަހައްޓަން އިންޑިއާ ސިފައިން ތިބޭނެތޯ ސުވާލު ކުރުމުން ވައިސް ޗީފް އޮފް ޑިފެންސް ފޯސް ޖެނެރަލް އަބްދުއްރަހީމް ވިދާޅުވީ އިންޑިއާ ސިފައިން ނުތިބޭނެ ކަމަށެވެ. އަދި އެތަނުގައި ތިބޭނީ އިންޑިއާގެ ޓެކްނިކަލް މީހުން ކަމަށް އޭނާ ބުންޏެވެ. އަދި ޓެކްނިކަލް ފަރާތްތަށް ނިސްބަތްވަނީ ކޮން މުއައްސަސާއަކަށްތޯ ސުވާލު ކުރުމުން އެ ސުވާލަށް ޖަވާބު ނުދެއްވިއެވެ.\nއިންޑިއާއި އެކު ވެފައިވާ އެއްބަސްވުމުގެ ނަމަކީ "ޑިވެލޮޕްމަންޓަ، ސަޕޯޓު، އެންޑް ދަ މައިންޓެނޭންސް އޮފް ދަ މޯލްޑިވްސް ނޭޝަނަލް ޑިފެންސް ފޯސް ހާބާ ސިފަވަރު އެޓް އުތުރުތިލަފަޅު"އެވެ. އެހެންކަމުން މި އެއްބަސްވުމުގެ ދަށުން އެތަން މެއިންޓެން ކުރުމުގެ ނަމުގައި އިންޑިޔާ ސިފައިން އެ ތަނުގައި ޤާއިމުވެ ތިބޭނެއެވެ. .\nއިންޑިއާ އިންޑިއާގެ އަސްކަރިއްޔާ ޑިފެންސް މިނިސްޓްރީ ޑރ.މުއިއްޒު


Gaathilunnah maruge adhabu dhinumah govaalaifi\nތޫނު އެއްޗަކުން ހަމަލާދީ ރޭ މަރާލި ޓެކްސީ ޑްރައިވަރު ގާސިމް ހަސަން --\nތޫނު އެއްޗަކުން ހަމަލާދީ ރޭ މަރާލި ޓެކްސީ ޑްރައިވަރު ގާސިމް ހަސަންގެ ގާތިލުންނަށް މަރުގެ އަދަބު ދިނުމަށް ދިވެހި ޑްރައިވަރުންގެ ޖަމިއްޔާއިން ގޮވާލައިފި އެވެ.\nދިވެހި ޑްރައިވަރުންގެ ޖަމިއްޔާއިން ނެރެފައިވާ ބަޔާނެއްގައި ބުނެފައިވަނީ ގާސިމަށް ހަމަލާދީ މަރާލި މީހުން ހޯދާ، ލާއިންސާނީ އެ އަމަލު ހިންގި މީހުންނަށް އިސްލާމްދީނުގައި އަންގަވާފައިވާ ހުކުމް ގާއިމްކޮށްދިނުމަށް ސަރުކާރާ ކަމާބެހޭ އިދާރާތަކަށް ގޮވާލާ ކަމަށެވެ.\nބައެއްގެ ރަހުމްކުޑަ ހަމަލާތަކެއްގައި ވަރަށް ބޮޑަށް ޒަހަމްވެފައި އޮއްވާ ގާސިމް ފެނިފައިވަނީ ރޭ 21:07 އެހާކަންހާއިރު ހުޅުމާލެ ރީތިގަސްމަގުގައި އޮއްވައެވެ. ގާސިމް ހޮސްޕިޓަލަށް ގެންދިޔަތާ މާގިނަ އިރުތަކެއްނުވެ ވަނީ މަރުވެފައެވެ.\nމި މަރާއި ގުޅޭގޮތުން މިހާތަނަށް ފުލުހުން މާގިނަ މައުލޫމާތުތަކެއް ހާމަކޮށްފައެއް ނުވެއެވެ. އަދި ފުލުހުން ވަނީ ގާސިމްގެ މަރާ ގުޅިގެން އެއްވެސް މައުލޫމާތެއް ލިބިފައިވާނަމަ ހިއްސާކުރުމަށްވެސް އެދިފައެވެ.\nގާސިމްގެ މަރާ ގުޅިގެން ފުލުހުން ވަނީ ބަލާ ފާސްކުރުމުގެ އޮޕަރޭޝަނެއް ހިންގާފައެވެ. އަދި ވަރަށް ބާރަށް ތަހުގީގު ކުރިއަށްދާ ކަމަށް ވަނީ ހާމަކޮށްފައެވެ.\nގާސިމްގެ ބައެއް ރަހްމަތެރިން ބުނީ އޭނާއަށް އެފަދަ އަނިޔާއެއް ދޭންޖެހޭ ސަބަބެއް ނޭންގޭ ކަމަށެވެ. މަޑުމައިތިރި މީހުންނާ ގުޅޭ ގާސިމްއަކީ މީގެ 20 އަހަރު ކުރިން ފެށިގެން ޓެކްސީ ކުރަމުންދާ މީހެކެވެ. އިއްޔެ ހަވީރު މާލޭގައި ގާސިމް ދުއްވާ ޓެކްސީއާއި ސައިކަލެއް ޖެހި އެކްސިޑެންޓްވެފައިވާ ކަމަށް ބައެއް މީހުން ބުނެއެވެ. އަދި އެވަގުތު ސައިކަލްގައި ތިބި މީހުން ގާސިމަށް އިންޒާރު ދީފައިވާ ކަމަށްވެސް އަޑު ފެތުރިފައިވެއެވެ. އެކަމާ ގުޅޭގޮތުންވެސް ފުލުހުންގެ ބަހެއް އަދި ނުލިބެއެވެ.\nގާސިމްގެ މައްޗަށް ކަށުނަމާދު ކުރުމަށް ފަހު ވަޅުލާފައިވަނީ މިއަދުގެ މެންދުރު ނަމާދަށްފަހު އާސަހާރަގައެވެ.\nމޯލްޑިވްސް ޕޮލިސް ސާވިސް މަރުތައް ތަހުގީގު ކުރާ ކޮމިޝަން\n"އަޑީ ދައުލަތް" ހޯދަން ކުއްލި މައްސަލައެއް\nއިންސާފު ނުލިބުމުގެ ޒިންމާއިން ނުރެކެވޭނެ: އިދިކޮޅު


ޑރ. އަފްރާޝީމް ޢަލީގެ ވަކިވެދިއުމަށް 8 އަހަރު، އެއީ ރ. އަތޮޅުގެ ފަޚުރުވެރި ދަރިއެއް! – Meedhoo Times\nޑރ. އަފްރާޝީމް ޢަލީގެ ވަކިވެދިއުމަށް 8 އަހަރު، އެއީ ރ. އަތޮޅުގެ ފަޚުރުވެރި ދަރިއެއް!\nOctober 2, 2020 | އިބްރާހިމް ރަފްހާން\nރ. އުނގޫފާރަށް އުފަންވެވަޑައިގެންނެވި ޑރ. އަފްރާޝީމް ޢަލީއަށް ބަޔަކު ތޫނު އެއްޗެހިން ހަމަލާދީ އަވަހާރަކޮށްލިތާ މިއަދަށް މިވަނީ 8 އަހަރު ދުވަސްވެފައެވެ.\nރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރުކަން ކުރައްވަމުން ގެންދެވި ޑރ. އަފްރާޝީމް ޢަލީއަށް ހަމަލާދީފައިވަނީ ޓީވީއެމްގެ ދީނީ ޕްރޮގުރާމެއް ނިންމަވާލެއްވުމަށްފަހު އެނބުރި ގެއަށް ވަޑައިގެން ވަގުތު ދިރިއުޅުއްވާ ގޭގެ ދޮރުމަތިންނެވެ. އެމަނިކުފާނު އަވަހާރަވި ހަބަރު ރާއްޖޭގެ ހުރިހާ ރައްޔިތުން، ހާއްސަކޮށް ރ. އަތޮޅުގެ ރައްޔިތުން އެހީ ފުންހިތާމައާއި ކުއްލި ސިހުމާއެކުގައެވެ. ޑރ. އަފްރާޝީމް ޢަލީއަކީ މުޅި ރ. އަތޮޅުގެ ފަޚުރުވެރި ދަރިއެކެވެ. އަތޮޅަށާއި ޤައުމަށް އެތަށް ގޮތަކުން ހިދުމަތް ކުރެއްވި ބޭފުޅެކެވެ. ދީނީ ޢިލްމު ފޯރުކޮށްދެއްވުމުގައިވެސް އެމަނިކުފާނު ނުހަނު ގިނަ މަސައްކަތްތަކެއްކޮށްދެއްވާފައިވެއެވެ.\nޑރ އަފްރާޝީމް ޢަލީ އަކީ ޑޮކްޓަރ އޮފް ފިލޯސަފީ ނުވަތަ ޕީއެޗްޑީ މެލޭޝިޔާގެ އިންޓަނޭޝަނަލް އިސްލާމިކް ޔުނިވަސިޓީގައި ފުރިހަމަ ކުރައްވާފައިވާ ބޭފުޅެކެވެ. ޑރ އަފްރާޝީމް ޢަލީ ޕީއެޗްޑީ ހެއްދެވީ އިސްލާމީ ޝަރީޢާ ގެ ދާއިރާ އިންނެވެ. ޑރ އަފްރާޝީމް ޢަލީ އަކީ ކުރީގެ މަޢުހަދުއް ދިރާސާތިލް އިސްލާމިއްޔާ އިން ކިޔަވާ ވިދާޅުވުމަށްފަހު، ގަތަރު އަދި މެލޭޝިޔާ އިން ތަޢުލީމް ޙާޞިލް ކުރެއްވި ބޭފުޅެކެވެ.\nޑރ އަފްރާޝީމް ޢަލީ އަކީ ވަރަށް ރީތިކޮށް ގުރުއާން ކިޔަވާ ވިދާޅުވެ، ބަންގި ގޮވާ ހެއްދެވި ބޭފުޅެކެވެ. ކުރިން އިސްލާމީ މަރުކަޒުގައި އިސްވެ އިމާމެއްގެ ގޮތުގައި ނަމާދު ކުރައްވައި ބަންގި ގޮވައި ހެއްދެވިއެވެ. މަޢުހަދުގައި އުޅުއްވިއިރު ރާއްޖޭގެ ގައުމީ ގުރުއާން ކިޔެވުމުގެ މުބާރާތުގައި ބައިވެރިވެ، ތަފާތު ރަންވަނަތައް ޙާޞިލްކޮށްފައި ވެއެވެ.\nޑރ. އަފްރާޝީމް ޢަލީ އަވަހާރަކޮށްލިކަމުގެ ކުށް ސާބިތުވެ ހ. ލޮބީ ހުސެއިން ހުމާމަށް މަރުގެ ހުކުމްވެސް އިއްވާފައިވީނަމަވެސް މި މަރުގެ ހަޤީޤީ އިންސާފު އަދި ލިބިފައެއްނުވެއެވެ. މަރުގެ އަޑީގައި ތިބި މީހުން ހޯދާ އެމީހުންވެސް އިންސާފުގެ ކުރިމައްޗަށް ގެނެވިފައިނުވާކަމީ މުޅި ރ. އަތޮޅުގެ ރައްޔިތުން އެކަމާއި ހިތާމަކުރާކަމެކެވެ.\nމާތް ﷲ ޑރ. އަފްރާޝީލް ޢަލީގެ ފާފަތައް ފުއްސަވާ ސުވަރުގޭގެ ދާޢިމީ ނިޢުމަތް މިންވަރުކުރައްވާށި. އާމީން